১৫তম জি২০ নেতৃত্বৰ সন্মিলন\nPosted On: 22 NOV 2020 11:26PM by PIB Guwahati\n১. প্ৰধানমন্ত্ৰী শ্ৰী নৰেন্দ্ৰ মোদীয়ে২১-২২ নৱেম্বৰ ২০২০ তাৰিখে ছৌদি আৰৱৰ উদ্যোগত ভাৰ্চুৱেলি অনুষ্ঠিত হোৱা ১৫তম জি২০ সন্মিলনত অংশগ্ৰহণ কৰে৷ জি২০ সন্মিলনৰ দ্বিতীয় দিনৰ এজেণ্ডা আছিল ধৰিত্ৰীৰ সুৰক্ষাৰ বাবে সমন্বিত, বহনক্ষম আৰু নিৰ্ভৰযোগ্য ভৱিষ্যত নিৰ্মাণ কৰা৷\n২. প্ৰধানমন্ত্ৰীয়ে তেওঁৰ ভাষণত পচ্ছাদ ক’ভিড বিশ্বত সমন্বিত, নিৰ্ভৰযোগ্য আৰু বহনক্ষম পুনৰুজ্জীৱন প্ৰক্ৰিয়া সন্দৰ্ভত আলোকপাত কৰে৷ তেওঁ ভাষণত কাৰ্যকৰী বৈশ্বিক শাসন আৰু সংশোধিত বহুপক্ষবাদ উন্নীত চৰিত্ৰ, শাসন আৰু বহুপক্ষীয় প্ৰতিষ্ঠানসমূহৰ জৰিয়তে প্ৰয়োজন বুলি উল্লেখ কৰে৷\n৩. প্ৰধানমন্ত্ৰীয়ে ‘‘কাকো পিছলৈ এৰি থৈ নোযোৱা’’ লক্ষ্যৰে বহনক্ষম বিকাশ উদ্দেশ্যৰ ২০৩০ৰ এজেণ্ডাৰ গুৰুত্বৰ বিষয়ে আলোকপাত কৰে৷ তেওঁ কয় যে ভাৰতে ‘‘সংশোধন-প্ৰণয়ন-পৰিৱৰ্তন’’ নীতিৰে অগ্ৰসৰ হৈছে আৰু ইয়াত সমন্বিত বিকাশ প্ৰয়াসো অন্তৰ্ভুক্ত হৈছে৷\n৪. ক’ভিড-১৯ৰ পৰিৱৰ্তনশীল পৰিবেশৰ পৰিপ্ৰেক্ষিতত ভাৰতে ‘‘আত্মনিৰ্ভৰ ভাৰত’’ৰ নীতি গ্ৰহণ কৰা বুলি তেওঁ জানিবলৈ দিয়ে৷ ইয়াৰ ক্ষমতা আৰু নিৰ্ভৰযোগ্যতাৰ ওপৰত নিৰ্ভৰ কৰি এই বীক্ষণ অনুসৰণেৰে ভাৰতে বিশ্ব অৰ্থনীতি তথা বৈশ্বিক যোগান শৃংখলাত অন্যতম স্থান দখল কৰিবলৈ সমৰ্থ হ’ব বুলি তেওঁ প্ৰকাশ কৰে৷ বিশ্বজনীন পৰ্যায়ত ভাৰতে আন্তৰ্জাতিক সৌৰ সহযোগিতা আৰু দুৰ্যোগ প্ৰতিৰোধক পৰিকাঠামো বাবে সহযোগিতা শীৰ্ষক সংস্থাও গঠন কৰিছে৷\n৫. ‘‘ছেফগাৰ্ডিং দা প্লেনেট’’ৰ এক বাণীৱদ্ধ বাৰ্তাত প্ৰধানমন্ত্ৰীয়ে সামূহিক প্ৰয়াসেৰে জলবায়ু পৰিৱৰ্তনৰ বিৰুদ্ধে মোকাবিলা কৰাৰ বিষয়ে উল্লেখ কৰে৷ তেওঁ কয় যে ভাৰতে পেৰিচ চুক্তিৰ লক্ষ্য প্ৰাপ্তি কৰাই নহয় বৰঞ্চ ইয়াক অতিক্ৰমো কৰিছে৷ তেওঁ কয় যে ভাৰতে পৰম্পৰাগত পদ্ধতিৰে পৰিবেশৰ সৈতে ভ্ৰাতৃত্ববোধ স্থাপন তথা নিম্ন কাৰ্বন আৰু জলবায়ু স্থিতিস্থাপক বিকাশৰ পদক্ষেপৰ দিশতো অগ্ৰসৰ হৈছে৷ তেওঁ কয় যে মানৱতাৰ উত্থানৰ বাবে প্ৰতিজন ব্যক্তিৰেই উন্নতি হ’ব লাগিব আৰু আমি শ্ৰমিকক কেৱল উৎপাদনৰ এক প্ৰক্ৰিয়া বুলি অনুভৱ কৰিব নালাগিব৷ তাৰ পৰিৱৰ্তে আমি প্ৰতিজন কৰ্মীৰ আত্মসন্মানৰ কথাও চিন্তা কৰিব লাগিব৷ ইয়াৰ জৰিয়তে ধৰিত্ৰীৰ সুৰক্ষা বাহাল থাকিব বুলি তেওঁ উল্লেখ কৰে৷\n৬. ছৌদি আৰৱে সফলতাৰে ৰিয়াধ সন্মিলন অনুষ্ঠিত কৰাৰ বাবে প্ৰধানমন্ত্ৰীয়ে তেওঁলোকক ধন্যবাদ জ্ঞাপন কৰাৰ লগতে ২০২১ চনত ইটালীক এই কাৰ্যসূচী অনুষ্ঠিত কৰিবলৈ আহ্বান জনায়৷ ২০২২ চনত ইণ্ডোনেছিয়াই, ২০২৩ চনত ভাৰতে আৰু ২০২৪ চনত ব্ৰাজিলে জি২০ সন্মিলন অনুষ্ঠিত কৰিব বুলি সিদ্ধান্ত গ্ৰহণ কৰা হয়৷\n৭. সন্মিলনৰ শেষত জি২০ৰ নেতৃত্বৰ ঘোষণাপত্ৰ জাৰি কৰা হয়৷ ঘোষণাপত্ৰত শেহতীয়া পৰিস্থিতিৰ সৈতে মোকাবিলা কৰিবলৈ বহুপক্ষীয় সহযোগিতা, একবিংশ শতিকাত সকলো ব্যক্তিৰেই সৱলীকৰণ, ধৰিত্ৰীৰ সুৰক্ষা আদি বিষয়সমূহ অন্তৰ্ভুক্ত কৰা হয়৷\n(Release ID: 1675001) Visitor Counter : 4\nRead this release in: Urdu , English , Hindi , Punjabi , Tamil , Manipuri , Marathi , Bengali , Gujarati , Odia , Telugu , Kannada , Malayalam\n(Release ID: 1675001)


আবেলিৰ বেলি: অবি দাস | সৃষ্টিৰ জিলিঙনি\n← মানুহ হোৱাৰ সংজ্ঞা বিচাৰি – মণ্টু কুমাৰ ডেকা\nডোহাৰ বানপানী, জলবায়ু, জাহানাৰা ইত্যাদি – মল্লিকা কলিতা: অল-খোৰ, কাটাৰ →\nআবেলিৰ বেলি: অবি দাস\nসন্ধিয়াৰ মায়াময় লগন। ঘৰমুৱা পক্ষীবোৰ কোন কাহানিবাই ঘৰ পালেহি। কিন্তু চহৰখন আছিল তাৰ ব্যতিক্ৰম। বিজুলী চাকিৰ পোহৰত চহৰখন ভৰযৌৱনা গাভৰুৰ দৰে দগমগ কৈ জিলিকি উঠিছে। মানুহবোৰে দিনৰ ব্যস্ততাক একাশৰীয়া কৰি ঘৰ এৰিছে। তাৰে কিছুমান আহিছে মনৰ তাগিদাত, কোনোজন আহিছে প্ৰয়োজনৰ তাগিদাত।\nএই সকলোবোৰৰ পৰা নিলগত মই। মই আহিছো সত্তৰ বছৰীয়া মোৰ দেউতাৰ সৈতে, দেউতাৰ বহুদিনীয়া আশা পূৰণৰ মনোকামনাৰে। দেউতাই প্ৰায়েই কয়- “সোণ, চকত নতুনকৈ অপেন কৰা ৰেষ্টুৰেণ্টখনলৈ এদিন যাম ওলাবিচোন! চাও চাও আৰু ম’ম খাম” বহুদিনৰ পৰা যাম যাম বুলিও যাব পৰা নাছিলো। কেতিয়াবা দেউতাৰ গা ভালে নাথাকে, কেতিয়াবা মই সময় মিলাব নোৱাৰো। আজি অফিচত বিশেষ কাম নথকাত সোনকালে আহিলো। দেউতাৰ গাটোও ভালে আছে। গতিকে দেউতাক লৈ ওলায় আহিছো। ভিতৰি ভিতৰি মনটো ভৰি পৰিছে চাগৈ দেউতাৰো!\nআহিছো মানে…পালোহিয়েই। দেউতাক ধৰি ধৰি সাৱধানে ৰেষ্টুৰেণ্টত সোমাইছো। ভিতৰত আটোমটোকাৰিকৈ সজোৱা শাৰী শাৰী চকী, টেবুল। ক্ষীণ পোহৰত ডুবি থকা এটা মুকলি মায়াময় পৰিবেশ। মানুহৰ যথেষ্ট সমাগম হৈছে। বিভিন্ন বয়সৰ। তাত উপস্থিত থকা কিছুমানে আমাৰফালে, মানে দেউতাৰফালে কৌতুহলী চাৱনিৰে চালে। দেউতাৰ কঁপা কঁপা খোজ, অস্পষ্ট মাত-কথাই তেওঁলোকক ভবাই তুলিছিল চাগৈ! সেইবোৰৰ প্ৰতি মই ভ্ৰক্ষেপ কৰা নাছিলো। দেউতাৰ সন্তুষ্টি আছিল মোৰ লক্ষ্য।\nএকাশৰীয়াকৈ দেউতাক বহুৱাই দিলো। ময়ো দেউতাৰ কাষতে বহিলো। দেউতাৰ চকুলৈ চালোঁ…বিমল সন্তুষ্টিত মানুহটো জিলিকি উঠিছিল যদিও বিজুলী পোহৰ আছিল তেনেই কম।\nদেউতাৰ ইচ্ছা অনুসৰিয়ে অৰ্দাৰ দিলো। কিছু সময়ৰ বিৰতিত ভাগে ভাগে ৱেটাৰে টেবুলত সজাই দিলেহি “চাও চাও” আৰু “ম’ম’”। লাহে লাহে দেউতাই খাবলৈ আৰম্ভ কৰিলে। মই দেউতাক সহায় কৰি দিলো। দেউতাই নিজে পাৰিম বুলি কৈ মোক মানা কৰি দিলে। দেউতাৰ স্বাভিমানত আঘাত নকৰো বুলিয়েই মই দেউতাই খোৱা দৃশ্য দূৰৈৰ পৰাই চোৱাত লাগিলো। কিমান মনোযোগ আৰু তৃপ্তিৰে খাইছে মানুহটোৱে! নিজে খাবলৈ পাহৰিলো।\nবৰ কষ্টৰে আধা খালে, আধা পৰিল। খোৱা হৈ যোৱাৰ পিছত পানীৰে ভালকৈ দেউতাৰ মুখখন ধুৱাই দিলো। চোলাত পৰাবোৰো আঁতৰাই পৰিষ্কাৰ কৰি দিলো। ধৰি ধৰি ৱাছ ৰোমলৈ দেউতাক নিলো, কিছু পৰিমানে দেউতাও চেষ্টা কৰি নিজে পৰিষ্কাৰ হ’ল।\nদেউতাক চকীত বহুৱাই বিল পৰিশোধ কৰিলো। দেউতাক চকীৰ পৰা তুলি, আকৌ সাৱধানে দেউতাৰ হাতত ধৰিলো। জয়লাভৰ সন্তুষ্টি বুকুত বান্ধি ৰেষ্টুৰেণ্টৰ পৰা ওলাম আৰু—পিছ ফালৰ পৰা কাৰোবাৰ মাত শুনি ঘূৰি চালো। হয়তো মোকেই মাতিছে। মই ৰৈ দিলো।\nমানুহজন কাষ চাপি আহিল। বয়সত দেউতাৰ সমসাময়িক যেনেই লাগিল।আগেয়ে ক’তো লগ পোৱা মনত নপৰিল। মোৰ কান্ধত হাতখন থৈ মানুহজনে ক’লে-\n“বোপাই তুমি ইয়াত ডাঙৰ বস্তু এপদ এৰি থৈ গ’লা”\nমানুহজনৰ কথাত মই আচৰিত হ’লো। আমি বহা স্থানলৈ ঘূৰি চালো।নাই ..আমিতো একো এৰি অহা নাই!\n“খুড়াদেউ…আমি একো এৰা নাই। আমাৰ সকলো বস্তু আমি লৈ আহিছো”-বিনম্ৰতাৰে ক’লো।\nমোৰ কথা শুনি মানুহজন আচৰিত হ’ল। তেওঁ পুনৰ ক’লে-\n“তুমি নজনাকৈয়ে তুমি ইয়াত বৰ ডাঙৰ বস্তু এপদ এৰিছা বোপাই।\nতুমি কি এৰিছা তুমি নিজেই নাজানা!”\n“কি”-মোৰ কৌতুহ’ল বাঢ়িব ধৰিলে।\n“আমাৰ দৰে অসংখ্য অভিভাৱকৰ বাবে পৰম আশা আৰু তোমাৰ দৰে অসংখ্য সন্তানৰ বাবে শিক্ষা”-মানুহজনে কৈ গ’ল।\nPosted on ডিচেম্বৰ 10, 2015, in গল্প. Bookmark the permalink.\tমন্তব্য দিয়ক.


Koliabar child rape-murder case brings serious responsibility for parents মোবাইলে শেষ কৰিব নেকি এটা প্ৰজন্ম? কলিয়াবৰৰ শিশু ধৰ্ষণ–হত্যাৰ ঘটনাই আনিছে অভিভাৱকৰ বাবে গুৰুদায়িত্ব– News18 assam\nমোবাইলে শেষ কৰিব নেকি এটা প্ৰজন্ম? কলিয়াবৰৰ শিশু ধৰ্ষণ–হত্যাৰ ঘটনাই আনিছে অভিভাৱকৰ বাবে গুৰুদায়িত্ব\nআপুনি নজনাকৈয়ে আপোনাৰ শিশুটিও স্বীকাৰ হ'ব পাৰে পৰ্ন'গ্ৰাফীৰ\nLast Updated : October 21, 2021, 15:26 IST\nকাতি বিহুৰ দিনাই কলিয়াবৰৰ বালিবাটৰ এটা শিলভঙা উদ্যোগত সংঘটিত জঘন্য ঘটনাই চিন্তিত কৰি তুলিছে সমগ্ৰ অসমবাসীক। তিনি কিশোৰে এটি ৬বছৰীয়া কন্যা শিশুক ধৰ্ষণ আৰু হত্যাৰ খবৰ বিয়পি পৰাৰ লগে লগেই সমগ্ৰ ৰাজ্যতে ব্যাপক চাঞ্চল্যৰ সৃষ্টি হয়।\nকাৰণ মোবাইল ফোনত পৰ্ন'গ্ৰাফী চায়েই এই তিনি কিশোৰ জঘন্য অপৰাধৰ প্ৰতি আকৰ্ষিত হৈছে। কলিয়াবৰৰ মহকুমা আৰক্ষী বিষয়া মৃন্ময় দাসে এইক্ষেত্ৰত উদ্বেগ প্ৰকাশ কৰি কয়, "এই জঘন্য কাণ্ডৰ মুল অভিযুক্ত কিশোৰটি আজি বহু দিনৰ পৰা পৰ্ন'গ্ৰাফীৰ গ্ৰাসত পৰিছিল। ইয়াৰ পূৰ্বেও কিশোৰটিয়ে এনে অপৰাধজনিত কাৰ্যকলাপৰ চেষ্টাত লিপ্ত হৈছিল।"\nসম্প্ৰতি তিনিওগৰাকী কিশোৰকে আৰক্ষীয়ে গ্ৰেপ্তাৰ কৰাৰ লগতে আজি জুভেইনেল আদালতত হাজিৰ কৰোৱা হৈছে। শিলভঙা উদ্যোগত থকা চিচিটিভি ফুটেজৰ ভিত্তিত দোষীক চিনাক্ত কৰিছিল কলিয়াবৰ আৰক্ষীয়ে।\nকিন্তু তিনিটি কিশোৰে এটি প্ৰায় সমনীয়া শিশুক ধৰ্ষণ আৰু হত্যাৰ দৰে জঘন্য অপৰাধজনিত ঘটনা সংঘটিত কৰাৰ পিছতে সমগ্ৰ ৰাজ্যখনতে সৃষ্টি হৈছে চাঞ্চল্যৰ। আৰক্ষীয়েও প্ৰথম অৱস্থাত অপৰাধীক চিনাক্ত কৰি হতচকিত হৈ পৰিছিল।\nকিন্তু এই সমগ্ৰ ঘটনাৰ প্ৰকৃত কাৰণ হৈ পৰিছে মোবাইল ফোন। আপুনি নজনাকৈয়ে হয়তো আপোনাৰ শিশুটিয়েও বৰ্তমান মোবাইল ফোনত এনে পৰ্ন'গ্ৰাফীৰ গ্ৰাসত পৰিব পাৰে। যি আপোনাৰ শিশুটিৰ মনস্তাত্ত্বিক দিশত প্ৰভাৱ পেলোৱাৰ লগতে আপোনাৰ শিশুটিকো জঘন্য অপৰাধৰ প্ৰতি আকৰ্ষিত কৰিব পাৰে।\nউল্লেখ্য যে পৰ্ন'গ্ৰাফীৰ গ্ৰাসত পৰা ১১-১২ বছৰীয়া তিনি কিশোৰে কাতি বিহুৰ পুৱাই এটি ৬বছৰীয়া শিশুক যৌন নিৰ্যাতন চলাই চোকা অস্ত্ৰৰে হত্যাৰ চেষ্টা চলাইছিল। মুমূৰ্ষু অৱস্থাত থকা ৬ বছৰীয়া কন্যা শিশুটিক পিছত ৰাইজে উদ্ধাৰ কৰি চিকিৎসালয়লৈ নিছিল যদিও আদবাটতে শিশুটিৰ মৃত্যু হৈছিল। এই ঘটনাত তীব্ৰ উদ্বেগ প্ৰকাশ কৰিছে নগাঁও আৰক্ষী অধীক্ষক আনন্দ মিশ্ৰয়ো। আৰক্ষী অধীক্ষকগৰাকীয়েও অভিভাৱকসকলক পৰাপক্ষত মোবাইল ফোনৰ পৰা নিলগত ৰখাৰ পৰামৰ্শ দিছে।\nFirst published: October 21, 2021, 15:22 IST\nChildKoliaborMobileRape and Murder


কৃষকক হত্যা কৰি গ্ৰেপ্তাৰ হ’ল কেন্দ্ৰীয় মন্ত্ৰী অজয় মিশ্ৰৰ পুত্ৰ আশীষ মিশ্ৰ…! – Pratham Khabar\nঘৰ/অপৰাধ/কৃষকক হত্যা কৰি গ্ৰেপ্তাৰ হ’ল কেন্দ্ৰীয় মন্ত্ৰী অজয় মিশ্ৰৰ পুত্ৰ আশীষ মিশ্ৰ…!\nখেড়ীত প্ৰতিবাদত বহা কৃষকৰ গাৰ ওপৰেৰে SUV বাহন চলাই নিছিল মন্ত্ৰী অজয় মিশ্ৰৰ পুত্ৰই। আনকি প্ৰতিবাদী কৃষকৰ ওপৰত কৰা হৈছিল গুলী বৰ্ষণ।\n0 289 এক মিনিটতকৈ কম\nকিছুদিন পূৰ্বে উত্তৰ প্ৰদেশৰ লক্ষীমপুৰৰ খেড়ীত সংঘটিত হৈছিল এক হিংসাত্মক ঘটনা। কৃষকৰ ওপৰত চলোৱা হৈছিল অত্যাচাৰ। খেড়ীত প্ৰতিবাদত বহা কৃষকৰ গাৰ ওপৰেৰে SUV বাহন চলাই নিছিল মন্ত্ৰী অজয় মিশ্ৰৰ পুত্ৰই। আনকি প্ৰতিবাদী কৃষকৰ ওপৰত কৰা হৈছিল গুলী বৰ্ষণ।\nৰক্তাক্ত টেক্সাছ! বিদ্যালয়ত মুকলি গুলিবৰ্ষণ বন্দুকধাৰী কিশোৰৰ..\nবটদ্ৰৱাৰ ঘটনাক লৈ অব্যাহত উত্তেজনা! আৰক্ষীৰ জালত থানা জ্বলোৱাত আগভাগ লোৱা যুৱতী\nএই সংঘৰ্ষত মৃত্যুক সাৱটি লৈছিল ৮ জনকৈ প্ৰতিবাদী কৃষকে। ঘটনাৰ পিছতে কেন্দ্ৰীয় মন্ত্ৰী অজয় মিশ্ৰৰ পুত্ৰ আশীষ মিশ্ৰৰ বিৰুদ্ধে উত্তৰপ্ৰদেশ আৰক্ষীয়ে ৰুজু কৰিছিল হত্যাৰ এক গোচৰ। গোচৰ তৰা হৈছিল যদিও আশীষ মিশ্ৰক গ্ৰেপ্তাৰৰ বাবে লোৱা নাছিল কোনো ব্যৱস্থা। অৱশেষত আৰক্ষীয়ে শনিবাৰে নিশা গ্ৰেপ্তাৰ কৰে অপৰাধী আশীষ মিশ্ৰক।\nCrime Branch takes Ashish Mishra, son of MoS Home Ajay Mishra Teni from its office. He has been arrested in connection with Lakhimpur violence case.\n"He will be produced before the court," DIG Upendra Agarwal had said earlier pic.twitter.com/Ap0PZAIhe2\nউল্লেখযোগ্য যে, উক্ত দিনটোত কেন্দ্ৰীয় মন্ত্ৰী অজয় মিশ্ৰ আৰু উপ মুখ্যমন্ত্ৰী কেশৱ প্ৰসাদ মৌৰ্য্যৰ উত্তৰপ্ৰদেশ ভ্ৰমণৰ বিৰোধিতা কৰি প্ৰতিবাদত বহিছিল কৃষকসকল।\narrest Ashish Mishra Lakhimpur Uttar Pradesh Violence\nৰাষ্ট্ৰীয় পৰ্যায়ত উজ্বলিল অসম কন্যা, Super Dancer-4ৰ বিজয়ীৰ ট্ৰফী লৈ অসমলৈ ফ্ল'ৰিনা গগৈ...


Raj Kundra Property : Expensive Things Owned By Shilpa Shetty And Her Husband| ৪ হাজাৰ কোটি টকাৰ মালিক, প্ৰাইভেট জেট, ইংলেণ্ডত 'ৰাজমহল', ৩ কোটিৰ হীৰাৰ আঙুঠি ! ৰাজ-শিল্পাৰ আছে আকাশচুম্বী সম্পত্তি !– News18 assam\nHome » photogallery » lifestyle »Raj Kundra Property : ৪ হাজাৰ কোটি টকাৰ মালিক, প্ৰাইভেট জেট, ইংলেণ্ডত 'ৰাজমহল', ৩ কোটিৰ হীৰাৰ আঙুঠি ! ৰাজ-শিল্পাৰ আছে আকাশচুম্বী সম্পত্তি ! চাওক সবিশেষ...\nRaj Kundra Property : ৪ হাজাৰ কোটি টকাৰ মালিক, প্ৰাইভেট জেট, ইংলেণ্ডত 'ৰাজমহল', ৩ কোটিৰ হীৰাৰ আঙুঠি ! ৰাজ-শিল্পাৰ আছে আকাশচুম্বী সম্পত্তি ! চাওক সবিশেষ...\nRaj Kundra Property : ৰাজ-শিল্পাৰ আছে প্ৰাইভেট জেট। শিল্পা আৰু ৰাজে প্ৰায়েই জেট বিমানখনৰ লগত তোলা ফটো ছেয়াৰ কৰে। এই জেটখনত এটা মনোৰঞ্জনৰ কক্ষও ৰাখিছে। প্ৰায়েই ৰাজ-শিল্পা অৱসৰ সময়ত সপৰিবাৰে ফুৰিবলৈ যায় ইংলেণ্ডত থকা ৰাজমহললৈ।\n| July 22, 2021, 16:54 IST\nৰাজ কুন্দ্ৰা (Raj Kundra)ৰ গ্ৰেপ্তাৰ এতিয়া বলিউডৰ অন্যতম চৰ্চাৰ বিষয়। পৰ্ণ ফিল্ম বনোৱাৰ অভিযোগত শিল্পা ছেট্টী (Shilpaa Shetty)ৰ স্বামী ৰাজ কুন্দ্ৰাক ইতিমধ্যে মুম্বাই পুলিচে গ্ৰেপ্তাৰ কৰিছে। পুলিচৰ ওচৰত ইয়াৰ বিৰুদ্ধে উপযুক্ত তথ্য প্ৰমাণ মজুত আছে। এই বিষয়ত শিল্পা ছেট্টী জড়িত আছেনে নাই তাৰ তথ্য এতিয়ালৈকে আৰক্ষীয়ে প্ৰমাণ কৰিব পৰা নাই। ৪ হাজাৰ কোটি টকা সম্পত্তিৰ মালিক ৰাজ কুন্দ্ৰাৰ লগত শিল্পাৰ প্ৰেম বিবাহ হৈছিল চিনেমাৰ সূত্ৰেই।\n২০০৭ চনতে সেই সময়ৰ 'বিগ ব্ৰাদাৰ-৫'ৰ অংশীদাৰ আছিল শিল্পা ছেট্টি। বিদেশৰ মাটিত এই শ্বোত শিল্পা লাইমলাইটত আছিল আৰু বিজয়ীও হৈছিল। কোৱা হয়, এই বিগ ব্ৰাদাৰ জিকাৰ সময়তে ইংলেণ্ডতে বিবাহিত ৰাজৰ লগত প্ৰথম পৰিচয় ঘটে শিল্পাৰ। তাৰ পাছত প্ৰেমৰ সূত্ৰপাত হয় আৰু শেষত বিয়া হয়।\nমুম্বাইৰ পৰা ১০০ কিলোমিটাৰ দূৰৈৰ খাণ্ডালাত শিল্পাৰ এজন বন্ধুৰ ফাৰ্ম হাউছত ৰাজৰ লগত শিল্পাৰ বিবাহ সম্পন্ন হৈছিল। তেতিয়াই ৰাজে ৩ কোটি টকা মূল্যৰ এটা হীৰাৰ আঙুঠি শিল্পাক পিন্ধাইছিল বুলি বিভিন্ন সূত্ৰই কয়। ২০০৯ চনৰ ২২ নবেম্বৰত তেওঁলোকৰ প্ৰথম সন্তানৰ জন্ম হয়। প্ৰতি বছৰে তেওঁলোকৰ ঘৰত ধুমধামেৰে গণেশ চতুৰ্থী পালন কৰে।\nৰাজ-শিল্পাৰ ব্যয়বহুল জীৱনৰ কথা জানিলে আপোনাৰ চকু কপালত উঠিব! ৰাজ কুন্দ্ৰাই মুম্বাইৰ প্ৰায় চহৰতে শিল্পাৰ কাৰণে একোটিকৈ ঘৰ কিনিছিল আৰু ছচিয়েল মিডিয়াত ছেয়াৰো কৰিছিল।\nআনকি ৰাজ কুন্দ্ৰাই ডুবাইৰ বুৰ্জ খলিফাতো এটা ফ্লেট কিনি শিল্পা ছেট্টীক উপহাৰ দিছিল। বিশ্বৰ সৰ্বোচ্চ বিল্ডিং বুৰ্জ খলিফাতো সপোনৰ সংসাৰ পাতিছিল ৰাজ-শিল্পাই। ১৯ নম্বৰ ফ্লোৰত। পিছত পাৰিবাৰিক সংক্ৰান্তীয় কিছু কথাৰ বাবে সেইটো বিক্ৰী কৰি দিয়ে বুলি জনা গৈছে।\nইলেণ্ডতো এই দুই লাভবাৰ্ডৰ যথেষ্ট সম্পত্তি আছে। এটা ৭টা বেডৰূমৰ ব্যয়বহুল বিলাসী ঘৰ আছে যাৰ নাম ৰখা হৈছে 'ৰাজমহল'। ৰাজ আৰু শিল্পাই তালৈ মাজে মাজে ছুটিৰ সময় কটাবলৈ যায়।\nবলিউডৰ প্ৰাইভেট জেট মালিকাধীন চেলিব্ৰিটীৰ তালিকাতো এই ৰোমাাণ্টিক দম্পতীৰ নাম আছে। অভিনেত্ৰী শিল্পা আৰু তেওঁৰ স্বামী ৰাজে প্ৰায়েই জেট বিমানৰ লগত তোলা ফটো ছেয়াৰ কৰে। এই জেটখনত এটা মনোৰঞ্জনৰ কক্ষও ৰাখিছে। প্ৰায়েই ৰাজ-শিল্পা অৱসৰ সময়ত সপৰিবাৰে ফুৰিবলৈ যায়।


গোমৰ ফাঁক-দেৱ দাস\nbyRinku Rajowar Posted at Friday, November 26, 2021\nগগন কাকতিয়ে আজি কালি বেপেৰুৱা ভাৱে আওঁৰাবলৈ লোৱা কোনোবা অচিনাকি বাক্য এশাৰীয়ে কাকতিয়নীক মহা চিন্তাত পেলাইছে। গালি নে প্ৰশংসা, অবাইচ মাত নে ঈশ্বৰৰ নাম , কি ভাষাৰ বাক্য ইত্যাদি ইত্যাদি ,নানান উত্তৰবিহীন প্ৰশ্ন ।কাক সুধিব? কোনে ক'ব? যদি কিবা অশ্লীল প্ৰস্তাৱ বা অশ্লীল গালিয়েই হয়!লগতে মাৰা তেজপুৰ ফেমাচ ডাইলগটো ‘ Who cares Gangaram - গংগা ৰামে কাকো ভয় নকৰে ’ কিন্তু ঠিকেই বুজে।\nকাকতিয়নীৰ ভনীয়েক ৰীতা আৰু বিশ্বাস কৰিব পৰা ভাৰাতীয়া বিজিতাৰ লগত কেইবালানিও আলোচনা আৰু গৱেষণা মূলক কৰ্মশালা হৈ গৈছে। দুই এটা আনুমানিক অৰ্থও অৱশ্যে উদ্ধাৰ হৈছিল কিন্তু নাকচো হৈ গৈছিল। ৰীতাই প্ৰক্ষেপ কৰা এটা অৰ্থ কিছু পৰলৈ সৰ্বসন্মত হৈ আছিল। দি- মানে দিয়া বা দে । লাকা- কোনোবা ছোৱালী বা মাইকী মানুহৰ নাম। অৰ্থাৎ লাকাক কিবা বিছাৰিছে। কাকতিয়নীয়ে বুকুত শিলথৈ মানি লৈছিল। বামলা - মানে শুকান বৰালী মাছ। কা- মানে ভজা,পোৰা বা আঞ্জা জাতীয় কিবা হ'ব পাৰে। অৰ্থাৎ ভাত বা মদৰ লগত খাবলৈ লাকাক শুকান বৰালী মাছৰ ভাজি-তৰকাৰি আদি বিচৰা। কিন্তু এতিয়া নিজৰ ঘৰত থাকি কাক কিয় তেনেকৈ কয় ? কিবা মাথাৰ গণ্ডগোল হোৱা নাইতো?\nচাকৰি জীৱনৰ অধিক সময় কাকতিয়ে কহিমা, ইটানগৰ, বমডিলা, শ্বিলং, আইজল, ডিফু, তুৰা, টাৱাং আদি পাহাৰীয়া ঠাইতেই কটালে। ডিব্ৰুগড় আৰু তেজপুৰতো অৱশ্যে চাৰি বছৰ মান আছিল। ঠাণ্ডা পাহাৰীয়া ঠাইবোৰত বেংকৰ নিৰস চাকৰি আৰু অকলশৰীয়া জীৱনে মানুহটোৰ স্বভাৱ আৰু চৰিত্ৰ দুয়োটা বেয়া কৰিলে। সন্ধিয়া মানেই যেন মদখোৱা সময়হে।\n  কাকতিয়নী কাকতিৰ চাকৰি কৰা ঠাইত একেলগে থকাৰ মন আছিল যদিও ল'ৰা ছোৱালীৰ ভৱিষ্যতৰ কথা চিন্তা কৰি শহুৰ- শাহুৰ লগতে থাকিব লগা হ'ল। অৱশ্যে প্ৰায় সকলোবোৰ ঠাইতে বেঙ্কে দিয়া কোৱাৰ্টাৰত সপ্তাহ,মাহ চেৰেককৈ থাকি আহিছিল।\nকাকতি অৱসৰৰ পিছত তেজপুৰতে নিগাজীকৈ থাকিবলৈ ললে।সন্ধিয়া হ'ল কি নহ'ল , ঘৰত মন নবহে।কলৈ যাওঁ কি কৰোঁ লাগে। এদিন ৰাতি ঘৰলৈ বাইকেৰে ঘূৰি আহোঁতে ৰিক্সাত খুন্দিয়াই লপা- থপা খোৱাৰ ওপৰিও প্ৰায়\n৫০,০০০/- মান টকা ভৰিব লগা হৈছিল। আন এদিন আকৌ নলাত সোমাই পৰি থাকোতে বাৰুকৈয়ে পুলিচে পাই ঘৰত থৈ গৈছিল।বাৰলৈ যোৱা বাদ দি কেইদিন মান ঘৰৰ কাষৰ দোকান খনতে বহি দোকানীৰ লগতে কামটো কৰিছিল কিন্তু দোকানীৰ ফুটনিৰ লগতে ফকতত খোৱা সংগ বৃদ্ধি হোৱাত আজি কালি সন্ধিয়া ঘৰতে কামটো কৰে।বয়স হোৱা বাবে অলপ খালেই ডাইলগ বাহিৰ হৈ যায়।Who cares Gangaram..গঙ্গাৰামে কাকো ভয় নকৰে। আৰু এই আপদীয়া ডাইলগটো “ দি লাকা দি , বাম লাকা বাম” । আন সময়ত কিন্তু কেতিয়াও নকয়।\nশ্বিলঙৰ পৰা তেজপুৰলৈ বদলি হৈ অহা বিজিতাৰ ভায়েক আজি বায়েকৰ ঘৰতে আছিল। সন্ধিয়া চাহ খাই থাকোঁতে বায়েকক সোধিলে-\n" বা মালিক খাচীয়া মানু্হ নেকি ?”\n“ নহয়, অসমীয়া মানুহ, কিয় ?”\n" খাচীয়া ডাইলগ মাৰিছে অʼ "\n" কি নো?”\n“ দি লাকা দি, বাম....”\n“তাৰ অৰ্থটো জান নে?"\n“ খাওঅ পিঅ' মৌজ কৰ "\n"অ হয় নেকি?" এই বুলি, চিংৰা চোবাই চোবাই "অ বাইদেউ ,অ বাইদেউ" কৈ চিঞৰি বাহিৰলৈ দৌৰ দিলে।\nঘৰপৰা চুবুৰি, তেজপুৰ\nদূৰভাষ নং ৯৪৩৫৩৮০৯২৬.\nLabels#দেৱ দাস, #হাস্যৰস


ক’ভিড-১৯ ৰ লকডাউনৰ সময়ত অত্যাৱশ্যকীয় আৰু অন্যান্য সামগ্ৰীৰ পৰিৱহণৰ ক্ষেত্ৰত পাৰ্চেল ৰে’ল গাড়ীসমূহে গুৰুত্বপূৰ্ণ ভূমিকা পালন কৰিছে\nযোগান শৃংখল কাৰ্যক্ষম কৰি ৰাখিবলৈ ১০ টা পথেৰে সময়মতে পাৰ্চেল ৰে’ল গাড়ীৰ চলাচল হৈ আছে আৰু বিশেষ পাৰ্চেল ৰে’ল গাড়ীৰ বাবে ১৮ টা নতুন পথৰ সংযোজন কৰাৰ আঁচনি কৰা হৈছে।\nএতিয়ালৈকে ভাৰতীয় ৰে’ল বিভাগে সমগ্ৰ দেশৰ বিভিন্ন লক্ষ্যস্থান অভিমূখে পঠিয়াবলৈ ৩০ খন বিশেষ পাৰ্চেল ৰে’ল গাড়ীত সামগ্ৰী উঠাইছে।\nগ্ৰাহকৰ চাহিদা অনুসৰি ভাৰতীয় ৰে’ল বিভাগে গাখীৰ আৰু খাদ্য সামগ্ৰীৰ বাবেও পাৰ্চেল ৰে’ল গাড়ীৰ চলাচল কৰাই আছে।\nভাৰতীয় ৰে’ল বিভাগে ৰাজ্য চৰকাৰসমূহৰ চাহিদা অনুসৰি ৰাজ্যৰ ভিতৰতে কম দূৰত্বৰ পাৰ্চেল ৰে’ল গাড়ীৰ চলাচল কৰোওৱাৰ প্ৰস্তুতি হাতত লৈছে।<\nক’ভিড-১৯ ৰ লকডাউনৰ সময়ত দেশৰ নাগৰিকে যাতে অত্যাৱশ্যকীয় সামগ্ৰীৰ অভাৱ অনুভৱ নকৰে তাৰবাবে ৰে’ল বিভাগৰ কৰ্মীসকলে প্ৰত্যাহ্বানকো নেওচি সুকলমে এই কামৰ পৰিচালনা কৰি আছে।\nPosted On: 02 APR 2020 12:56PM by PIB Guwahati\nক’ভিড-১৯ ৰ লকডাউনৰ সময়ত দেশৰ নাগৰিকে যাতে অত্যাৱশ্যকীয় সামগ্ৰীৰ অভাৱ অনুভৱ নকৰে তাৰবাবে ভাৰতীয় ৰে’ল বিভাগে সমগ্ৰ দেশৰ বিভিন্ন লক্ষ্যস্থানলৈ পাৰ্চেল ৰে’ল গাড়ীৰ চলাচল অব্যাহত ৰাখিছে। ভাৰতীয় ৰে’ল বিভাগে ইতিমধ্যেই সমগ্ৰ দেশৰ বিভিন্ন স্থানলৈ মালবাহী গাড়ীৰ জৰিয়তে অধিক মাত্ৰাত খাদ্যশস্য, খোৱাতেল, নিমখ, চেনি, কয়লা, চিমেন্ট, গাখীৰ, ফল, পাচলি আদি সামগ্ৰী পঠিয়াইছে, কিন্তু তুলনামূলকভাৱে কম মাত্ৰাত সামগ্ৰী পঠিয়াবৰ বাবে পাৰ্চেল ৰে’ল গাড়ীৰ ব্যৱহাৰ কৰা হৈছে।\nএতিয়ালৈকে ভাৰতীয় ৰে’ল বিভাগে সমগ্ৰ দেশৰ বিভিন্ন লক্ষ্যস্থান অভিমূখে পঠিয়াবলৈ ৩০ খন বিশেষ পাৰ্চেল ৰে’ল গাড়ীত সামগ্ৰী উঠাইছে। তলত তাৰ সবিশেষ উল্লেখ কৰা হৈছেঃ\nপালৱাল (দিল্লী অঞ্চল)\nদাহানো ৰোড (পালঘৰ)\nএফ এম চি জিৰ সামগ্ৰী\nচিকিৎসা সম্পৰ্কীয় সামগ্ৰী/মাস্ক\nঔষধ আৰু কিতাপ\nক’ভিড-১৯ ৰ লকডাউনৰ সময়ত দেশৰ নাগৰিকে যাতে অত্যাৱশ্যকীয় সামগ্ৰীৰ অভাৱ অনুভৱ নকৰে তাৰবাবে ৰে’ল বিভাগৰ কৰ্মীসকলে প্ৰত্যাহ্বানকো নেওচি অতি সাহসেৰে এই কামৰ সুকলমে পৰিচালনা কৰি আছে।\nকৰ্মচাৰীৰ এই উৎকৃষ্ট কৰ্ম-নিদৰ্শনৰদ্বাৰা অনুপ্ৰাণিত হৈ ৰে’ল বিভাগৰ খণ্ডসমূহে ২০২০ ৰ ৩১ মাৰ্চৰপৰা নিৰ্দ্ধাৰিত সময়ত পাৰ্চেল ৰে’ল গাড়ীৰ চলাচল আৰম্ভ কৰিছে।পাৰ্চেল ৰে’ল গাড়ীৰ চলাচলৰ নিৰ্দ্ধাৰিত পথ আৰু সময়সূচীঃ\nনিৰ্দ্ধাৰিত পথ আৰু সময়সূচী\nসপ্তাহত তিনিদিন (আহমেদাবাদ, জয়পুৰ, দিল্লী হৈ)\nসপ্তাহত তিনিদিন (চেন্নাই হৈ)\nসাপ্তাহিক (নাচিক, নাগপুৰ, বিলাসপুৰ হৈ)\nক’ভিড-১৯ ৰ লকডাউনৰ সময়ত অত্যাৱশ্যকীয় সামগ্ৰীৰ যোগান খৰতকীয়া কৰিবৰ বাবে সমগ্ৰ দেশতে ভাৰতীয় ৰে’ল বিভাগে আন আন অঞ্চলৰ বাবেও বিভিন্ন পথ চিনাক্ত কৰিছে। চাহিদা অনুসৰি বিশেষ পাৰ্চেল ৰে’ল গাড়ীৰো ব্যৱস্থা কৰা হ’ব।ৰে’ল বিভাগৰ বিভিন্ন খণ্ডসমূহে বিশেষ পাৰ্চেল ৰে’ল গাড়ীৰ বাবে তলৰ পথসমূহ চিনাক্ত কৰিছেঃ\n১. নতুন দিল্লী – গুৱাহাটী\n২. নতুন দিল্লী – মুম্বাই চেন্ট্ৰেল\n৩. নতুন দিল্লী –কল্যাণ\n৪. চণ্ডীগড় – জয়পুৰ\n৫. ম’গা – চাংসাৰি\n৬. কল্যাণ - নতুন দিল্লী\n৭. নাচিক - নতুন দিল্লী\n৮. কল্যাণ – শান্ত্ৰাগাছি\n৯. কল্যাণ – চাংসাৰি\n১০ কইম্ব’ট’ৰ- পেটেল নগৰ(দিল্লী অঞ্চল)\n১১. পেটেল নগৰ(দিল্লী অঞ্চল) – কইম্ব’ট’ৰ\n১২. কইম্ব’ট’ৰ – ৰাজকোট\n১৩. ৰাজকোট- কইম্ব’ট’ৰ\n১৪. কইম্ব’ট’ৰ – জয়পুৰ\n১৫. জয়পুৰ- কইম্ব’ট’ৰ\n১৬. চালেম – ভাটিণ্ডা\n১৮. শংকৰেইল – বেঙ্গালুৰু\n১৯. চাহিদা অনুসৰি অন্য কোনো স্থান\nভাৰতীয় ৰে’ল বিভাগে এই সময়ত গ্ৰাহকৰ চাহিদা অনুসৰি অন্য পাৰ্চেল ৰে’ল গাড়ী কিছুমানো চলাচল কৰাই আছেঃ\nক) পালনপুৰ (গুজৰাট)ৰ পৰা পালৱাল (দিল্লী অঞ্চল)লৈ আৰু ৰেণীগুন্টা (অন্ধ্ৰ প্ৰদেশ)ৰ পৰা দিল্লীলৈ ‘গাখীৰ বিশেষ’ পাৰ্চেল ৰে’ল গাড়ী\nখ) কঙ্কৰিয়া (আহমেদাবাদ)ৰ পৰা কানপুৰ আৰু ক’লকাতাৰ ওচৰৰ শংকৰেইললৈকে দুগ্ধজাত সামগ্ৰীৰ পাৰ্চেল ৰে’ল গাড়ী\nগ) পঞ্জাৱৰ ম’গাৰ পৰা অসমৰ চাংসাৰিলৈ খাদ্য সামগ্ৰীৰ পাৰ্চেল ৰে’ল গাড়ী\nভাৰতীয় ৰে’ল বিভাগৰ খণ্ডসমূহে ৰাজ্য চৰকাৰসমূহৰ লগত সহযোগিতা কৰি চাহিদা অনুসৰি ৰাজ্যৰ ভিতৰতে কম দূৰত্বৰ পাৰ্চেল ৰে’ল গাড়ীৰ চলাচল কৰোওৱাৰ প্ৰস্তুতি হাতত লৈছে। মধ্য প্ৰদেশ চৰকাৰৰ অনুৰোধক্ৰমে পশ্চিম কেন্দ্ৰীয় ৰে’ল খণ্ডই মধ্য প্ৰদেশৰ ভিতৰতে তলত দিয়া পাঁচটা পথেৰে পাৰ্চেল ৰে’ল গাড়ীৰ চলাচলৰ পদক্ষেপ হাতত লৈছেঃ\nভূপাল - গোৱালিয়ৰ\nইটাৰ্ছি - বীণা\nউল্লেখনীয় যে ভাৰতীয় ৰে’ল বিভাগে নিৰ্দ্ধাৰিত সময়সূচী অনুসৰি পাৰ্চেল ৰে’ল গাড়ীৰ চলাচল কৰি আছে।\nএই নিৰ্দ্ধাৰিত সময়সূচীমতে চলি থকা পাৰ্চেল ৰে’ল গাড়ীসমূহৰ পূৰ্ব-নিৰ্দ্ধাৰিত ষ্ট’পেজ আছে আৰু কোনো সামগ্ৰী বাটত এই ষ্টপেজসমূহৰ পৰা সংগ্ৰহ কৰিবৰ বাবে পৰিমাণ অনুসৰি আগতীয়াকৈ জনাব লাগে। সকলো প্ৰয়োজনীয় সামগ্ৰী সময়মতে যোগান দিবৰ বাবে এই ব্যৱস্থা হাতত লোৱা হৈছে।\nস্থানীয় উদ্যোগ, ই-বাণিজ্য প্ৰতিষ্ঠান, কোনো আগ্ৰহী গোট, প্ৰতিষ্ঠান, ব্যক্তিয়ে প্ৰয়োজনত খণ্ড পৰ্যায়ৰ ৰে’ল বিভাগৰ বিষয়াৰ সৈতে যোগাযোগ কৰিব পাৰে। বিভিন্ন ষ্টে’শ্যনৰ বিষয়াসকলৰ যোগাযোগৰ তথ্যও বিভিন্ন মাধ্যম তথা বিজ্ঞাপনযোগে উপলব্ধ কৰা হৈছে।\n(Release ID: 1610300) Visitor Counter : 66\nRead this release in: English , Hindi , Punjabi , Gujarati , Tamil , Telugu , Kannada\n(Release ID: 1610300)


ঘৰ ভাড়াৰ নতুন আইনত অনুমোদন, what is model tenancy act 2020– News18 Assam\nModel Tenancy Act: ঘৰ ভাড়াৰ নতুন আইনত অনুমোদন, মালিক–ভাড়াতীয়াৰ বাবে কি কি চৰ্ত বান্ধি দিছে এই আইনে? জানি লওক সবিশেষ\nUpdated:June 7, 2021, 6:29 PM IST\nচুক্তিৰ ব্যৱস্থাবোৰো মানক কৰা হৈছে, যাতে কোনো ঘৰৰ মালিকে ভাড়াতীয়াসকলৰ ওপৰত স্বেচ্ছাই চৰ্ত আৰোপ কৰিব নোৱাৰে।\nLast Updated: June 7, 2021, 6:29 PM IST\nঘৰ ভাড়ালৈ দিয়া বা ভাড়ালৈ লোৱা, দুয়োটাই এটা ডাঙৰ অসুবিধাৰ কাম। মালিক-ভাড়াতীয়াৰ মাজৰ সমস্যাবোৰ সমাধান কৰিবলৈ কেন্দ্ৰীয় চৰকাৰে বিগত সপ্তাহত মডেল ঘৰভাড়া আইন (Model Tenancy Act)ত অনুমোদন জনায়। এই আইনে ভাড়া আৰু ইয়াৰ সৈতে জড়িত বিষয়বোৰৰ ওপৰত এক পৰিকাঠামো হিচাপে কাম কৰিব। ৰাজ্যসমূহে তেওঁলোকৰ ভাড়া নিয়ন্ত্ৰণ আইন সংশোধন কৰি বা ভিন্ন উপায়েৰে ইয়াক কাৰ্যকৰী কৰিব পাৰিব।\nএই আইনৰ অধীনত ভাড়াতীয়া আৰু ঘৰৰ মালিক দুয়ো পক্ষৰ বাবে নিয়ম বনোৱা হৈছে। আগতীয়া ভাড়া মাচুল কিমান ল'ব পাৰিব ? আনুষ্ঠানিক ভাড়া চুক্তি কেনেদৰে গঠন কৰা হ'ব? ভাড়া চুক্তিৰ ম্যাদ উকলিলে কি হ'ব ? এনে সকলো প্ৰশ্নৰ উত্তৰ ইয়াত দিয়া হৈছে । চুক্তিৰ ব্যৱস্থাবোৰো মানক কৰা হৈছে, যাতে কোনো ঘৰৰ মালিকে ভাড়াতীয়াসকলৰ ওপৰত স্বেচ্ছাচাৰী চৰ্ত আৰোপ কৰিব নোৱাৰে । এই নতুন আইনৰ ব্যৱস্থাবোৰৰ বিষয়ে উচ্চতম ন্যায়ালয়ৰ জ্যেষ্ঠ অধিবক্তা আশুতোষ শেখৰে জনায় এনেদৰে–\nমডেল ঘৰভাড়া আইন (Model Tenancy Act) কি?\nদেশত বৰ্তমান ভাড়াতীয়া সম্পৰ্কীয় গোচৰৰ বাবে ভাড়া নিয়ন্ত্ৰণ আইন ১৯৪৮ বলৱৎ হৈ আছে। ইয়াৰ আধাৰত ৰাজ্যবোৰে তেওঁলোকৰ নিজা আইন প্ৰণয়ন কৰিছে। মহাৰাষ্ট্ৰত ভাড়া নিয়ন্ত্ৰণ আইন, ১৯৯৯ বলৱৎ হৈ আছে। আনহাতে দিল্লীত ভাড়া নিয়ন্ত্ৰণ আইন, ১৯৫৮ আৰু চেন্নাইত তামিলনাডু ভৱন (লীজ আৰু ভাড়া নিয়ন্ত্ৰণ) আইন, ১৯৬০ বলৱৎ হৈ আছে।\nদৰাচলতে ভূমি হৈছে এক ৰাজ্যিক বিষয়, সেয়েহে নিয়মবোৰ তেওঁলোকৰ দ্বাৰা চলি থাকে। মডেল আইন কেন্দ্ৰৰ এটা প্ৰয়াস হ'ল সমগ্ৰ দেশতে এক আইন প্ৰস্তুত কৰা । ইয়ে তেওঁলোকৰ বাবে এটা পৰিকাঠামো নিৰ্ধাৰণ কৰিব, যাৰ অধীনত তেওঁলোকে তেওঁলোকৰ নিয়মবোৰ আকাৰ দিবলৈ সক্ষম হ'ব।\nমডেল ঘৰভাড়া আইনৰ উদ্দেশ্য হৈছে দেশত ভাড়াতীয়া সম্পৰ্কীয় বিষয়বোৰৰ বাবে এক পৰিকাঠামো সৃষ্টি কৰা, যাতে প্ৰতিটো উপাৰ্জন গোটৰ লোকসকলক ভাড়াত ঘৰ প্ৰদান কৰিব পাৰি। এই আইনখন ক্ৰমান্বয়ে আনুষ্ঠানিক বজাৰলৈ ৰূপান্তৰ কৰি ঘৰ ভাড়া প্ৰক্ৰিয়াক প্ৰতিষ্ঠানিক ৰূপ দিয়াৰ এটা প্ৰয়াস।\nভাড়াৰ বজাৰক সংস্থাগত প্ৰচাৰ কৰা, যাতে খালী ঘৰবোৰ ভালদৰে ব্যৱহাৰ কৰিব পাৰি। উদাহৰণস্বৰূপে, আমেৰিকা যুক্তৰাষ্ট্ৰত ভাড়াৰ বজাৰত বহুতো ডাঙৰ কোম্পানীৰ আধিপত্য আছে। তাত বহু সংখ্যক সম্পত্তি পৰিচালকেও কাম কৰে।\nভাড়া নিয়ন্ত্ৰণ আইনত কি ত্ৰুটি আছিল, যাক সলনি কৰাৰ প্ৰয়োজন আহি পৰিল?\n–পূৰ্বৰ আইনখনৰ নামৰ পৰা স্পষ্ট যে ই ভাড়া নিয়ন্ত্ৰণ কৰিছিল। ইয়াৰ আঁৰৰ ধাৰণাটো আছিল স্ব-ইচ্ছাই ভাড়া বৃদ্ধি নকৰা আৰু ভাড়াতীয়াসকলক ঘৰৰ পৰা অপ্ৰয়োজনীয়ভাৱে উচ্ছেদ নকৰা। ইয়াৰ বহু ভুল সুবিধাও লোৱা হৈছিল। ভাড়াতীয়াসকলে ঘৰবোৰ দখল কৰিছিল, যাৰ বাবে মালিকসকলে ভাড়াতীয়াক ৰাখিবলৈ ভয় কৰিছিল ।\n–ভাড়া নিয়ন্ত্ৰণ আইনে ভাড়াতীয়া আৰু মালিকৰ বাবে স্বচ্ছ, পেছাদাৰী আৰু উন্নত পৰিস্থিতিতন্ত্ৰ প্ৰদান নকৰে। দুটা দশক ধৰি ইয়াত কোনো ডাঙৰ পৰিৱৰ্তন হোৱা নাই। ঊৰ্ধ্বতম ভাড়াৰ সীমাও ১৯৯০ৰ দশকৰে আছে । সেয়েহে ২০১১ চনৰ লোকপিয়ল অনুসৰি আজি এক কোটিতকৈও অধিক ঘৰ খালী হৈ আছে ।\n–এতিয়ালৈকে যি ভাড়া চুক্তি হৈ আছিল, সেয়া অনানুষ্ঠানিক আছিল।মালিকসকলে স্বেচ্ছাই নিয়ম প্ৰয়োগ কৰিছিল। মুম্বাই আৰু বাংগালুৰুৰ দৰে চহৰত, তেওঁলোকে এবছৰৰ ছিকিউৰিটি জমা লৈ আছিল। ঘৰৰ মালিকসকলে আইন সম্পৰ্কে জ্ঞাত ভাড়াতীয়াসকলৰ সৈতে মোকাবিলা কৰাত অসুবিধা পাইছিল।\n-পুৰণি ভাড়া নিয়ন্ত্ৰণ আইনসমূহ ৰাজনৈতিকভাৱে অত্যন্ত সংবেদনশীল। দক্ষিণ মুম্বাইৰ দৰে অঞ্চলত য'ত বহু দশক ধৰি ভাড়াতীয়াসকলে সম্পত্তি দখল কৰি আহিছে। ভাড়াতীয়াসকলে অতি কম ভাড়াত আৱাসিক আৰু বাণিজ্যিক সম্পত্তি দখল কৰি আছে।\nভাড়াতীয়া আৰু ঘৰৰ মালিকসকলৰ বাবে নতুন কি হ'ব?\n-পুৰণি ভাড়া নিয়ন্ত্ৰণ আইনৰ ঊৰ্ধ্বসীমাৰ সৈতে ঘৰৰ মালিকসকলে বছৰৰ পিছত বছৰ ধৰি এতিয়াও যথেষ্ট কম ভাড়া লাভ কৰি আছে। নতুন আইনে ভাড়াৰ সীমা নিৰ্ধাৰণ নকৰে। কিন্তু ভাড়া চুক্তি বাধ্যতামূলক কৰা হৈছে। ইয়াক জিলাখনৰ ভাড়া কৰ্তৃপক্ষৰ ওচৰত দাখিল কৰিব লাগিব।\n-ভাড়া চুক্তি বা যিকোনো নথি দাখিলৰ বাবে ডিজিটেল প্লেটফৰ্ম থাকিব, যি ৰাজ্যত প্ৰচলিত ভাষাত উপলব্ধ হ'ব। চুক্তিখনে ঘৰৰ মালিক আৰু ভাড়াতীয়াৰ ভূমিকা আৰু দায়বদ্ধতাক স্পষ্ট কৰিব আৰু বিবাদবোৰৰ পৰা ৰক্ষা কৰিব। মৌখিক চুক্তিবোৰ স্বীকৃত নহ'ব।\n-ভাড়াতীয়াজনে ছিকিউৰিটী জমা পৰিশোধ কৰিব লাগিব। ই দুমাহৰ ভাড়া অতিক্ৰম নকৰিব। অনা-আৱাসিক সম্পত্তিৰ বাবে এমাহৰ ভাড়া জমা থাকিব পাৰে।\n-ভাড়াতীয়াই চৌহদৰ অপব্যৱহাৰ কৰিলে ভাড়া আদালতে সম্পত্তি পুনৰ দখল কৰিবলৈ মালিকক অনুমতি দিব। অপব্যৱহাৰত অন্তৰ্ভুক্ত থাকে অনৈতিক বা বেআইনী কাৰ্যকলাপ, সমূহীয়া ক্ষতি কৰা বা চুবুৰীয়াসকলক হাৰাশাস্তি কৰা ইত্যাদি।\n-চুক্তিৰ ম্যাদ উকলি যোৱাৰ পিছতো যদি ভাড়াতীয়াই ঘৰটো খালী কৰিবলৈ অস্বীকাৰ কৰে, তেন্তে ঘৰৰ মালিকে প্ৰথম দুমাহৰ বাবে আৰু তাৰ পিছত ভাড়াৰ চাৰিগুণ মাচুল ল'ব পাৰে।\nনতুন আইন প্ৰস্তুত কৰাৰ আধাৰ কি?\n- ২০২২ চনৰ ভিতৰত হাউছিং ফৰ অল মিছন (প্ৰধানমন্ত্ৰী আৱাস যোজনা- নগৰ বা PMAY-U) আৰম্ভ কৰাৰ আগতে ২০১৫ চনত সিদ্ধান্ত লোৱা হৈছিল যে নিৰ্মাণ কৰা দুই কোটি ঘৰৰ ২০% ভাড়াৰ বাবে হ'ব। এই সিদ্ধান্ত কেন্দ্ৰৰ ভাড়াঘৰৰ ওপৰত টাস্ক ফ'ৰ্চৰ ২০১৩ চনৰ প্ৰতিবেদনৰ ওপৰত আধাৰিত আছিল। ইয়াত কোৱা হৈছে যে সুলভ মালিকানা গৃহৰ পৰিৱৰ্তে প্ৰত্যক্ষ সুলভ ভাড়াঘৰে দুৰ্বল শ্ৰেণীৰ সৈতে সম্পৰ্কিত সমস্যাবোৰ সমাধান কৰিব আৰু অৰ্থনৈতিক বিকাশৰ পথ মুকলি কৰিব।\n-কেন্দ্ৰীয় চৰকাৰে PMAY-Uত ভাড়াৰ উপাদানৰ বাবে ৬,০০০ কোটি টকা ৰাখিছে । ভাড়াঘৰৰ ষ্টক নিৰ্মাণৰ বাবে হ'বলগীয়া ব্যয়ৰ ৭৫ শতাংশ কেন্দ্ৰই কৰিব। বাকী পৰিমাণ ৰাজ্যিক, নগৰীয় স্থানীয় সংস্থা বা বেচৰকাৰী সংগঠন বা চিএছআৰ কাৰ্যকলাপৰ জৰিয়তে সংগ্ৰহ কৰা হ'ব।\nৰাজ্যসমূহে এই আইন কাৰ্যকৰী কৰাটো প্ৰয়োজনীয় নেকি ?\n-নহয় ৰাজ্য আৰু কেন্দ্ৰীয় শাসিত অঞ্চলসমূহে তেওঁলোকৰ ভাড়া নিয়ন্ত্ৰণ আইনত প্ৰয়োজনীয় পৰিৱৰ্তন কৰিব পাৰে বা নতুন আইন কাৰ্যকৰী কৰিব পাৰে। যিহেতু এই নিয়মবোৰ বাধ্যতামূলক নহয়, ভাড়া সম্বন্ধীয় বিষয়বোৰ ৰাজনৈতিক ইচ্ছাৰ দ্বাৰা চালিত হয়।\n-নতুন আইনখনে তিনিটা স্তৰত বিবাদৰ নিষ্পত্তিৰ ব্যৱস্থা কৰিছে। জিলা পৰ্যায়ত ভাড়া কৰ্তৃপক্ষ স্থাপন কৰিব লাগিব। ৰাজ্যসমূহে সময়, সংশোধন আৰু প্ৰচেষ্টা কৰিব লাগিব, তেতিয়াহে এয়া হৈ উঠিব। ই নিম্ন স্তৰৰ ন্যায়পালিকাৰ বোজা হ্ৰাস কৰিব।\n-মডেল আইন নতুন ক্ষেত্ৰত প্ৰযোজ্য হ'ব, পুৰণিৰ ক্ষেত্ৰত নহয়। যদি পুৰণি বিবাদ হয়, তেন্তে ইয়াক পুৰণি আইনৰ অধীনত সমাধান কৰা হ'ব। নতুন আইন তেওঁলোকৰ ক্ষেত্ৰত প্ৰযোজ্য নহ'ব।\nই অৰ্থনীতিৰ বাবে কেনেকৈ লাভজনক?\nচৰকাৰে বিশ্বাস কৰে যে আইনখনে ভাড়াঘৰৰ বজাৰখনক আনুষ্ঠানিক কৰি তোলে। খালী সম্পত্তি ভাড়াৰ বাবে প্ৰদান কৰিব। হাৰাশাস্তি কৰা পলিচী আঁতৰ হ'ব। পঞ্জীয়ন প্ৰক্ৰিয়াৰ সৈতে জড়িত অসুবিধাবোৰ আঁতৰ কৰিব। স্বচ্ছতা বৃদ্ধি কৰক আৰু অনুশাসন আনিব।\nFirst published: June 7, 2021, 6:27 PM IST


কৱচ-সুস্মিতা দাস – ফটাঢোল\nSeptember 1, 2020 গল্প\t7 Comments\nখবৰটো গম পোৱা মাত্ৰই মাকৰ হায়ৈ বিয়ৈ আৰম্ভ হ’ল। একেবাৰে নাটকীয় ভংগীৰ হায়ৈ বিয়ে। সম্ভৱতঃ খবৰটো শুনাৰ আগতে মাকে হিন্দী নতুবা অসমীয়া শাহু বোৱাৰীৰ কাহিনী থকা কিবা চিৰিয়েল চাই আছিল সেয়ে ইমান নাটকীয় প্ৰতিক্ৰিয়া প্ৰকাশ কৰিব পাৰিছে ইমান পাৰফেক্টলি কোনো ৰিটেক অবিহনেই। মনতে ভাবে আল্পনাই। মুখ ফুটাই কোৱাৰ সাহস নাই। দেৱী অন্নপূৰ্ণাক ৰুষ্ট কৰিব নোৱাৰি। মুখ ফুটাই এই মুহূৰ্তত কিবা এটা মাকক ক’লেই নিবলগীয়া কাপোৰখিনি তাই নিজেই ইস্ত্রি কৰিব লাগিব। নাই দেই, ইমান ৰিস্ক ল’ব নোৱাৰি, নিজৰ ভৰিত নিজে কুঠাৰ মাৰি ল’বলৈ ইমানো মূৰ্খ নহয় তাই।\nযোৰহাটলৈ যাব তাই ৰাতিৰ গাড়ীত। আবেলি তিনি বজাত অফিচত থাকোতেই বিভাগীয় নিৰ্দেশনা পালে। প্ৰশিক্ষণ এটাত সমল ব্যক্তি হিচাপে মাতিছে কৃষি বিশ্ববিদ্যালয়ে। আচলতে যাব লাগিছিল তাইৰ ওপৰৱালাজনহে কিন্তু ৰাতিপুৱাতে তেওঁৰ এটা মাইন’ৰ ষ্ট্ৰোক হোৱাত তেওঁৰ যোৱাটো বাতিল হ’ল। ততাতৈয়াকৈ তাইৰ নামটো উঠিল বাচনিত। বেয়া পোৱা নাই তাই, কাৰণ গোটেই প্ৰেজেণ্টেছনটোৰ প্ৰায়খিনি তায়েই বনাইছিল। কনিষ্ঠ কৃষি বিজ্ঞানী হিচাপে তাইৰ বেছিদিন হোৱা নাই চাকৰিত। পিছে লেঠা লাগিল যোৱাটো লৈহে। তাইৰ পদৱীত বিভাগীয় গাড়ী নাপায়। ইফালে ৰাতিপুৱা ন বজাৰ পৰাই চেচন আছে। শেষত নিশা দহবজাৰ বাছত চিংগল ছিট বুক কৰা হ’ল।\n“জানেই ছোৱালী মানুহ বুলি, ৰাতি কিয় অকলে পঠিয়াব লাগে।” পিছদিনাৰ চেচনত পিন্ধিবলগীয়া তাইৰ মেখেলা চাদৰ এযোৰ ইস্ত্রি কৰি থকা মাকৰ কথাত ঘোপাকৈ চালৈ আল্পনাই। যি বুজিব লাগে বুজিলে মাকে চাৱনিতে। ছোৱালী মানুহ বুলি বিশেষ কিবা, বেলেগ কিবা বুলি ভবা মানসিকতাক অন্তৰেৰে বেয়া পায় আল্পনাই।\n“নকওঁ, একো নকওঁ, যি কৰে কৰি থাকক, বাপেকে লাই দি দি নষ্ট কৰিলে জীয়েকক” ভোৰভোৰালে মাকে। অফিচৰ পৰা আহি পাই দেউতাকে জীয়েক যাব বুলি অলপমান চিন্তাত পৰে। বেলেগ একো কাৰণ নাই, আজিলৈকে নাইট চুপাৰত অকলে ক’তো যোৱা নাই তাই। তাতে এনেকৈ হুৰমূৰ কৰি তাইক বিভাগে পঠিয়াই দিয়া কাৰবাৰটো তেৱোঁ মাকৰ দৰেই ভাল পোৱা নাই। দিনত যোৱা হ’লে কোনো কথা নাছিল। হওতে তেৱোঁ যাব পাৰিলেহেঁতেন তাইৰ লগত পিছে তেওঁৰ গাটো অত্যন্ত বেয়া। ইফালে ৰাতিপুৱা তেওঁৰ এখন গুৰুত্বপূৰ্ণ মিটিং আছে। গতিকে বাপেক জীয়েক দুয়ো উপায়হীন।\nমাক দেউতাকৰ চিন্তাইহে ভয় খু্ৱালে তাইক। নহ’লে প্ৰশিক্ষণতকৈ অকলে নাইট চুপাৰত যোৱাৰ কথাইহে তাইৰ পঁচিছ বছৰীয়া মনটোক বেছিকৈ সুখী কৰি তুলিছিল। বাধাস্বত্ত্বেও আই এচ বি টিত থ’বলৈ অহা হাঁচিয়াই হাঁচিয়াই তৰণি নোপোৱা দেউতাকক লগে লগে ঘৰলৈ পঠিয়াই দিলে। সময় তেতিয়া নিশা ৯.৩০ বাজিছে। চাৰিওফালে চকু ফুৰালে তাই। নাই, বাছো নাই, মানুহো নাই বৰ বেছি। গোটেই টাৰ্মিনেলত মুঠ পঞ্চাশজন মানুহো নাই চাগৈ। দোকানবোৰ বন্ধ কৰিছে। বাছৰ কাৰণে মানুহ টনাটনি কৰা দালালবোৰো নাইকিয়া হৈ আহিছে। দুটামান পোৱালিয়ে বস্তা পাৰি শুবলৈ লৈছে। সিহঁতৰ মুখৰ পৰা অবাইচ অশ্লীল শব্দ কিছুমান ওফৰি আহি মানুহবোৰৰ কাণত পৰিছে। বাছখন ৰৈ থকা ঠাইলৈকে আগবাঢ়ি গ’ল তাই। মানুহবোৰৰ কোনো উঠা নাই বাছখনত তেতিয়ালৈ। মন কৰিলে বাছখনত তাইৰ বাদে আন কোনো ছোৱালী যাবলগীয়া নাই।\n“আপ অকেলী হ্যো ক্যা মেডাম” কাষত থিয় হৈ থকা মানুহজনে বৰ ভদ্ৰভাৱে সুধিলে।\nমানুহজন এয়াৰফৰ্চৰ চাকৰিয়াল। উত্তৰ প্ৰদেশৰপৰা উভতিছে। লগত বৃদ্ধা মাক।\n“কুছ দিক্কত হো তো বতানা জৰুৰ। হামাৰা পিছে কা ছিট হ্যে, ২৭,২৮।”\nৰক্ষা, তেওঁ, মানুহগৰাকী আছে যেতিয়া একো অসুবিধা নাই। মাকৰ পৰা ফোন আহিল। তাই মাক পুতেকৰ কথা কৈ মাকক অনৰ্থক চিন্তা কৰিবলৈ বাৰণ কৰিলে।\nবাছত উঠি সাত নম্বৰৰ চিংগল ছিটটোত বহি ল’লে। কাপোৰৰ সৰু বেগটো ছিটৰ তলতেই সোমোৱাই থ’লে। ই কি! যোৱা পোন্ধৰ মিনিট ধৰি যি যোৰ চকুয়ে তাইক নিৰীক্ষণ কৰি আছিল, সিচোন তাইৰ সন্মুখৰ চিংগল ছিটটোতে বহি লৈছে। বৰ অসহ্যদায়ক আছিল সেই চাৱনি। যেন গোটে গোটে চকুৰেই গিলি থ’ব। এয়াৰ বেগটো ওপৰত থোৱাৰ চলেৰে তাইলৈ যিটো চাৱনি দিলে, ঠিকেই বুজিলে তাই, যাত্ৰাটো সুখপ্ৰদ হোৱাৰ সম্ভাৱনা একেবাৰে শূণ্য। বাৰু দেখা যাওক কি হয়। যাবতো লাগিবই। উপায় নাই।\nমানুহটোৱে উঠিয়েই নিজৰ চৰিত্ৰ দেখুৱাবলৈ ধৰিলে। গাড়ী লৰচৰ কৰাৰ আগতেই নিজৰ ছিটটো পিছলৈ ঠেলি দিলে। ইফালে আকৌ’ তাইৰ পিছৰ ছিটৰ মানুহজনে হেনো ছিট পিছুৱাই নিদিয়ে। বিৰক্ত হ’ল আল্পনা। কি কৰা যায়, এয়াৰফৰ্চৰ মানুহজনক মাতি দি পিছলৈ যাওঁ নেকি? সিতো ভালেই পাব জঞ্জাল নোহোৱাকৈ সাত নম্বৰত আৰামত বহি যাবলৈ। তাই পিছৰ ছিটলৈ গ’লে ইমান ঘণ্টাৰ বাট থেকেচা খাই খাই যাব লাগিব। তাৰোপৰি চিংগল ছিটত আৰামত বহি ওলোটাই তাইৰ ওপৰতে উপকাৰ কৰা লুক দিব মানুহেটোৱে। নহ’লেনো কি ইমান দৰদ। মনতে ভাবে তাই।\n“বাছ এৰিলেনে?” মাকৰ মাত ফোনত।\n“উম মা, লৰচৰ কৰিছে আৰু, চিন্তা নকৰিবা, বাছখন ফুল হৈ আছে আৰু সৱ যোৰহাট যাবলগীয়া মানুহ। দৰৱ খাই শুই থাকা। ৰাতিপুৱা ফোন কৰিম। গুড নাইট।” কথা দীঘলীয়া নকৰি ফোনৰ সংযোগ কাটিলে তাই।\n“মেডাম আপ অগৰ বুৰা না মানে তো পিছে মম্মী কে চাথ বেইঠিয়ে। ম্যে য়হা আ জাতা হু। ৱো ক্যা হ্যে না, দো লেডিছ সাথ হোনে চে আৰাম মিলেগা। টয়লেট বগেৰা জানে কো আচানী হোগী।”\nঔকাদ দেখাইয়ে দিলে মানুহটোৱে। তাৰ পূৰা মন তাইৰ ছিটটোত বহাৰ। বুঢ়ী মাকক তাইৰ মূৰত মাৰি বেটাৰ ফস্তি মৰাৰ মন। “নেহী ভাইয়া ম্যে ঠিক হু য়হা।” তাইৰ উত্তৰত অসন্তুষ্ট হৈ মানুহজন নিজৰ ঠাইলৈ উভতি গ’ল। আই এচ বি টি এৰিলে বাছখনে। সন্মুখৰ মানুহজনে ছিটত আউজি হাতখন পিছলৈ দি তাইৰ অৱস্থিতিৰ উমান ল’ব বিচাৰিলে। বাছ লখৰা আহি পালে।\nচেফটি পিনেৰে খুচি দিওঁ নেকি লম্পটটোক নামাকৰণ এটা কৰি এক্সন প্লেন এটা বনাবলৈ যত্ন কৰিলে। ওঁহো, চেফটি পিনেৰে খুচিলে ধেমালি বুলি ভাবি বেছি অশান্তি দিব গোটেই ৰাতি। এইটো আইডিয়া আজিকালি আউটডেটেট হ’ল। উঠি গৈ চৰিয়াই দিওঁ নেকি লম্পটটোক। দ্বিতীয় বিকল্পৰ সন্ধান কৰিলে আল্পনাই। না না চৰিয়াব একদম নোৱাৰি। দিনত হোৱা হ’লে বেলেগ কথা আছিল। গতিয়াই লথিয়াই নমাব পৰা গ’ল হয়। কিন্তু এই ৰাতিখন! বাছৰ মানুহবোৰেও গম পাই যাব। মই চেণ্টাৰ অব এট্ৰাকশ্বন হৈ যাম আৰু অকলে গৈ থকা গম পাই ঢেৰ শুভাকাংক্ষী ওলাব। তাৰোপৰি চৰ খোৱা লম্পটে যদি ফোন কৰি গুণ্ডাবাহিনী মাতে শেষেই আৰু। যোৰহাটতো বাদেই দিলোঁ, চাকৰিও এৰুৱাব ঘৰৰ মানুহে। গতিকে চৰিওৱা কেঞ্চেল। কি কৰা যায়, কেনেকৈ জবাব দিয়া যায় লম্পটটোক ভাবি থাকোতেই বাছ লালমাটি পাৰ হ’ল।\nকণ্ডাক্টৰে ডীম লাইট জ্বলাই দিলে। খাই বৈ উঠা মানুহবোৰে শুইয়ে দিলে। তিনিটামান নাকৰ মেঘমল্লাৰ ৰাগো শুনিলে তাই। দুজনৰ ৰাগ একেলগে বাজিল। আনজনে এই দুজনৰ ইণ্টাৰভেলত নিজৰ মলহাৰ ৰাগ টানে।\n“ৱাহ, টুনাইট দেয়াৰ উইল বি টু মাচ্ছ ফান।”\nনোশোৱাবোৰে চিনেমা চোৱাত মন দিছে। হিৰোৰ ডাবোল এক্টিং। ‘জেহেৰৱালী’ খীৰ খাবলৈ অমিতাভ বচ্চন উত্ৰাৱল হৈ পৰিছে। মানুহবোৰে সেইখনকে ‘অস্কাৰ উইনিং’ চিনেমা টাইপ মনোযোগেৰে আৰু আবেগিক হৈ চাই আছে। লম্পটে টিজাৰ দেখুওৱা কাৰ্যসূচীৰ অন্ত পেলোৱাৰ পিছত এইবাৰ ট্ৰেইলৰৰ যো-যা চলালে। নিজৰ ছিটটো যেন তাৰ বাবে কম হৈছে এনে ভাৱত হাতখন পিছৰ ছিটলৈ পিছুৱাই দিয়ে। দহ নম্বৰ ছিটৰ মানুহজনো আকোঁৰগোজ। এতিয়াই ছিট ঠেলি নিদিয়ে পিছলৈ। লম্পটে পিছলৈ চালে। মুখত দেখ নেদেখ এক কুটিল হাঁহি। বাছ আহি খানাপাৰা পালে। কেবিনৰ খালী থকা ছিটকেইটা ভৰ্তি কৰাৰ আপ্ৰাণ চেষ্টা হেণ্ডিমেনৰ। গ্ৰাহকৰ লগত দূৰ্বাৰ দৰ দাম। মাজে মাজে গালি গালাজ, মাজে মধ্যে কাতৰ অনুনয় বিনয়। কোনোবাই কাঠ উঠাইছে বাছত।\nএক দম কাঠ উঠোৱা মানে কমেও দহ মিনিট লাগিব। ভাৱনাত বুৰ গ’ল আল্পনা। ফোনটো বাজি উঠিল।\n“মেম মই প্ৰয়াস। আপোনাৰ গাড়ীৰ নম্বৰ পালোঁ, ৰাতিপুৱা আপুনি আহি নৌপাওঁতেই আমি ৰৈ থাকিম বাছ ষ্টেণ্ডত। আপোনাৰ থকাটো ইউনিভাৰ্চিটি গেষ্ট হাউচত ঠিক কৰা হৈছে মেম। আহি থাকক মেম। চেইফ জাৰ্ণি।” প্ৰয়াসৰ ফোনটো অহাত মনটো অলপ ডাইভাৰ্ট হৈছিলহে চেইফ জাৰ্ণি শুনি মগজুটো উতলি উঠিল। নামিয়েই দিওঁ যাহ, নাযাওঁ যোৰহাট, নকৰো চাকৰি। মই কিয় নামিম, মই কি কৰিলোঁ সি ভাবিছে মান সন্মানৰ ভয়ত মই মনে মনে সহি যাম! তাক ৱাক অভাৰ দিম। বেটা লম্পট, গলত লড়কী চে পংগা লৈছ তই, বেদান্ত কাকতিৰ জীয়েকে টেনশ্যন নলয়, দিয়েহে। আল্পনা কাকতিক টৰ্চাৰ কৰাটো মুশকিলেই নহয়, নামুমকিনো হয়।\nকাঠৰ দমটো উঠোৱা শেষ হৈছিল প্ৰায়। তেতিয়া সময় নিশা ১০.২৫ মিনিট। অকণমানি ঠাইখিনিত উশাহ বন্ধ হোৱাৰ উপক্ৰম হৈছিল। কোনোমতে ছিটৰ তলত থৈ দিয়া বেগটোৰ চাইড পকেটৰ পৰা হাৱাই চেণ্ডেলযোৰ পলিথিনৰ সৈতে উলিয়াই আনিলে। পামশ্বুজোৰ খুলি হাৱাই চেণ্ডেলজোৰ পিন্ধি ল’লে। কেঁকো জেঁকো কৈ নিজৰ ছিটৰ পৰা ওলাই আহিল। ডাঙৰ পলিথিনটো সোঁহাতত লৈ লম্পটৰ ওচৰলৈ গ’ল। ধনী ল’ৰা দেখিলে গোল্ড ডিগাৰে যিমান আবেগ, আব্দাৰ সানে, তাতোকৈ অলপ বেছিকৈ মিঠা মাত উলিয়াই লম্পটটোক মাত লগালে, “দাআদ্দাআআ, আপোনাৰ ছিটটো অক্কণমান আগুৱাই দিব্ব নেকি? এক্সুৱেলি বাছত ট্ৰেভেল কৰিলেই ভমিট হয়েই মোৰ, চো আপুনি ছিটটো আগবঢ়াই নিদিলে ৰাতি আপোনাৰ গায়ে মূৰে কপালে ভমিট পৰিব পাৰে। দাআদ্দাআআ, প্লিজ ডণ্ট মাইণ্ড।”\nলম্পটে তৰ্কাতৰ্কিৰ বাবে সাজু হৈয়েই আছিল কিন্তু এনে মিঠা জোতাৰ বাবে মুঠেও প্ৰস্তুত নাছিল। কথাখিনি বুজিবলৈ আধামিনিট সময় ল’লে। চৰম ঘৃণা আৰু অৱজ্ঞাৰে ছিটটো সম্পূৰ্ণ আগুৱাই দি আৰাৱলীৰ চূড়াৰ নিচিনাকৈ চিধা কৰি দিলে।\nদহ নম্বৰীটোৱে কিবা মছলা খবৰ, তৰ্কাতৰ্কি, গালি গালাজ শুনিবলৈ পায় বুলি ‘অংগ্ৰেজ কে জমানে কে জেইলৰৰ জাচুচ’ টাইপ কাণ উনাই আছিল। দুইজনৰ কথা বতৰা শুনি সি লগে লগে নিজৰ ছিটটো পূৰা পিছুৱাই দিলে। চকু মুখত চূড়ান্ত ঘৃণা আৰু অৱজ্ঞা। ক’বতো নোৱাৰি লেতেৰীজনীয়ে কোনফালে লেতেৰা কৰে।\nতাৰপিছত আৰু কি! নিজৰ ছিটলৈ উভতি আহি ছিটটো পিছুৱাই দিলে আল্পনাই। সন্মুখত যথেষ্ট পৰিমাণে খালী ঠাই ওলোৱা বাবে বাবে চাৰি নং ছিটৰ পিঠিত ভৰিদুখন উঠাই দিলে। বেচেৰা লম্পটে নিজৰ বাওঁফালে ‘দ’ হৈ লৰচৰ নকৰাকৈ শুবলৈ প্ৰয়াস কৰিলে। ওখ মানুহটোৰ মূৰটো খিৰিকীৰ তলত আছিল। সময় তেতিয়া নিশা ১০.৩২ মিনিট। লম্পটটোৱে লৰচৰ নকৰিলে যে নকৰিলে, একেবাৰেই নকৰিলে। আনকি জখলাবন্ধাত মূত্ৰ বিসৰ্জনৰ বাবেও নানামিলে। এবাৰতো আল্পনাই সি মৰিলেই বুলি ভাবিলে। পিছে ৰক্ষা, মৰা নাই। পুৱা ৪.১৫ মিনিটত দেৰগাঁৱত নামি বিষে বেদনাই জৰ্জৰিত হোৱা নাজুক দেহাটো ভালেমান সময় ৱাৰ্ম আপ কৰা দেখি সকাহ পালে আল্পনাই।\n“কাকতিৰ জীয়েকৰ লগত পাংগা। মেহেংগা পড়া না দাআদ্দাআআ।”\nৰাতিপুৱাৰ বেলিটো দিনটোলৈ সাজি কাঁচি ওলাবলৈ সাজু হৈছিল তেতিয়া। তায়ো মুকলি মনেৰে সাজু হ’ল সূৰ্য্যেদয় চাবলৈ, এযুগ পিছত।\nপ্ৰেমৰ মিড-দে মিল-মনজিৎ »\nআইডিয়াটো ব্যৱহাৰ কৰিব লাগিব। মজ্জা লাগিল।\nবিলকুল ছেভ যা’নি,,ভাল লাগিল\nৱাহ মজা আইডিয়া এটা পাই গʼলোঁ সুস্মিতা বা । তামাম ভাল লাগিল পঢ়ি গল্পটো


08.10.20 Morning Assame Murli Om Shanti BapDada Madhuban\n"মৰমৰ সন্তানসকল – বাবা আহিছে তোমালোকক বহুত ৰুচিৰে পঢ়াবলৈ, তোমালোকেও ৰুচিৰে পঢ়া - নিচা থাকিব লাগে আমাক পঢ়াওঁতাজন স্বয়ং ভগৱান হয়”\nতোমালোক ব্ৰহ্মাকুমাৰ-কুমাৰীসকলৰ উদ্দেশ্য বা শুদ্ধ ভাৱনা কোনটো?\nতোমালোকৰ উদ্দেশ্যে হৈছে - কল্পৰ5হাজাৰ বছৰ পূৰ্বৰ দৰে পুনৰ শ্ৰীমতত বিশ্বত সুখ আৰু শান্তিৰ ৰাজ্য স্থাপন কৰা। তোমালোকৰ শুদ্ধ ভাৱনা হৈছে যে শ্ৰীমতত আমি গোটেই বিশ্বৰ সৎগতি কৰিম। তোমালোকে নিচাৰে কোৱা আমি সকলোকে সৎগতি দিওঁতা হওঁ। তোমালোকে পিতাৰ পৰা শান্তিৰ পুৰস্কাৰ (পীচ প্ৰাইজ) পোৱা। নৰকবাসীৰ পৰা স্বৰ্গবাসী হোৱাটোৱেই পুৰস্কাৰ লোৱা হয়।\nবিদ্যাৰ্থীসকলে যেতিয়া পঢ়ে তেতিয়া আনন্দৰে পঢ়ে। শিক্ষকেও বহুত আনন্দৰে, ৰুচিৰে পঢ়ায়। আত্মিক সন্তানসকলে এইটো জানে যে বেহদৰ পিতা যি শিক্ষকো হয়, তেওঁ আমাক বহুত ৰুচিৰে পঢ়ায়। সেই পঢ়াততো পিতা বেলেগ হয়, শিক্ষক বেলেগ হয়, যিয়ে পঢ়ায়। কোনো কোনোৰ পিতাই শিক্ষক হয় যিয়ে পঢ়ায় গতিকে বহুত ৰুচিৰে পঢ়ায় কিয়নো তথাপিও তেজৰ সম্পৰ্ক থাকে নহয় জানো। নিজৰ বুলি বুজি বহুত ৰুচিৰে পঢ়ায়। এইজন পিতাই তোমালোকক কিমান ৰুচিৰে পঢ়ায় তেন্তে সন্তানসকলেও কিমান ৰুচিৰে পঢ়িব লাগে। প্ৰত্যক্ষভাৱে (ডাইৰেক্ট) পিতাই পঢ়ায় আৰু এয়া এবাৰেই আহি পঢ়ায়। সন্তানসকলৰ ৰুচি থকা উচিত। বাবা ভগৱানে আমাক পঢ়ায় আৰু প্ৰত্যেকটো কথা ভাল দৰে বুজাই থাকে। কোনো কোনো সন্তানৰ পঢ়ি গৈ থাকোঁতে বিচাৰ আহে এয়া কি, নাটকত এয়া আবাগমনৰ (অহা-যোৱাৰ) চক্ৰ আছে। কিন্তু এই নাটক ৰচিলেই বা কিয়? ইয়াৰ পৰা কি লাভ? বচ, কেৱল এনেকৈ চক্ৰই লগাই থাকিম, ইয়াৰ পৰা মুক্ত হৈ যোৱাটোৱে ভাল। যেতিয়া দেখে এয়াতো 84ৰ চক্ৰ লগায়েই থাকিব লাগিব গতিকে এনেকুৱা এনেকুৱা খেয়াল আহে (চিন্তন চলে)। ভগৱানে এনেকুৱা খেল কিয় ৰচিছে, যি আবাগমনৰ চক্ৰৰ পৰা মুক্তই হ'ব নোৱাৰে, ইয়াতকৈতো মোক্ষ পোৱাই ভাল। এনেকুৱা এনেকুৱা খেয়াল বহুত সন্তানৰে আহে। এই আবাগমনৰপৰা, দুখ সুখৰ পৰা মুক্ত হৈ যাওঁ। পিতাই কয় - এয়া কেতিয়াও হ'ব নোৱাৰে। মোক্ষ পাবৰ কাৰণে চেষ্টা কৰাটোৱেই অপচয় হৈ যায়। পিতাই বুজাইছে এটিও আত্মা ভূমিকাৰ পৰা মুক্ত হ'ব নোৱাৰে। আত্মাত অবিনাশী ভূমিকা নিহিত হৈ আছে। সেয়া হৈছেই অনাদি অবিনাশী, একেবাৰে সঠিক ভাৱৰীয়া হয়। এজনো কম-বেছি হ'ব নোৱাৰে। তোমালোক সন্তানসকলৰ সকলো জ্ঞান আছে। এই নাটকৰ ভূমিকাৰ পৰা কোনেও মুক্ত হ'ব নোৱাৰে। কোনেও মোক্ষও পাব নোৱাৰে। সকলো ধৰ্মাৱলম্বী ক্ৰম অনুসৰি আহিবই লাগে। পিতাই বুজায় এইখন পূৰ্ব নিৰ্ধাৰিত অবিনাশী নাটক হয়। তোমালোকেও কোৱা বাবা এতিয়া জানি গ'লো, কেনেকৈ আমি 84ৰ চক্ৰ লগাওঁ। এইটোও বুজি পোৱা পোন-প্ৰথমে যিসকল আহে, তেওঁলোকে 84 জন্ম লয়। পাচত আহোঁতাসকলৰ নিশ্চয় কম জন্ম হ'ব। ইয়াততো পুৰুষাৰ্থ কৰিব লাগে। পুৰণি সৃষ্টিৰ পৰা নতুন সৃষ্টি নিশ্চয় হ'ব। বাবাই প্ৰত্যেকটো কথা বাৰে বাৰে বুজাই থাকে কিয়নো নতুন নতুন সন্তান আহি থাকে। তেওঁলোকক আগৰ পঢ়াখিনি কোনে পঢ়াব। গতিকে পিতাই নতুনসকলক দেখি পুনৰ পুৰণি পইণ্টসমূহকেই পুনৰাবৃত্তি কৰে।\nতোমালোকৰ বুদ্ধিত গোটেই জ্ঞান আছে। জানা যে আৰম্ভণিৰ পৰা কেনেকৈ আমি ভূমিকা পালন কৰি আহিছোঁ। তোমালোকে যথাৰ্থ ৰীতিৰে জানা, কেনেকৈ ক্ৰমানুসৰি আহে, কিমান জন্ম লয়। এই সময়তহে পিতা আহি জ্ঞানৰ কথা শুনায়। সত্যযুগততো হৈছেই প্ৰালব্ধ। এয়া এই সময়ত তোমালোককহে বুজোৱা হয়। গীতাতো আৰম্ভণিত পুনৰ শেষৰ ফালে এই কথাটি আহে- মনমনাভৱ। পঢ়োৱা হয় পদ মৰ্যাদা পাবৰ কাৰণে। তোমালোকে ৰজা হ'বৰ কাৰণে এতিয়া পুৰুষাৰ্থ কৰা। অন্য ধৰ্মাৱলম্বীসকলৰ বিষয়েতো বুজাইছে - যে তেওঁলোক ক্ৰম অনুসৰি আহে, ধৰ্ম প্ৰতিষ্ঠাপকসকলৰ পিচে পিচে সকলো আহিবলগীয়া হয়। ৰাজত্ব কৰাৰ কথা নহয়। এখনেই গীতা শাস্ত্ৰ আছে যাৰ বহুত মহিমা আছে। ভাৰততেই পিতা আহি শুনায় আৰু সকলোৰে সৎগতি কৰে। সেই ধৰ্ম প্ৰতিস্থাপক যিসকল আহে, তেওঁলোকৰ যেতিয়া মৃত্যু হয় তেতিয়া ডাঙৰ ডাঙৰ তীৰ্থ বনাই দিয়ে। বাস্তৱত সকলোৰে তীৰ্থ এই ভাৰতেই হয় য'ত বেহদৰ পিতা আহে। পিতাই ভাৰততে আহি সকলোৰে সৎগতি কৰিছে। পিতাই কয় - মোক মুক্তিদাতা, পথ প্ৰদৰ্শক বুলি কয় নহয়। মই তোমালোকক এই পুৰণি সৃষ্টি, দুখৰ সৃষ্টিৰ পৰা উদ্ধাৰ কৰি শান্তিধাম, সুখধামলৈ লৈ যাওঁ। সন্তানসকলে জানে যে বাবাই আমাক শান্তিধাম, সুখধামলৈ লৈ যাব। বাকী সকলো শান্তিধামলৈ যাব। দুখৰ পৰা পিতাই আহি উদ্ধাৰ কৰে। তেওঁৰ জন্ম-মৰণতো নাই। পিতা আহিল পুনৰ গুচি যাব। তেওঁৰ বাবে এনেকৈ জানো ক'ব যে মৰি গ'ল। যেনেকৈ শিৱানন্দৰ কাৰণে ক'ব শৰীৰ ত্যাগ কৰিলে তেতিয়া অন্তিম ক্ৰিয়া-কৰ্ম কৰে। এইজন পিতা গুচি গ’লে তেতিয়া এওঁৰ অন্তিম ক্ৰিয়া, সমাৰোহ আদি একোৱেই কৰিবলগীয়া নহয়। তেওঁৰতো আগমনৰ বিষয়েও গম পোৱা নাযায়। অন্তিম ক্ৰিয়া আদিৰতো কথাই নাই। অন্য সকলো মনুষ্যৰ অন্তিম ক্ৰিয়া-কৰ্ম কৰে। পিতাৰ অন্তিম ক্ৰিয়া-কৰ্ম নহয়, তেওঁৰ শৰীৰেই নাই। সত্যযুগত এই জ্ঞান ভক্তিৰ কথাবোৰ নাথাকে। এইবোৰ এতিয়াহে চলে, আৰু সকলোৱে ভক্তিহে শিকায়। আধাকল্প ভক্তি চলে পুনৰ আধাকল্পৰ পাচত পিতা আহি জ্ঞানৰ উত্তৰাধিকাৰ দিয়ে। জ্ঞান তালৈ লগত নাযায়। তাত পিতাক স্মৰণ কৰাৰ দৰকাৰেই নাথাকে। মুক্তিত থাকে। তাত স্মৰণ কৰিবলগীয়া হয় জানো? তাত দুখৰ অভিযোগ নাথাকে। ভক্তিও প্ৰথমে অব্যভিচাৰী পাচত ব্যভিচাৰী হয়। এই সময়ততো অতি ব্যভিচাৰী ভক্তি, ইয়াক ৰৌৰৱ নৰক বুলি কোৱা হয়। একেবাৰে সমূলি নৰক, আকৌ পিতা আহি সমূলি স্বৰ্গ কৰি তোলে। এতিয়া হৈছে 100 শতাংশ দুখ, আকৌ 100 শতাংশ সুখ-শান্তি হ’ব। আত্মা গৈ নিজৰ ঘৰত বিশ্ৰাম পাব। বুজাবলৈ অতি সহজ। পিতাই কয় মই তেতিয়াই আহোঁ যেতিয়া নতুন সৃষ্টি স্থাপনা কৰি পুৰণি সৃষ্টিৰ বিনাশ কৰিবলগীয়া হয়। ইমানবোৰ কাম এজনেতো নকৰিব। বহুত সহায়কাৰীৰ আৱশ্যক। এই সময়ত তোমালোক পিতাৰ সহায়কাৰী হৈছা। ভাৰতৰ বিশেষ সঁচা সেৱা কৰা। সত্য পিতাই সঁচা সেৱা শিকায়। নিজৰো, ভাৰতৰো আৰু বিশ্বৰো কল্যাণ কৰে। তেন্তে কিমান ৰুচিৰে কৰিব লাগে। পিতাই কিমান ৰুচিৰে সকলোৰে সৎগতি কৰে। এতিয়াও সকলোৰে সৎগতি নিশ্চয় হ’ব। এয়া হৈছে শুদ্ধ অহংকাৰ, শুদ্ধ ভাৱনা।\nতোমালোকে সঁচা সেৱা কৰা কিন্তু গুপ্ত। আত্মাই কৰে শৰীৰৰ দ্বাৰা। তোমালোকক বহুতে সোধে বি. কে. ৰ উদ্দেশ্য কি? তোমালোকে ক’বা বি. কে. ৰ উদ্দেশ্য হৈছে বিশ্বত সত্যযুগী সুখ-শান্তিৰ স্বৰাজ্য স্থাপন কৰা। আমি প্ৰত্যেক5হাজাৰ বছৰৰ পাচত শ্ৰীমতত বিশ্বত শান্তি স্থাপন কৰি বিশ্ব শান্তিৰ পুৰস্কাৰ লওঁ। যথা ৰজা-ৰাণী তথা প্ৰজা সকলোৱে পুৰস্কাৰ লয়। নৰকবাসীৰ পৰা স্বৰ্গবাসী হোৱাটো কোনো কম পুৰস্কাৰ নেকি! তেওঁলোকে শান্তিৰ পুৰস্কাৰ লৈ আনন্দিত হৈ থাকে, প্ৰাপ্তি একোৱেই নহয়। সঁচা পুৰস্কাৰতো এতিয়া আমি পিতাৰ পৰা লৈ আছোঁ বিশ্বৰ বাদশ্বাহীৰ। কোৱা হয় নহয় যে ভাৰত আমাৰ মহান দেশ হয়। কিমান মহিমা কৰে। সকলোৱে ভাবে আমি ভাৰতৰ মালিক হওঁ, কিন্তু মালিক ক’ত আছে। এতিয়া তোমালোক সন্তানসকলে বাবাৰ শ্রীমতেৰে ৰাজ্য স্থাপন কৰা। অস্ত্ৰ শক্তি আদি একোৱেই নাই। দৈৱীগুণ ধাৰণ কৰা সেয়েহে তোমালোকৰে গায়ন পূজন হয়। অম্বাৰ চোৱা কিমান পূজা হয়। কিন্তু অম্বা কোন, ব্ৰাহ্মণ হয় নে দেৱতা…… এয়াও নাজানে। অম্বা, কালী, দূৰ্গা, সৰস্বতী আদি……. এনেকুৱা বহুত নাম আছে। ইয়াততো তলত অম্বাৰ সৰু মন্দিৰ আছে। অম্বাক বহুত ভুজা দি দিয়ে। এনেকুৱাতো নহয়। ইয়াক অন্ধবিশ্বাস বুলি কোৱা হয়। যীশুখ্ৰীষ্ট, বুদ্ধ আদি আহিল, তেওঁলোকে নিজৰ নিজৰ ধৰ্ম প্ৰতিষ্ঠা কৰিলে, তিথি তাৰিখ সকলো উল্লেখ কৰে। তাত অন্ধবিশ্বাসৰতো কথাই নাই। ইয়াত ভাৰতবাসীয়ে একোৱেই নাজানে- আমাৰ ধৰ্ম কেতিয়া আৰু কোনে প্ৰতিষ্ঠা কৰিলে? সেইকাৰণে কোৱা হয় অন্ধবিশ্বাস। এতিয়া তোমালোক পূজাৰী হোৱা আকৌ পূজ্য হোৱাগৈ। তোমালোক আত্মাও পূজ্য সেয়েহে শৰীৰৰো পূজ্য হয়। তোমালোক আত্মাৰো পূজা হয় পুনৰ দেৱতা হোৱা তেতিয়াও পূজা হয়। পিতাতো হয়েই নিৰাকাৰ। তেওঁ সদায় পূজ্য। তেওঁ কেতিয়াও পূজাৰী নহয়। তোমালোক সন্তানসকলৰ কাৰণে কোৱা হয় নিজেই পুজ্য নিজেই পূজাৰী। পিতা হৈছে চিৰ পূজ্য, ইয়ালৈ আহি পিতাই সঁচা সেৱা কৰে। সকলোকে সৎগতি দিয়ে। পিতাই কয়- এতিয়া মামেকম্ (মনেৰে কেৱল মোক) স্মৰণ কৰা। অন্য কোনো দেহধাৰীক স্মৰণ কৰিব নালাগে। ইয়াততো ডাঙৰ ডাঙৰ লাখপতি, কোটিপতি গৈ আল্লা আল্লা বুলি কয়। কিমান অন্ধ শ্ৰদ্ধা। পিতাই তোমালোকক “আমিয়েই সেয়া”ৰ অৰ্থও বুজাইছে। তেওঁলোকেতো কৈ দিয়ে শিৱোহম, আত্মাই পৰমাত্মা। এতিয়া পিতাই শুদ্ধ কৰি কৈছে। এতিয়া নিৰ্ণয় কৰা, ভক্তি মাৰ্গত শুদ্ধ শুনিছিলা নে মই শুদ্ধকৈ কৈছোঁ? “আমিয়েই সেয়া”ৰ অৰ্থ বহুত দীঘলীয়া। আমিয়েই ব্ৰাহ্মণ, দেৱতা, ক্ষত্ৰিয়। এতিয়া “আমিয়েই সেয়া”ৰ অৰ্থ কোনটো শুদ্ধ? আমি আত্মা চক্ৰত এনেকৈ আহোঁ। বিৰাট ৰূপৰ চিত্ৰও আছে, ইয়াত আটাইতকৈ উচ্চ ব্ৰাহ্মণক আৰু পিতাক দেখুওৱা নাই। দেৱতাসকল ক’ৰ পৰা আহিল? ক’ৰ পৰা জন্ম হ’ল? কলিযুগততো হৈছে শূদ্ৰবৰ্ণ। সত্যযুগত তৎক্ষণাৎ দেৱতা বৰ্ণ কেনেকৈ হ’ল? একোৱেই বুজি নাপায়। ভক্তি মাৰ্গত মনুষ্য কিমান আৱদ্ধ হৈ থাকে। কোনোবাই গ্ৰন্থ পঢ়িলে, চিন্তন চলিল, মন্দিৰ নিৰ্মাণ কৰিলে বচ গ্ৰন্থ বহি শুনাব। বহুত মনুষ্য আহি যায়, বহুত অনুগামী হৈ যায়। লাভতো একোৱেই নহয়। বহুত দোকান হৈ গ’ল। এতিয়া এই সকলোবোৰ দোকান শেষ হৈ যাব। এই সকলো বেপাৰ ভক্তি মাৰ্গত আছে, ইয়াৰ পৰা বহুত ধন উপাৰ্জন কৰে। সন্ন্যাসীয়ে কয় আমি ব্ৰহ্ম যোগী, তত্ত্ব যোগী হওঁ। যেনেকৈ ভাৰতবাসী বাস্তৱত দেৱী-দেৱতা ধৰ্মৰ হয় কিন্তু হিন্দু ধৰ্মৰ বুলি কৈ দিয়ে। তেনেকৈ ব্ৰহ্মতো হৈছে তত্ত্ব, য’ত আত্মাসকল থাকে। তেওঁলোকে আকৌ ব্ৰহ্ম জ্ঞানী তত্ত্ব জ্ঞানী নাম ৰাখি দিছে। নহ’লেতো ব্ৰহ্ম তত্ত্ব হৈছে নিবাস কৰা স্থান। সেয়েহে পিতাই বুজায় কিমান ভীষণ ভুল কৰি দিলে। এই সকলো হৈছে ভ্ৰম। মই আহি সকলো ভ্ৰম দূৰ কৰি দিওঁ। ভক্তি মাৰ্গত কয়ো হে প্ৰভু তোমাৰ গতি মতি অনন্য। গতিতো কোনেও কৰিব নোৱাৰে। মততো অনেকৰে পোৱা যায়। ইয়াৰ মতে কিমান চমৎকাৰ কৰি দিয়ে। সমগ্ৰ বিশ্বকে পৰিৱৰ্তন (চেঞ্জ) কৰি দিয়ে।\nএতিয়া তোমালোক সন্তানসকলৰ বুদ্ধিত আছে, ইমানবিলাক ধৰ্ম কেনেকৈ আহে! আকৌ আত্মাসকল কেনেকৈ নিজৰ নিজৰ শাখাত (চেক্সনত) গৈ থাকে। এই সকলোবোৰ নাটকত নিৰ্ধাৰিত হৈ আছে। এয়াও সন্তানসকলে জানে- দিব্য দৃষ্টি দাতা এজন পিতাই হয়। কোনোবাই বাবাক ক’লে - এই দিব্য দৃষ্টিৰ চাবি মোক দি দিয়া তেতিয়া মই কাৰোবাক সাক্ষাৎকাৰ কৰাই দিম। বাবাই ক’লে- নহয়, এই চাবি কোনেও পাব নোৱাৰে। তাৰ পৰিৱৰ্তে মই তোমালোকক পুনৰ বিশ্বৰ সাম্ৰাজ্য দিওঁ। মই নলওঁ। মোৰহে ভূমিকা আছে সাক্ষাৎকাৰ কৰোৱাৰ। সাক্ষাৎকাৰ হ’লে কিমান আনন্দিত হৈ যায়। একোৱেই নাপায়। এনেকুৱা নহয় যে সাক্ষাৎকাৰৰ দ্বাৰা কোনোবা নিৰোগী হৈ যায় অথবা ধন পাই যায়। নহয়, মীৰাৰ সাক্ষাৎকাৰ হ’ল কিন্তু মুক্তি জানো পালে। মনুষ্যই ভাবে তেওঁ বৈকুণ্ঠতেই আছিল। কিন্তু বৈকুণ্ঠ কৃষ্ণপুৰী আছে ক’ত। এই সকলোবোৰ হৈছে সাক্ষাৎকাৰ। পিতাই বহি সকলো কথা বুজায়। এওঁৰো (ব্ৰহ্মাৰো) প্ৰথমতে বিষ্ণুৰ সাক্ষাৎকাৰ হ’ল তেতিয়া বহুত আনন্দিত হৈ গ’ল। সেয়াও যেতিয়া দেখিলে যে মই মহাৰজা হওঁগৈ। বিনাশো দেখিলে আকৌ ৰাজত্বও দেখিলে তেতিয়া নিশ্চয় হ’ল অহো! মইতো বিশ্বৰ মালিক হওঁ। বাবাৰ প্ৰৱেশ হৈ গ’ল। বচ্ বাবা এই সকলোবোৰ আপুনি লৈ লওঁক, মোকতো বিশ্বৰ সাম্ৰাজ্য লাগে। তোমালোকেও এইটো সন্ধি (চুক্তি) কৰিবলৈ আহিছা নহয়। যিয়ে জ্ঞান লয় তেওঁৰ তেতিয়া ভক্তি আঁতৰি যায়। ভাল বাৰু!\n(1) দৈৱীগুণ ধাৰণ কৰি শ্ৰীমতত ভাৰতৰ সঁচা সেৱা কৰিব লাগে। নিজৰ, ভাৰতৰ আৰু সমগ্ৰ বিশ্বৰ কল্যাণ বহুত ৰুচিৰে কৰিব লাগে।\n(2) নাটকৰ (ড্ৰামাৰ) অনাদি অবিনাশী পূৰ্ব নিৰ্ধাৰিত ৰচনা যথাৰ্থ ভাৱে বুজি কোনো ধৰণৰ সময় নষ্ট (টাইম ৱেষ্ট) কৰা পুৰুষাৰ্থ কৰিব নালাগে। ব্যৰ্থ খেয়ালো (চিন্তনো) চলাব নালাগে।\nএকাগ্ৰতাৰ অভ্যাসৰ দ্বাৰা একৰস স্থিতি গঢ়ি তোলোঁতা সিদ্ধি স্বৰূপ হোৱা\nয’ত একাগ্ৰতা আছে ত’ত স্বতঃ একৰস স্থিতি আছে। একাগ্ৰতাৰ দ্বাৰা সংকল্প, বাণী আৰু কৰ্মৰ ব্যৰ্থতা সমাপ্ত হৈ যায় আৰু সমৰ্থতা আহি যায়। একাগ্ৰতা অৰ্থাৎ এটাই শ্ৰেষ্ঠ সংকল্পত স্থিত হৈ থকা। যি এক বীজ ৰূপী সংকল্পত সমগ্ৰ বৃক্ষ ৰূপী বিস্তাৰ সমাহিত হৈ আছে। একাগ্ৰতাক বঢ়োৱা তেতিয়া সকলো প্ৰকাৰৰ অস্থিৰতা সমাপ্ত হৈ যাব। সকলো সংকল্প, বাণী আৰু কৰ্ম সহজে সিদ্ধ হৈ যাব। তাৰ বাবে একান্তবাসী হোৱা।\nএবাৰ হোৱা ভুলক বাৰে বাৰে ভবা অৰ্থাৎ দাগৰ ওপৰত দাগ লগোৱা সেইবাবে হৈ যোৱাটোত বিন্দু (যতি) লগোৱা।


অনাথ শিশুসকলৰ ভৱিষ্যৎ\nPublished on August 20, 2019 | News Source: জুবিলী গগৈ\n‘A baby makes love stronger, sufferings\nSmaller andahome happier’.\nসঁচাকৈ শিশুৰ কল-কাকলিৰে মুখৰিত ঘৰ এখনত যেন সৰগ থাকে৷ আনন্দ বিয়পি থাকে ঘৰখনৰ প্রতিজন সদস্যৰ মুখত৷ শিশুটিক লৈয়ে ব্যস্ত হৈ পৰে সকলো৷ সকলোৰে জীৱনৰ লক্ষ্য আৰু উদ্দেশ্য যেন শিশুটিক সুকলমে আৰু নিৰাপদে ডাঙৰ-দীঘল কৰাইহ্ল কিন্তু সেই শিশুসকলৰ কি অৱস্থা হয় যিসকলক চাবলৈ, ভৰণ-পোষণ দিবলৈ অথবা এষাৰ মৰমৰ মাত দিবলৈও কাষত কোনোৱেই নাথাকে৷ পিতৃ-মাতৃ, পৰিয়াল-পৰিজন অবিহনে কেনে বিষাদগ্রস্ততাত সিহঁতৰ দিন অতিবাহিত হয়হ্!\nএই অনাথ শিশুসকলনো সমাজলৈ ক’ৰ পৰা আহে? অথবা সিহঁতৰ পিতৃ-মাতৃৰ বিয়োগ হোৱাই সিহঁত নিথৰুৱা হোৱাৰ একমাত্র কাৰণ নেকি? নহয়৷ কেতিয়াবা পিতৃ বা মাতৃ কোনোবা এজনৰ বিয়োগ হয় ঠিকেই, কেতিয়াবা আকৌ পিতৃ-মাতৃয়ে ভৰণ-পোষণ দিবলৈ অক্ষম হোৱাৰ বাবেও সিহঁত নিথৰুৱা হৈ পৰে৷ শাৰীৰিক অসুস্থতা, পিতৃ-মাতৃৰ নিচাসক্ততা, দৰিদ্রতা, বিবাহৰ পূর্বেই কোনো ছোৱালীয়ে মাতৃত্ব অর্জন কৰা আদি কাৰণৰ বাবেও এটি এটি শিশু অনাথ হৈ পৰে৷ প্রাকৃতিক দুযোর্গ বা যুদ্ধৰ ভয়াৱহতাৰ ফলতো বহুতো শিশু অনাথ হয়৷\nসাধাৰণ দৃষ্টিৰে চালে অনাথ শিশুসকলৰ জীৱনৰ এক ভয়াৱহ দৃশ্যই মনৰ চকুত অগা-দেৱা কৰি থাকে৷ অনাথ শিশুসকলক লৈ যিমানবোৰ সাহিত্যৰ সৃষ্টি হৈছে সেই সকলোবোৰেও অনাথ শিশুসকলৰ জীৱনৰ এক দুর্বিষহ ছবিয়ে আমাৰ আগত যেন দাঙি ধৰে৷ চার্লছ ডিকেন্সৰ সেই বিখ্যাত ‘অলিভাৰ টুইষ্ট’ অথবা ‘ডেভিদ কপাৰফিল্ড’ৰ কাহিনী আমি সকলোৱে নিশ্চয় পঢ়িছোঁ৷ অনাথ শিশুসকলে অহৰহ যেন ভুগি থাকিব লগা হয় হতাশা আৰু বিষাদগ্রস্ততাত৷ সিহঁতৰ গুৰুত্বহীন মৰমবিহীন জীৱনত কাচিৎ কেতিয়াবাহে শিক্ষাৰ পোহৰ পৰা দেখা যায়৷ বিভিন্ন ধৰণৰ অসামাজিক কাম-কাজত লিপ্ত হোৱা, শিশু শ্রমিকৰূপে জীৱিকা মোকলোৱা অথবা অলিয়ে-গলিয়ে জাবৰ-জোঁথৰ খুঁচৰি খাদ্যবস্তুৰ সন্ধান কৰি থকা অনাথ শিশুহঁতকে সততে দেখা পোৱা যায়৷ দিনে দিনে অনাথ শিশুৰ সংখ্যাই বর্ধিত ৰূপহে পৰিগ্রহ কৰিছে৷ ভাৰতবর্ষত মুঠ শিশুৰ ৪ শিশুৱেই অনাথ হিচাপে চিহিুত কৰা হৈছে৷ সেইদৰে সাম্প্রতিক বিশ্বত প্রায় ১৫৩ নিযুত অনাথ শিশু থকা বুলি কোৱা হৈছে৷ প্রতিদিনে প্রায় ৫,৭০০ শিশু অনাথৰ তালিকাত অন্তর্ভুক্ত হৈ থকা বুলিও কোৱা হৈছে৷ অনাথ শিশুৰ এই বর্ধিত পৰিসংখ্যাই শিশুসকলৰ ভৱিষ্যতলৈ নিশ্চয় এক অশনি সংকেত কঢ়িয়াই আনিছে৷ কাৰণ শাৰীৰিক বা মানসিকভাৱে নিপীড়নৰ সন্মুখীন হোৱা, আৱেগিক সংকীর্ণতাত ভোগা, অপুষ্টিকৰ খাদ্য সেৱন কৰা, দৰিদ্রতাত পীড়িত এই শিশুহঁতৰ ভৱিষ্যৎ কেনেকুৱা হৈ পৰিব সেয়া যেন অনুমান কৰিব পৰা যায়৷\nঅনাথ শিশুসকলৰ মংগলৰ বাবে কোনোৱে যে চেষ্টা নকৰে, এনে নহয়৷ বহু বেচৰকাৰী সংগঠন তথা কোনোবাজনৰ ব্যক্তিগত প্রচেষ্টাতো অনাথ শিশুসকলৰ সুৰক্ষাৰ বাবে মঞ্চ তৈয়াৰ হৈছে৷ বিভিন্ন অনাথালয়, শিশু গৃহ আদি গঢ় লৈ উঠিছে৷ চৰকাৰৰ মানৱ সম্পদ মন্ত্র্যালয়ে অনাথ শিশুসকলৰ হিতৰ অর্থে বিভিন্ন প্রকল্প হাতত লৈছে বা সফল প্রয়োগ কৰিছে৷ অনাথ শিশুৰ বাবে বিভিন্ন ক্ষেত্রত আসন সংৰক্ষণ বা চৰকাৰী চাকৰিৰ ক্ষেত্রতো অনাথসকলক অগ্রাধিকাৰ দিয়া পৰিলক্ষিত হৈছে৷ শিক্ষামূলক বিভিন্ন জলপানি, শিক্ষা আঁচনি অনাথ শিশুসকলৰ বাবে চৰকাৰে মুকলি কৰিছে৷ বহু অনাথ শিশু অনাথালয় বা শিশু গৃহ আদিত আশ্রয় লৈছে৷ সিহঁতৰ জীৱন বহুখিনি সুস্থিৰ হৈ পৰিছে৷ কিন্তু বহুতক এতিয়াও কোনো আঁচনি, কোনো সহূদয় হাতৰ স্পর্শই ঢুকি পোৱা নাই৷ সিহঁতৰ জীৱনলৈ চকু দিবলৈ আমি চেষ্টা কৰা ভাল৷ কাৰণ সাধাৰণ জনতাৰ সহযোগিতা আৰু প্রচেষ্টা অবিহনে কোনো আঁচনি বা প্রকল্পই সফলতা লাভ কৰিব নোৱাৰে৷ বহু অনাথালয়ত উপযুক্ত পৰিৱেশৰ অভাৱ দেখা যায়৷ চাফ-চিকুণতা, স্বাস্থ্যকৰ বাতাৱৰণ, সুষম আহাৰ আৰু প্রকৃত শিক্ষাৰ অভাৱ হ’লে অনাথালয় বা শিশু গৃহবোৰতো শিশুসকলৰ উপযুক্ত বিকাশ নহ’ব পাৰে৷ বহু অনাথালয়ত ল’ৰাতকৈ ছোৱালীৰ সংখ্যা বেছি দেখা যায়৷ ইয়াৰ যোগেদি আমাৰ সমাজৰ অন্য এখন ছবি প্রতীয়মান হয়৷ অর্থাৎ পৰিয়ালৰ পৰা কন্যা শিশুক আঁতৰাই পঠিওৱাৰ প্রৱণতা বা কন্যা শিশুক কৰা অনাদৰ-অৱহেলাৰ ফলস্বৰূপে অনাথালয়বোৰত কন্যা শিশুৰ সংখ্যা অস্বাভাৱিক ধৰণে বৃদ্ধি পায়৷ কন্যা শিশুসকলেই অধিক নির্যাতন বা শোষণৰ সন্মুখীন হ’ব লগীয়া হয়৷ কিন্তু কিছুমান অনাথালয় বা শিশু গৃহই অনাথ শিশুসকলৰ জীৱনলৈ নতুন ৰং কঢ়িয়াই আনে৷ সঁচা অর্থত সমাজৰ হকে, শিশুৰ কল্যাণৰ হকে কাম কৰা এই সংগঠনবোৰক আমি আন্তৰিক শ্রদ্ধা জ্ঞাপন কৰোঁ৷\nঅনাথালয় বা শিশু গৃহবোৰলৈ সাহায্য আগ বঢ়ায়ো আমি অনাথ শিশুসকলৰ হকে কাম কৰিব পাৰোঁ৷ বিভিন্ন ধৰণৰ স্বাস্থ্যকৰ সামগ্রী, চাফা কাপোৰ-কানি, কিতাপ-বহী প্রদান কৰি সাহায্য কৰিব পাৰোঁ৷ এটি শিশুৰ বাবে যাৱতীয় খৰচ বহন কৰিবলৈ গাত ল’ব পাৰোঁ, শিক্ষাৰ দায়িত্ব ল’ব পাৰোঁ অথবা সন্তান তুলি লোৱা পৰিয়ালক অত্যাৱশ্যকীয় সামগ্রী প্রদান কৰি উৎসাহ যোগাব পাৰোঁ৷ আমাৰ সমাজত এনে বহু নিঃসন্তান দম্পতী আছে, যি এটা সন্তানৰ বাবে জীৱনৰ সর্বস্ব ত্যাগ কৰিবলৈও সাজু হৈ উঠে৷ শিশুৰ কলৰৱৰে মুখৰিত ঘৰ এখনৰ সৌন্দর্যই হৈ পৰে অনন্য৷ তেনে দম্পতীয়ে সন্তান তুলি ল’বলৈ কুণ্ঠাবোধ কৰিব নালাগে৷ বিভিন্ন অনাথালয়ৰ পৰা নিয়ম অনুসৰি প্রয়োজনীয় চর্ৱলী পূৰণ কৰি সন্তান তুলি (Adopt) ল’ব পৰা যায়৷ এনে কৰিলে এটি শিশুৱে এটি পৰিয়াল লাভ কৰাৰ লগতে পিতৃ-মাতৃৰ মৰম কি সেয়া বুজি পোৱা হৈ উঠে৷ ধর্মগ্রন্থ ‘বাইবেল’তো কৈছে, ‘Father, of the fatherless and protector of widows, is God in his holy habitation’. অনাথসকলক ভগৱানেও সুৰক্ষা প্রদান কৰিবলৈ বিচাৰে৷ নিঃসন্তান দম্পতীয়ে এটি অনাথ শিশুক তোলনীয়া কৰি লৈ লাভ কৰিব পাৰে বিমল আনন্দ আৰু স্বর্গীয় অনুভূতি৷ আজিকালি অৱশ্যে সন্তান থকা বহু দম্পতীয়েও নিজস্ব ইচছা অনুসৰি অনাথ শিশুক আপোন কৰি পৰিয়ালৰ এজন কৰি লোৱা দেখা যায়৷ সন্তান তোলনীয়া কৰাৰ ক্ষেত্রত কাগজী প্রক্রিয়া আৰু ব্যয়বহুলতায়ো অনেক সময়ত বাধাৰ সৃষ্টি কৰে৷ সি যি নহওক, চৰকাৰৰ সাহায্য আৰু জনসাধাৰণৰ সহযোগিতাৰ যোগেদি একোখন অনাথালয় সর্বাংগসুন্দৰ বাবে জিলিকি উঠিব পাৰে৷\nআন বহুতো বেচৰকাৰী সংস্থাৰ দৰে অনাথ শিশুৰ মংগলৰ বাবে বা নাৰী সবলীকৰণৰ বাবে কাম কৰি থকা এটা সংস্থা হৈছে আন্তর্তিক ‘ইনাৰ হুইল ক্লাব’৷ আন্তর্তিক ৰটাৰী ক্লাবৰ ভগ্নী সংগঠন ‘ইনাৰ হুইল ক্লাবে’ ২০১৯ বর্ষৰ আগষ্ট মাহৰ এক তাৰিখৰ পৰা ৭ তাৰিখলৈ ‘মিছন মমতা’ নামৰ এক সপ্তাহজোৰা কার্যসূচী অনাথ শিশুসকলৰ বাবে গ্রহণ কৰিলে৷ অনাথ শিশুসকলক তোলনীয়া কৰি লোৱা, বিভিন্ন অনাথালয়লৈ গৈ তেওঁলোকৰ অৱস্থাৰ বুজ লোৱা, অনাথ শিশুমুক্ত এখন ভাৰতবর্ষৰ বাবে সজাগতা আনিবৰ বাবে বিভিন্ন ‘বেনাৰ’, ‘প’ষ্টাৰ’ আদি প্রদর্শন কৰা, বিদ্যালয়-মহাবিদ্যালয় পর্যায়ত ‘প’ষ্টাৰ’, ‘শ্ল’গান’ প্রতিযোগিতাৰ আয়োজন কৰা, অনাথালয় মুক্ত এখন সমাজৰ বাবে সজাগতা বৃদ্ধি কৰিবলৈ সভা-সমিতি আয়োজন কৰা, বাতৰি কাকত বা বিভিন্ন সামাজিক মাধ্যমৰ যোগেদি সজাগতা অনা, অনাথ শিশুক তোলনীয়া কৰা পিতৃ-মাতৃক সন্মান যচা আদি বহু সজাগতামূলক কার্যসূচী হাত লৈ ৰূপায়ণ কৰিলে৷ ভাৰতবর্ষৰ দৰে দেশ এখনৰ বাবে এয়া নিশ্চয় অত্যন্ত আদৰণীয় কর্মসূচী৷ যিহেতু এছীয় দেশ হিচাপে ভাৰতবর্ষতো অনাথ শিশুৰ সংখ্যা দিনে দিনে অভাৱনীয়ভাৱে বৃদ্ধি হ’বলৈ ধৰিছে৷ এই ‘মমতা মিছন’ কার্যসূচী দুলীয়াজান ‘ইনাৰ হুইল ক্লাবে’ও ৰূপায়ণ কৰি সজাগতা বৃদ্ধিৰ চেষ্টা কৰিছে৷ এনেকৈয়ে সকলো আগ বাঢ়ি আহিলে অনাথ শিশুসকলৰ এখনি ঘৰ, এটি পৰিয়াল, অলপ মৰম-চেনেহ, আদৰ-যত্ন পোৱাৰ সপোন সাকাৰ হ’বলৈ বেছি দিন নালাগিব৷\nAll Rights Reserved 2020 © The Janambhumi | Total visits : 15766713


xukhdukh.com September 22, 2013 goodnews,\nধীৰাজ ডেকাৰ সৃষ্টিৰ প্ৰদৰ্শন... এৰী মূগাৰ কাপোৰ ৰেম্পত\nলণ্ডন ফেশ্বন উইকত....\n১. পাঠশালাৰ বিস্ময় বালক কাব্যম কাশ্যপে ১২ মিনিটত ৫১৬টা ইংৰাজী শব্দৰ অৰ্থ কৈ এছিষ্ট বৰ্ল্ড ৰেকৰ্ডছত অন্তৰ্ভুক্ত কৰিলে নিজৰ নামঃ চাৰি বছৰ চাৰি মাহৰ এই বালকজনৰ এই প্ৰতিভা প্ৰত্যক্ষ কৰিলে সহস্ৰাধিক লোকে৷\n২. মৰিগাঁৱত অনুষ্ঠিত ৪৩তম মতিৰাম বৰা ফুটবলত গ্ৰীণভেলীক হৰুৱাই এফ চি আই দল চেম্পিয়নঃ টুৰ্ণামেণ্টৰ শ্ৰেষ্ঠ খেলুৱৈ ৰূপে পৰিগণিত হ’ল জেংগা ৰংপি৷\n৩. অসংগঠিত খণ্ডৰ শ্ৰমিকৰ বাবে অসম চৰকাৰে আৰম্ভ কৰিলে স্বাৱলম্বন আঁচনিঃ এই আঁচনিৰে সম্ভৱ হ’ব মাহিলী পেঞ্চন লাভৰো ৷\n৪. আজিৰ দিনটো পালিত হৈছে ৰাষ্ট্ৰীয় কণ্যা শিশু দিৱস হিচাবেঃ আয়োজিত হৈছে দেশজুৰি শ্লোগান লেখা এক প্ৰতিযোগিতাৰো৷\n৫. অসমৰ জাতীয় সংগীত অ’ মোৰ আপোনাৰ দেশ পৰিৱেশনেৰে সম্বন্বয়ৰ বাৰ্তাই কঁপালে ওদালগুৰি চহৰঃ ৯টা ভাষাত পৰিবেশিত হ’ল অ’ মোৰ আপোনাৰ দেশ৷\n৬. ষষ্ঠ জিটিচি চেলেঞ্জ ট্ৰফী ফুটবল টুৰ্ণামেণ্টৰ ফাইনেল মেচ আজি সন্ধিয়াঃ মুখামুখি হব অইল ইণ্ডিয়া আৰু আছাম ৰাইফলছ দল৷\n৭. পূৱ ভাৰত কাৰাটেত ১১টা পদক বিজয়েৰে অসম দলে উৰুৱালে সফলতাৰ ধ্বজ৷\n৮. অসম ডনবস্ক’ বিশ্ববিদ্যালয়ৰ দ্বিতীয় বাৰ্ষিক সমাবৰ্তন অনুষ্ঠিতঃ সফলতাৰে ধ্বজ উৰুৱাই ২৯৮গৰাকী ছাত্ৰ-ছাত্ৰীয়ে গ্ৰহণ কৰিলে বিভিন্ন বিষয়ৰ ডিগ্ৰী৷\n৯. তেজপুৰ লোকসভা সমষ্টিত প্ৰাৰ্থী ৰূপে প্ৰক্ষেপিত হ’ল লণ্ডনত সেৱাৰত উচ্চায়ুক্ত যৈমিনী ভাগৱতীঃ প্ৰাৰ্থীত্ব দিবৰ বাবে কংগ্ৰেছ, বিজেপি দুয়োদলেই সাজু বুলি প্ৰকাশ কৰিলে সূত্ৰই৷\n১০. আমগুৰি মহাবিদ্যালয়ত অনুষ্ঠিত হ’ল "প্ৰচাৰ মাধ্যমত অসমীয়া ভাষাৰ প্ৰয়োগ আৰু গ্ৰহণযোগ্যতা" শীৰ্ষক ৰাষ্ট্ৰীয় পৰ্যায়ৰ আলোচনা চক্ৰৰঃ অসমীয়া ভাষাক অসমৰ জাতি-জনগোষ্ঠী সমূহৰ উমৈহতীয়া ভাষা বুলি মন্তব্য কৰিলে শিক্ষাবিদ দেৱেন দত্তদেৱে৷\n১১. আই পি এলৰ স্পট’ ফিক্সিং কেলেংকাৰী গোচৰত মুম্বাই আৰক্ষীয়ে দিলে ১১,৫০০ পৃষ্ঠাৰ চাৰ্জচিটঃঅভিযোগনামাত মায়াপ্পান, বিন্দুৰ নাম সন্নিবিষ্ট হোৱাৰ খবৰ৷\n১২. শৰণীয়া কছাৰী উন্নয়ন পৰিষদে আগবঢ়ালে বাগ্সা প্ৰেছ ক্লাৱলৈ সাহাৰ্যঃ ফেক্স মেচিন প্ৰদানেৰে দূৰ কৰিলে সংবাদ সেৱীৰ এটা বহুদিনীয়া অভাৱ৷\nকোকৰাঝাৰত মেংগো স্লাইছৰ বটলত অজস্ৰ পোক, ম্যাদ উকলা শ শ বটল জব্দ হোৱাৰ বাতৰি৷\nজন্মস্থানতে এলাগী হৈ ৰৈছে অসমীয়া সাহিত্যৰ মূল কাণ্ডাৰী ৰসৰাজঃ শিৱসাগৰত ক্ষোভ উজাৰিলে অসম সাহিত্য সভাৰ সভাপতি ইমৰাণ শ্বাহে৷\nসংগীত সন্মিলনৰ বাবে যোগ্য নহ’ল অসমীয়া বাদ্যশিল্পীঃ আকাশবাণীত থলুৱা শিল্পী উপেক্ষিত হোৱাৰ খবৰে লাভ কৰিলে সংবাদ শিৰোনামা৷\nজাকাছে পৃথক ৰাজ্যৰ দাবীত আহ্বান কৰা অনিৰ্দিষ্টকালীন বন্ধত স্তব্ধ হৈ পৰিছে কাৰ্বি পাহাৰঃ জনজীৱন স্তব্ধ হৈ পৰাৰ চিন্তনীয় খবৰ৷\nমহানগৰীত পানী যোগান ব্যক্তিগতকৰণৰ প্ৰতিবাদত এইবাৰ অনশন কৰিলে ডঃ হীৰেণ গোহাঁইকে ধৰি মহানগৰৰ সচেতন নাগৰিকে৷\nনগাঁৱত বাঁহ ৰোপণ, বান পৰিচালনা সমিতিৰ নামত কোটি টকাৰ কেলেংকাৰীৰ লেহেমীয়া তদন্তঃ দোষী সাৰি যোৱাৰ সম্ভাৱনা প্ৰকট হোৱাৰ খবৰ৷


স্মৃতিশক্তি, বুদ্ধিমত্তা আৰু ৰুবিক্স কিউব - Prangon\nস্মৃতিশক্তি, বুদ্ধিমত্তা আৰু ৰুবিক্স কিউব\nসাধাৰণতে পুতলা সামগ্ৰীৰ দোকান, উৎসৱ, পূজা-মেলা আদিত সহজতে কিনিবলৈ পোৱা ৰুবিক্স কিউবৰ বিষয়ে নজনা মানুহৰ সংখ্যা তেনেই কম । কণমানি শিশু এগৰাকীৰ পৰা আৰম্ভ কৰি প্ৰাপ্তবয়স্ক ব্যক্তি এগৰাকীলৈ, সকলোৱে এই সামগ্ৰীবিধ খেলি আমোদ পায়, সেয়া হয়তো শিশুৰ বাবে ৰঙৰ খেলা, নতুবা প্ৰাপ্তবয়স্ক এগৰাকীৰ বাবে এক কঠিন গাণিতিক সমস্যা। পিছে এই সাধাৰণ পুতলা সামগ্ৰীবিধৰ ভিতৰত এখন বিশাল পৃথিৱী লুকাই আছে । আহক, ৰুবিক্স কিউবৰ এই জগতখনৰ বিষয়ে কিছু কথা শিকো ।\n• ৰুবিক্স কিউব কি?\n১৯৭৪ চনত হাংগেৰীৰ বুডাপেষ্ট চহৰত বাস কৰা এগৰাকী অধ্যাপক আৰ্নো ৰুবিকে (Erno Rubik) এটা ঘনক (Cube) আকৃতিৰ ৰঙীন আৰু আকৰ্ষণীয় সামগ্ৰী সাজি উলিয়ায় । স্ৰষ্টাগৰাকীৰ উপাধিৰে নামাকৰণ কৰা এই সামগ্ৰীবিধ পিছলৈ ৰুবিক্স কিউব (Rubik’s Cube) নামেৰে জনাজাত হৈ পৰে । ৰুবিক্স কিউবৰ সৃষ্টিৰ মাত্ৰ ৬ বছৰৰ মূৰতেই ই বিশ্বৰ সৰ্বাধিক সংখ্যক বিক্ৰী হোৱা পুতলা সামগ্ৰীৰ (Best selling toy, 1980) খিতাপ অৰ্জন কৰে । জনপ্ৰিয়তাৰ সমান্তৰালকৈ ৰুবিক্স কিউবৰ সমাধান বিচাৰিও বিভিন্নজনে অধ্যয়ন আৰম্ভ কৰে আৰু ইয়াৰ লগে লগে ৰুবিক্স কিউবে বিশ্বব্যাপী খ্যাতি লাভ কৰে ।\n• ৰুবিক্স কিউবৰ গঠন (mechanism)\nৰুবিক্স কিউবটো দীঘ, প্ৰস্থ আৰু উচ্চতাই তিনিটা ব্লকৰ (block) সমান । সেয়েহে ইয়াক ৩×৩×৩ কিউব (3×3×3 cube) বুলিও কোৱা হয় । ঘনক আকৃতিৰ হোৱা হেতুকে ইয়াৰ ৬ খন পিঠি (6 sides) আৰু প্ৰতিখন পিঠি ক্ৰমানুসৰি ৰঙা, কমলা, সেউজীয়া, নীলা, হালধীয়া আৰু বগা ৰঙী । ৰুবিক্স কিউবত তিনি ধৰণৰ অংশ (piece) থাকে –\n• center piece (৬ টা)\n• edge piece (১২ টা)\n• corner piece (৮ টা)\nএই আটাইবোৰ piece ক ধৰি ৰাখিবলৈ কিউবটোৰ মাজত এটা core piece থাকে ।\n• ৰুবিক্স কিউব এটা সমাধান কৰাটো কিয় কঠিন?\nওপৰত উল্লেখিত সংখ্যাটো আপুনি পঢ়িব পৰিছেনে? এয়া হৈছে ৪৩ কুইনটিলিয়ন (43 quintillion), ই এটা যথেষ্ট ডাঙৰ সংখ্যা । পিছে এই সংখ্যাৰ এটা বিশেষ মহত্ব থকা বাবেহে আমি ইয়াৰ বিষয়ে আলোচনা কৰিব খুজিছোঁ ।\nই হৈছে এটা ৰুবিক্স কিউবক যাদৃচ্ছিকভাৱে (randomly) খেলি-মেলি (scramble) কৰিব পৰা সৰ্বমুঠ সম্ভাৱনা (total number of possible combinations) । ই কিমান ডাঙৰ সংখ্যা, এটা উদাহৰণৰ সহায়ত বুজোঁ আহক –\nধৰি লওক আপোনাৰ হাতত এটা ইতিমধ্যে সমাধান হৈ থকা ৰুবিক্স কিউব আছে । আপুনি কিউবটো নিজ ইচ্ছা অনুসৰি খেলি-মেলি (scramble) কৰক । এতিয়া কিউবটোৰ আটাইবোৰ ৰং সানমিহলি হৈ যাব । এই অৱস্থাটোক আপুনি এটা combination বুলি গণ্য কৰক আৰু এখন কাগজত এই combination টো অংকন কৰক । তাৰ পিছত আপুনি কিউবটো পুনৰ খেলি-মেলি (scramble) কৰক আৰু নতুনকৈ দেখা দিয়া combination টো নতুন এখন কাগজত অংকন কৰক । নতুন কাগজখন এইবাৰ আগৰ কাগজখনৰ ওপৰত স্তূপীকৃত (stack) কৰক । এই প্ৰক্ৰিয়াটো অব্যাহত ৰাখিলে আপোনাৰ কাগজৰ দ’মটো ৪৩ কুইনটিলিয়ন পাওঁতে কিমান ওখ হ’ব বাৰু? Eiffel Tower, Big Ben নে the Burj Khalifa ৰ সমান?\nনহয়, আপোনাৰ কাগজৰ দ’মটো পৃথিৱীৰ পৰা গৈ প্লুটো (Pluto) পাব, প্লুটোৰ পৰা আকৌ ঘূৰি আহি পৃথিৱী পাব! এই যাত্ৰাক যদি আমি এটা পাক (1 lap) বুলি গণ্য কৰোঁ, তেন্তে ৪৩ কুইনটিলিয়ন খন কাগজ স্তূপ (stack) কৰিবলৈ আপুনি সৰ্বমুঠ ৭২৮ টা পাক (728 laps) অতিক্ৰম কৰিব লাগিব । তেনে কৰিলেহে আপুনি ৰুবিক্স কিউবৰ possible combinations খিনি কাগজত আঁকি শেষ কৰিব পাৰিব । আৰু এই আটাইবোৰ কাগজৰ ভিতৰৰপৰা আপোনাৰ কাম হ’ব এনে এখন কাগজ বিচাৰি উলিওৱা, যিখনত অংকন কৰা ৰুবিক্স কিউবৰ চিত্ৰটোত ৬ খন পিঠিয়েই সমাধান হৈ আছে । ৪৩ কুইনটিলিয়ন কাগজৰ মাজৰ মাত্ৰ এখন কাগজতহে এই চিত্ৰটো অংকিত থাকিব ।\nসেয়েহে ৰুবিক্স কিউব সমাধান কৰাটো যথেষ্ট কঠিন ।\n• ৰুবিক্স কিউব এটা সমাধান কৰাটো কিয় সহজ?\nওপৰত উল্লেখিত কথাখিনি পঢ়ি হয়তো ৰুবিক্স কিউব সমাধান কৰাটো আপোনাৰ দ্বাৰা অসম্ভৱ বুলিয়েই ভাবি লৈছে । কিন্তু দৰাচলতে ইয়াৰ সমাধান প্ৰক্ৰিয়া ইমান জটিল নহয় ।\nআমি সকলোৱে গণিতত সূত্ৰৰ বিষয়ে পঢ়িছোঁ । ঠিক তেনেদৰে ৰুবিক্স কিউব সমাধান কৰোঁতেও কিছুমান সূত্ৰৰ (algorithm) ব্যৱহাৰ কৰা হয় ৷ তেনে এটা সূত্ৰ তলত লিখিছোঁ –\nদেখিবলৈ জটিল যদিও ইয়াৰ অৰ্থ থুলমূলকৈ এনেধৰণৰ –\nR = Right face rotate 90° clockwise\nU = Upper face rotate 90° clockwise\nF = Front face rotate 90° clockwise\nR2 = Right face rotate 180° clockwise\nR’ = Right face rotate 180° counter clockwise\nএনেধৰণৰ algorithm বোৰে কোনখন পিঠি কেইপাক ঘূৰাব লাগে, তাক নিৰ্দেশ কৰে ।\nএনে ১০-১২টা মান algorithm মনত ৰাখিয়েই আমি এটা ৰুবিক্স কিউব সমাধান কৰিব পাৰো । সেয়েহে ৰুবিক্স কিউব সমাধান কৰাটো সহজ ।\n• ৰুবিক্স কিউব অনুশীলন কৰি কেনেকৈ লাভান্বিত হব পাৰি?\nৰুবিক্স কিউব অনুশীলন কৰাৰ আগত ইয়াৰ উপকাৰীতাৰ বিষয়ে জানো আহক । কিউব অনুশীলনৰ দ্বাৰা আমি বিভিন্নধৰণে উপকৃত হব পাৰো । ই যিহেতু এটা মানসিক খেল, ইয়াক অনুশীলন কৰিবলৈ আমাক কোনোধৰণৰ অত্যাৱশ্যকীয় সামগ্ৰীৰ প্ৰয়োজন নহয়, লগতে ইয়াক অতি সহজতে কঢ়িয়াব পৰা যায় ।\n• ৰুবিক্স কিউবৰ দৈনিক অনুশীলনে আমাৰ মগজু আৰু হাতৰ সমন্বয় ( hand eye coordination ) বিকাশ কৰে । এই ক্ষমতা গাড়ী চালক এজনৰ পৰা আৰম্ভ কৰি পাইলট এজনলৈ, সকলোৰে বাবে দৰকাৰী ।\n• যিদৰে শাৰীৰিক ব্যায়ামৰ বাবে যোগাভ্যাস, জিম ( gym ) আদি হল আহিলা, ঠিক তেনেদৰে মানসিক ব্যায়ামৰ বাবে ৰুবিক্স কিউব তেনে এবিধ আহিলা । ৰুবিক্স কিউবৰ অভ্যাসে স্মৃতিশক্তি, সহজাত জ্ঞান ( intuition ), বিন্যাস স্বীকৃতি ( pattern recognition ) আদি বিকাশত সহায় কৰে ।\n(Paintings by Hari Prasad Talukdar)\n• আজিৰ দিনত পৃথিৱীৰ বহুতো দেশত মানসিক ৰোগত আক্ৰান্ত ব্যক্তিৰ মানসিক কচৰতৰ বাবে ৰুবিক্স কিউব অভ্যাস কৰোৱা হয় । অৰ্থাৎ ইয়াক এক therapy হিচাপেও ব্যৱহাৰ কৰা হয় ।\n• তাৰ উপৰিও, ৰুবিক্স কিউবৰ অনুশীলনে পেশী স্মৃতি ( muscle memory ) গঠনত যথেষ্ট সহায় কৰে । এই ক্ষমতাই দৈনন্দিন জীৱনত কৰা বহুতো কামত আমাক আৰু অধিক দক্ষ কৰি তোলে ।\n• মনোবিজ্ঞানীসকলে মানুহৰ বুদ্ধিমত্তাক ( intelligence ) সৰ্বমুঠ ৮ টা ভাগত বিভক্ত কৰিছে । তাৰ ভিতৰৰে এটা হৈছে spatial intelligence । এই বুদ্ধিমত্তাৰ দ্বাৰা মানুহে ছবি অঁকা, সাঁথৰ সমাধান কৰা, ত্ৰিমাত্ৰিক ধাৰণা ( 3D visualization ) কৰাকে\nধৰি বহুতো কাম সম্পন্ন কৰে । ৰুবিক্স কিউবৰ অনুশীলনে এই বুদ্ধিমত্তাৰ দ্ৰুত বিকাশ সাধন কৰে ।\n• ৰুবিক্স কিউব আৰু মই\n২০১২ চনৰ কথা । আন্তঃৰাষ্ট্ৰীয় দবা প্ৰতিযোগিতা এখনত ভাৰতক প্ৰতিনিধিত্ব কৰি অংশ লবলৈ দেউতাৰ লগত দিল্লীলৈ গৈছিলোঁ । প্ৰতিযোগিতাৰ অন্তত ঘৰলৈ ট্ৰেইনেৰে ঘূৰি আহি থাকোঁতে মাত্ৰ ২০ টকাৰে এটা ৰুবিক্স কিউব কিনিছিলোঁ । সেয়াই আৰম্ভণি । মোৰ জীৱনৰ প্ৰথমখন প্ৰতিযোগিতা অনুষ্ঠিত হৈছিল IIT গুৱাহাটীত । জীৱনৰ প্ৰথম প্ৰতিযোগিতাত প্ৰথম স্থান লাভ কৰাত ভাৰতৰ বিভিন্ন প্ৰান্তৰ পৰা অহা খেলুৱৈসকলে মোক অসমৰ বাহিৰৰ প্ৰতিযোগিতাত অংশ লবলৈ অনুপ্ৰাণিত কৰিছিল । তাৰ পিছত ক্ৰমে VIT, IIT Madras, IIT Kharagpur আদিকে ধৰি ভাৰতৰ উচ্চতম শিক্ষানুষ্ঠানসমূহলৈ খেলিবলৈ গৈছিলোঁ । ২০১৪ চনৰ নৱেম্বৰ মাহত জাপানৰ ট’কিও ( Tokyo ) চহৰত অনুষ্ঠিত হোৱা Asian Championship ত ২টা গোল্ড, ১টা ব্ৰঞ্জ আৰু ২০১৫ চনৰ জুলাই মাহত ব্ৰাজিলৰ চাও পাওলোত ( Sao Paulo ) অনুষ্ঠিত হোৱা World Championship ত 3×3 blindfolded শাখাত চকুৰে নোচোৱাকৈ ২৪.৮৬ ছেকেণ্ডত ৰুবিক্স কিউব সমাধান কৰি গোল্ডৰ পদক পাবলৈ সক্ষম হৈছিলোঁ । উক্ত প্ৰতিযোগিতাত বিশ্বৰ ৩৪ খন দেশৰ পৰা প্ৰায় ৩০০ গৰাকী খেলুৱৈয়ে অংশগ্ৰহণ কৰিছিল । ইয়াৰ লগতে Limca Book of Records আৰু Guinness Book of World Records টো নিজৰ নাম অন্তৰ্ভুক্ত কৰিবলৈ সক্ষম হৈছিলোঁ । পাছলৈ থাইলেণ্ড আৰু চীন দেশতো ভাৰতক প্ৰতিনিধিত্ব কৰি যোৱাৰ সৌভাগ্য ঘটিছিল । পিছলৈ বিশ্ব বিখ্যাত কোম্পানী RedBull এ মোৰ ওপৰত এখন চুটি চিত্ৰও নিৰ্মাণ কৰি উলিয়াইছিল । ২০১৫ চনৰ ডিচেম্বৰ মাহত অৰ্থাৎ মোৰ মেট্ৰিক পৰীক্ষাৰ প্ৰস্তুতিৰ সময়ছোৱাত মই ৰুবিক্স কিউবৰ বিষয়ে এখন কিতাপো লিখি উলিয়াইছিলোঁ ।\nবৰ্তমান সময়ত ৰুবিক্স কিউবৰ জ্ঞান প্ৰসাৰ আৰু প্ৰচাৰৰ অৰ্থে কিছু কাম কৰিবলৈ যত্ন কৰিছোঁ । ৱৰ্কশ্বপ, প্ৰতিযোগিতা, প্ৰদৰ্শনৰ দৰে পদক্ষেপ লৈ অসমত খেলবিধৰ জনপ্ৰিয়তা বৃদ্ধি কৰিবলৈ চেষ্টা কৰিছোঁ । আশা কৰিছোঁ আগন্তুক দিনত অসমত এই খেলবিধে মৰ্যদা লাভ কৰিব ।\nআপুনিও এবাৰ ৰুবিক্স কিউবটো সমাধান কৰিবলৈ চেষ্টা কৰক, কিজানি এক নতুন পৃথিৱীৰ সন্ধান পায়?


HSLC RESULT 2020 (SEBA) Today Released - 6th June\nHomeExam ResultsHSLC RESULT 2020 (SEBA) Today Released - 6th June\nশনিবাৰে ঘোষণা হ’ব হাইস্কুল শিক্ষান্ত আৰু হাই মাদ্ৰাছা পৰীক্ষাৰ ফলাফল। ফলাফল ঘোষণাৰ বাবে প্ৰস্তুতি সম্পূৰ্ণ ছেবাৰ। পুৱা ৯ বজাত ঘোষণা হ’ব ফলাফল। এইবাৰ কেৱল অনলাইনযোগে ছাত্ৰ -ছাত্ৰীয়ে লাভ কৰিব ফলাফল। ফলাফলৰ বাবে ছেবাই মুকলি কৰিছে ১৪ টাকৈ ৱেবছাইট।\nপৰীক্ষাৰ ফলাফল উপলব্ধ হ’বলগীয়া ৱেবছাইটসমূহ :\nOne can use basic SMS service feature to get the SEBA HSLC 2020 result. For this, just send an SMS within the following format and obtain your result.\n* The candidates would require their Roll Number to see the result from sebaonline.org.\n* The official websites to check Assam HSLC Results are sebaonline.org and resultsassam.nic.in\nইয়াৰোপৰি SEBA Results 2020 এপত লাভ কৰিব ফলাফল। Googole paly storeৰ পৰা ডাউনলোড কৰিব পাৰিব এই এপ। এই এপত পৰীক্ষাৰ্থীয়ে নিজৰ ৰোল আৰু নাম্বাৰ মাৰিলে লাভ কৰিব ফলাফলৰ লগতে মাৰ্কশ্বীট। ছাত্ৰ–ছাত্ৰীসকলে এপত টাইপ কৰিব লাগিব ৰোল নাম্বাৰ, জন্মদিন আৰু চেণ্টাৰ নাম্বাৰ।


MOU: ক্ষুদ্ৰ ঋণ লৈ বিপদত পৰাসকললৈ সকাহ, কোনে পৰিশোধ কৰিব লাগিব ঋণত লোৱা টকা, কোনে পাব পুৰস্কাৰ?– News18 Assam\nMOU: ক্ষুদ্ৰ ঋণ লৈ বিপদত পৰাসকললৈ সকাহ, কোনে পৰিশোধ কৰিব লাগিব ঋণত লোৱা টকা, কোনে পাব পুৰস্কাৰ?\n»MOU: ক্ষুদ্ৰ ঋণ লৈ বিপদত পৰাসকললৈ সকাহ, কোনে পৰিশোধ কৰিব লাগিব ঋণত লোৱা টকা, কোনে পাব পুৰস্কাৰ?\nUpdated:August 24, 2021, 8:12 PM IST\nৰাজ্য চৰকাৰে মঙলবাৰে বহুকেইটা বেংক প্ৰতিষ্ঠানৰ সৈতে হয় বুজাবুজিৰ স্বাক্ষৰ।\nLast Updated: August 24, 2021, 8:12 PM IST\nঅসম চৰকাৰে প্ৰথমখন কেবিনেটতে ঋণ ৰেহাইৰ বাবে গঠন কৰিছিল এখন কমিটী ৷ নিৰ্বাচনৰ সময়তো দৰিদ্ৰ মহিলাই লোৱা ঋণ ঘূৰাই দিয়াৰ প্ৰতিশ্ৰুতি দিছিল ৰাজ্য চৰকাৰে ৷ মঙলবাৰে খানাপাৰাস্থিত অসম প্ৰশাসনিক প্ৰাধিকৰণ মহাবিদ্যালয়ত বহুকেইটা বেংক প্ৰতিষ্ঠানৰ সৈতে হোৱা বুজাবুজিৰ স্বাক্ষৰৰ সময়ত প্ৰথমেই কেবিনেটত লোৱা সিদ্ধান্ত আৰু নিৰ্বাচনৰ সময়ত দিয়া প্ৰতিশ্ৰুতিৰ সোঁৱৰণ কৰিলে মুখ্যমন্ত্ৰী ড৹ হিমন্ত বিশ্ব শৰ্মাই ৷\nকোনে পৰিশোধ কৰিব লাগিব ঋণত লোৱা টকা, কোনে পাব পুৰস্কাৰ:\n১. যিসকলে লোন লৈ সঠিক ব্যৱহাৰ কৰি সঠিক সময়ত ঘূৰাই দি আহিছে, তেওঁলোকক ২৫ হাজাৰকৈ পুৰস্কাৰৰ ৰূপত চৰকাৰে দিব শীঘ্ৰেই ৷ উদাহৰণস্বৰূপে, ইয়াৰ মাজত কোনোবাই যদি ১৫ হাজাৰ পৰিশোধ কৰিবলৈ আছে, ২৫ হাজাৰৰ ১০ হাজাৰ সেই উপভোক্তাই পাব ৷ সেই টকা হ'ব পুৰস্কাৰ স্বৰূপ ৷ মাজে মাজে চৰকাৰে এনেকৈ উৎসাহিত কৰি যাব লোন লোৱা সেইসকল মহিলাক, যিসকলে টকাখিনি ফ্ৰীজ,গাড়ী আদি ক্ৰয়ত খৰচ নকৰি ক্ষুদ্ৰ ব্যৱসায় কৰি ঋণৰ টকা সময়ত ঘূৰাই আহিছে ৷ ৰাজ্যত এনে উপভোক্তা ১১ লাখৰ পৰা ১৪ লাখ মান হ'ব ৷\n২. যিসকলে লোন ল'লে কিন্তু আৰ্থিক দুৰৱস্থাৰ হেতু ঘূৰাব নোৱাৰিলে, সেই সকলৰ ঘৰলৈ আৱেদন পত্ৰ প্ৰেৰণ কৰিব চৰকাৰে ৷ তেওঁলোকৰ সঁচাকৈয়ে যদি লোন ঘূৰোৱাৰ বাবে সামৰ্থ্য নাই, সেই লোন মাফ ঋণমুক্তৰ প্ৰমাণ–পত্ৰ দিব তেওঁলোকক চৰকাৰে ৷\n৩. RBIৰ ফেয়াৰ প্ৰেক্টিছৰ বাহিৰত যদি কোনোবাই লোন লৈছিল বা দিছিল, সেয়া চৰকাৰৰ পৰা বিচাৰিব নোৱাৰিব ঋণ দিয়া ক্ষুদ্ৰ বেংকে ৷ ১ লাখ ২৫ হাজাৰৰ ওপৰত দিয়া ঋণ আছিল RBIৰ ফেয়াৰ প্ৰেক্টিচৰ বাহিৰত ৷ এই তিনিটা বিষয়ৰ লগতে মুখ্যমন্ত্ৰীগৰাকীয়ে লগতে ক'লে, মাইক্ৰ' ফাইনেঞ্চে ঋণ নিদিলে ১০ টকা সুদত ল'বলগীয়া হয় দৰিদ্ৰ মহিলাই ঋণ ৷\nআজিৰ তাৰিখতো অসমৰ কাবুলীৱালাৰ পৰা ধন লৈ বিপদত পৰা বহু মানুহ আছে ৷ লোন মানুহে লওক, তেতিয়াহে জনমূৰি আয় সঠিক দিশত আগবাঢ়িব ৷ কাবুলীৱালাৰ পৰা ল'লে অসমৰ অৰ্থনীতিত ইয়াৰ প্ৰভাৱেই নপৰিব ৷ আৱেদন কৰক, যিসকলৰ লোন ঘূৰাবলগীয়াকৈ ৰৈ গৈছে ৷ এতিয়াৰে পৰা ঘৰে ঘৰে গৈ এজেণ্টে লোন আদায় কৰিব নালাগে৷\nইফালে,অৰ্থনীতি টনকিয়াল কৰাৰ স্বাৰ্থতে ১ তাৰিখৰ পৰা বাছ চলাচল হ'ব বুলিও ঘোষণা মুখ্যমন্ত্ৰীৰ ৷ ১ঘণ্টা বেছিকৈ দোকান–পোহাৰ খোলাৰ ব্যৱস্থা কৰিব পাৰি নেকি চিন্তা কৰা হৈছে বুলি সদৰী কৰিলে মুখ্যমন্ত্ৰীয়ে ৷ বিশেষকৈ পদপথৰ ব্যৱসায়ীৰ চিন্তা কৰা হৈছে ৷ যি সকলে মম' আদি বিক্ৰী কৰি ঘৰ এখন চলাই আহিছে, তেওঁলোকক লৈ কি কৰিব পৰা যায় তাৰ চিন্তাচৰ্চাৰ কথাও উল্লেখ কৰে মুখ্যমন্ত্ৰীগৰাকীয়ে ৷\nতেওঁ লগতে কয় যে অৰুণোদয়ৰ হিতাধিকাৰী প্ৰতি সমষ্টিত প্ৰায় ৫ হাজাৰকৈ বৃদ্ধিৰ চিন্তাচৰ্চা চলিছে ৷ ইয়াৰ মাজতে পুনৰ ঋণৰ প্ৰসংগলৈ আহি বেংকসমূহক উদ্দেশ্যি কয় যে বেংকসমূহে মানৱীয় দৃষ্টিভংগী ৰাখিব লাগে ৷ অসমীয়া মানুহে নঠগে ৷ গতিকে বানপানীত ক্ষতিগ্ৰস্ত বা আন প্ৰাকৃতিক দুৰ্যোগত ক্ষতিগ্ৰস্ত হোৱা ঋণীসকলক মানৱীয় দৃষ্টিৰে চোৱা উচিত বেংকে ৷\nFirst published: August 24, 2021, 8:10 PM IST


FACT CHECK: এটা পুৰণি ভিডিঅ' মিছা দাবীৰ সৈতে পুনৰ প্ৰচাৰিত হৈছে যে এইটো শেহতীয়াকৈ দিল্লী-ডুবাই স্পাইচজেট বিমানত সংঘটিত এক চুৰি ঘটনাৰ হয় - Factcrescendo Assamese\nশেহতীয়াকৈ অসমত ফেচবুকৰ দৰে ছ’চিয়েল মিডিয়া প্লেটফৰ্ম আৰু হোৱাটছএপৰ দৰে মেচেজিং প্লেটফৰ্মৰ জৰিয়তে এটা দাবী ভাইৰেল হৈ পৰিছে যে শেহতীয়াকৈ দিল্লী-ডুবাই স্পাইচজেটৰ বিমানৰ পৰা মূল্যৱান সামগ্ৰী চুৰি হৈছে। সপ্তাহান্তত ভাইৰেল হোৱা দাবীটোৰ সৈতে এটা ভিডিঅ’ আৰু একেটা ভিডিঅ’ৰ স্ক্ৰীণশ্বটও শ্বেয়াৰ কৰা হৈছে। দাবীৰ সৈতে আপলোড কৰা ফেচবুক পোষ্টবোৰ :\nইয়াৰ ফলত সঘনাই বিমান সেৱা ব্যৱহাৰ কৰা লোকসকলৰ মাজত এক আতংক বিয়পি পৰিছে যিসকলে এতিয়া তেওঁলোকৰ চেক-ইন লাগেজৰ ভিতৰত থকা মূল্যৱান সামগ্ৰীৰ সুৰক্ষাৰ বিষয়ে চিন্তিত হৈ পৰিছে।\nআমি, ফেক্ট ক্ৰেচেণ্ডো অসমীয়াই, দাবীটোৰ বিষয়ে এটা তথ্য পৰীক্ষা কৰাৰ সিদ্ধান্ত লৈছিলো আৰু পুংখানুপুংখ অনুসন্ধানৰ পিছত গম পাইছিলো যে নিৰ্দিষ্ট ভাইৰেল ভিডিঅ’ বা ইয়াৰ স্ক্ৰীণশ্বট শেহতীয়া নহয়। ভিডিঅ’টো মাৰ্চ, ২০২১ৰ পৰা ইউটিউবত (ইণ্টাৰনেটত) উপলব্ধ হোৱা দেখা গৈছে আৰু মাৰ্চ, ২০২১ত ডুবাই-দিল্লী স্পাইচজেট বিমানত এক চুৰিৰ ঘটনাৰ অভিযোগৰ বিষয়ে প্ৰায় একে সময়ৰ পৰা একাধিক বাতৰি প্ৰতিবেদন পোৱা গৈছে।\nপ্ৰথমে, আমি স্পাইচজেট বিমানত চুৰিহোৱাৰ ঘটনাৰ বিষয়ে গুগলত এক কীৱৰ্ড অনুসন্ধান কৰিছিলো। ফলত আমি ১৪ মাৰ্চ, ২০২১ তাৰিখে আপলোড কৰা এটা ইউটিউব ভিডিঅ’ৰ সন্মুখীন হৈছিলোঁ, যাৰ শিৰোনাম আছিল, ‘ডুবাইৰ পৰা দিল্লীলৈ স্পাইচজেট বিমানত লাগেজ খোলা আৰু বস্তু বোৰ নাই | বিমানবন্দৰ | ফ্লাইটত চুৰি’। ভিডিঅ’টো সঠিকভাৱে পৰীক্ষা কৰাৰ পিছত, এইটো স্পষ্ট হৈ পৰিছিল যে এইটো একেটা ভিডিঅ’ যিটো এতিয়া ভাইৰেল হৈ পৰিছে আৰু দাবী কৰা হৈছে যে এইটো শেহতীয়াকৈ স্পাইচজেট বিমানত সংঘটিত চুৰিৰ ঘটনাৰ হয় ।\nইয়াৰ পিছত, আমি ‘মানিকণ্ট্ৰোল’ ৱেবছাইটত প্ৰকাশিত এটা বাতৰি প্ৰতিবেদন পাইছিলো য’ত মাৰ্চ, ২০২১ত সংঘটিত স্পাইচজেট বিমানত চুৰিৰ অভিযোগৰ এক ঘটনাৰ বিষয়ে লিখা হৈছে যিয়ে ইউটিউব ভিডিঅ’ৰ সত্যতা নিশ্চিত কৰে।\nScreenshot, Moneycontrol news article\nআমি স্পাইচজেটৰ অফিচিয়েল টুইটাৰ হেণ্ডেলও পৰীক্ষা কৰিছিলো। তেওঁলোকে তাত স্পষ্ট কৰিছে যে নিৰ্দিষ্ট ভাইৰেল ভিডিঅ’টো প্ৰকৃততে মাৰ্চ, ২০২১ৰ হয় আৰু শেহতীয়াকৈ ভাইৰেল ছ’চিয়েল মিডিয়া পোষ্টত দাবী কৰা অনুসৰি তেনে কোনো ঘটনা সংঘটিত হোৱা নাই। তেওঁলোকে লগতে কৈছে যে আনকি মাৰ্চ, ২০২১ৰ ঘটনাৰ ক্ষেত্ৰতো, তেনে কোনো ঘটনা সংঘটিত হোৱা নাছিল আৰু অনুসন্ধানৰ পিছত এইটো এটা মিছা দাবী বুলি জানিব পৰা গৈছিল ।\nAn old video from Mar’21 is being circulated on social media regarding alleged pilferage on SpiceJet flight from Dubai to Delhi. The matter had been investigated in March 2021 & no such case of theft was found. Notasingle passenger on the said flight had complained of theft.\n— SpiceJet (@flyspicejet) November 22, 2021\nএইয়া স্পষ্ট হ’ল যে নিৰ্দিষ্ট ভাইৰেল ভিডিঅ’ বা একেটা ভিডিঅ’ৰ স্ক্ৰীণশ্বট শেহতীয়া নহয় আৰু প্ৰকৃততে মাৰ্চ ২০২১ৰ এক ঘটনাৰ হয় । এটা পুৰণি ভিডিঅ’ এটা শেহতীয়া ঘটনাৰ হয় বুলি দাবী কৰি পুনৰ প্ৰচাৰ কৰা হৈছে আৰু জনসাধাৰণৰ মাজত বিভ্ৰান্তিৰ সৃষ্টি কৰা হৈছে ।\nTitle:এটা পুৰণি ভিডিঅ’ মিছা দাবীৰ সৈতে পুনৰ প্ৰচাৰিত হৈছে যে এইটো শেহতীয়াকৈ দিল্লী-ডুবাই স্পাইচজেট বিমানত সংঘটিত এক চুৰি ঘটনাৰ হয়\nTagged Fact CrescendoFact Crescendo AssameseSpicejetফেক্ট ক্ৰেচেণ্ডো অসমীয়াস্পাইচজেট\nAugust 26, 2021 August 26, 2021 Manjori Borkotoky\nকুহুমীয়া পানী, নিমখ আৰু ভিনেগাৰ মিলাই কুলকুলি কৰিলে ক’ৰনা ভাইৰাছৰ পৰা পৰিত্ৰাণ পাব পাৰি নেকি?\nMarch 17, 2020 March 23, 2020 Manjori Borkotoky


Ora Fast in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ora Fast ar byavahar, ppali, parshwakriya, upkaar, kriya-pratikriya aaru satarkatabani\nOra Fast ৰ লাভ আৰু ব্যৱহাৰসমূহ- Ora Fast Benefits & Uses in Assamese- Ora Fast ar laabh aaru byavaharsamuh\nOra Fast ৰ পালি আৰু সেয়া কেনেদৰে ল'ব- Ora Fast Dosage & How to Take in Assamese - Ora Fast ar paali aaru xeya kenedore lobo\nOra Fast ৰ পাৰ্শ্চক্ৰিয়াসমূহ- Ora Fast Side Effects in Assamese- Ora Fast ar parshwakriyasamuh\nOra Fast সংক্ৰান্ত সতৰ্কতাবাণীসমূহ- Ora Fast Related Warnings in Assamese- Ora Fast xonkranta xatarkatabanisamuh\nঅইন দৰৱৰ সৈতে Ora Fastৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ora Fast with Other Drugs in Assamese- Oinor xoite Ora Fast ar gurutor kriya-pratikriya\nOra Fast মতভেদসমূহ- Ora Fast Contraindications in Assamese- Ora Fast nishedhsamuh\nOra Fast ৰ বিষয়ে সততে সোধা প্ৰশ্নসমূহ- Frequently asked Questions about Ora Fast in Assamese- Ora Fast ar bikhoye satate xodha prashnasamuh\nখাদ্য আৰু মদৰ সৈতে Ora Fast ক্ৰিয়া-প্ৰতিক্ৰিয়া- Ora Fast Interactions with Food and Alcohol in Assamese- khadya aaru modor xoite Ora Fast kriya-pratikriya\nOra Fast ৰ লাভ আৰু ব্যৱহাৰসমূহ - Ora Fast Benefits & Uses in Assamese - Ora Fast ar laabh aaru byavaharsamuh\nOra Fast তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nOra Fast ৰ পালি আৰু সেয়া কেনেদৰে ল'ব - Ora Fast Dosage & How to Take in Assamese - Ora Fast ar paali aaru xeya kenedore lobo\nOra Fast-ৰ উপাদানসমূহ - Ora Fast Active Ingredients in Assamese - Ora Fast-ar upadaansamuh\nOra Fast ৰ পাৰ্শ্চক্ৰিয়াসমূহ - Ora Fast Side Effects in Assamese - Ora Fast ar parshwakriyasamuh\nগৱেষণাৰ ভিত্তিত, Ora Fast ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nOra Fast সংক্ৰান্ত সতৰ্কতাবাণীসমূহ - Ora Fast Related Warnings in Assamese - Ora Fast xonkranta xatarkatabanisamuh\nOra Fast-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Ora Fast ৰ সুৰক্ষাৰ বিষয়ে কোনো গৱেষনা কৰা হোৱা নাই। গতিকে, Ora Fast টো গৰ্ভাবস্থাৰ সময়ত সুৰক্ষিত হয় নে নহয় সেয়া কব নোৱাৰি।\nOra Fast-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Ora Fast ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Ora Fast গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Ora Fast কি প্ৰভাৱ দেখা গৈছে?\nবৃক্ক ৰ ওপৰত Ora Fastৰ পাৰ্শ্ব-প্ৰতিক্ৰিয়াৰ বিষয়ে জনা নাযায় কাৰণ এইটো বিষয়ৰ ওপৰত গৱেষনা কৰা হোৱা নাই।\nযকৃতত Ora Fast কি প্ৰভাৱ দেখা গৈছে?\nকলিজা ৰ বাবে Ora Fastৰ সুৰক্ষাৰ বিষয়ে কোনো তথ্য উপলব্ধ নহয় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nহৃদযন্ত্ৰৰ ক্ষেত্ৰত Ora Fast ৰ কি প্ৰভাৱ দেখা গৈছে?\nহৃদয় ৰ ক্ষেত্ৰত Ora Fastৰ প্ৰভাৱৰ বিষয়ে এতিয়ালৈকে কোনো গৱেষনা কৰা হোৱা নাই। গতিকে Ora Fast গ্ৰহণ কৰাৰ ফলত [Organ]ৰ ওপৰত পাৰ্শ্ব-প্ৰতিক্ৰিয়া হবনে নহয় জনা নাযায়।\nঅইন দৰৱৰ সৈতে Ora Fastৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ora Fast with Other Drugs in Assamese - Oinor xoite Ora Fast ar gurutor kriya-pratikriya\nOra Fast তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nOra Fast মতভেদসমূহ - Ora Fast Contraindications in Assamese - Ora Fast nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ora Fast লোৱা অনুচিত যাতে -\nOra Fast ৰ বিষয়ে সততে সোধা প্ৰশ্নসমূহ - Frequently asked Questions about Ora Fast in Assamese - Ora Fast ar bikhoye satate xodha prashnasamuh\nএই Ora Fast-এ অভ্য়াস বা নিচাৰ সৃষ্টি কৰে নেকি?\nOra Fastৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি Ora Fast লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, চিকিত্সা পৰামৰ্শ অনুসাৰেহে Ora Fast লওক।\nনহয়, মানসিক ৰোগৰ চিকিত্সাৰ ক্ষেত্ৰত Ora Fast ব্যৱহৃত নহয়।\nখাদ্য আৰু মদৰ সৈতে Ora Fast ক্ৰিয়া-প্ৰতিক্ৰিয়া - Ora Fast Interactions with Food and Alcohol in Assamese - khadya aaru modor xoite Ora Fast kriya-pratikriya\nখাদ্য আৰু Ora Fastৰ ক্ৰিয়া-প্ৰতিক্ৰিয়া\nখাদ্যৰ সৈতে Ora Fastৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Ora Fastৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Ora Fastৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nOra Fast ৰ অনুকল্প - Substitutes for Ora Fast in Assamese\nআপুনি বা আপোনাৰ পৰিয়ালৰ কোনোবাই Ora Fast লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ora Fast ব্যৱহাৰ কৰিছিল নেকি?\nআপুনি কিমান পৰিমাণে Ora Fast সেৱন কৰিছিল?\nআপুনি Ora Fast ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ora Fast সেৱন কৰে?


এন ডি আৰ এফে চেনিটাইজ কৰিলে শিৱসাগৰৰ বিভিন্ন স্থান - NE FOCUS\nএন ডি আৰ এফে চেনিটাইজ কৰিলে শিৱসাগৰৰ বিভিন্ন স্থান\nদ্বাদশ বেটেলিয়ন এন. ডি. আৰ. এফ. ‘চি’ কোম্পানীৰ ইন্সপেক্টৰ মিলন বিশ্বাসৰ নেতৃত্বত এটি দলে আজি ক’ভিড-১৯ ৰোগৰ সংক্ৰমণ ৰোধ কৰাৰ উদ্দেশ্যে শিৱসাগৰ চহৰৰ বিভিন্ন ৰাজহুৱা স্থানত বীজানুনাশক স্প্রে (চেনিটাইজেচন) কৰে। এই অভিযানত বিশেষকৈ চিকিৎসালয় চৌহদ, বিদ্যালয়, মহাবিদ্যালয়, ৰাজহুৱা বাছ আস্থান, ৰাজহ চক্ৰ বিষয়াৰ কাৰ্য্যালয়, এ. টি. এম., উপায়ুক্ত কাৰ্য্যালয়, ধাৰ্মিক স্থান আদি চেনিটাইজাৰ স্প্রে কৰি বীজাণুমুক্ত কৰা হয়।\nPrevPreviousআৰণ্যকে আৰোগ্য নিধিলৈ ১লাখ টকা আগবঢ়ালে\nNextআটাছুৰ উদ্যোগত ফেচবুকৰ জৰিয়তে পাঠদান আগবঢ়াইছেNext


টেলিমেডিচিনৰ ইতিহাস আৰু বৰ্তমান সময়ত ইয়াৰ প্ৰাসংগিকতা – Mahabahoo\nHome/Assam News & Articles/টেলিমেডিচিনৰ ইতিহাস আৰু বৰ্তমান সময়ত ইয়াৰ প্ৰাসংগিকতা\nটেলিমেডিচিনৰ ইতিহাস আৰু বৰ্তমান সময়ত ইয়াৰ প্ৰাসংগিকতা\nডা° ভূপেন শইকীয়া\nগ্ৰীক শব্দ ‘টেলি’ৰ অৰ্থ হ’ল দূৰৈৰ৷ টেলিমেডিচিন অৰ্থাৎ দূৰৈৰ পৰা প্ৰদান কৰা চিকিৎসা সেৱা৷ ১৯২০চনৰ পৰা ১৯৪০চনলৈকে নৰৱে,ইটালি আৰু ফ্ৰান্স দেশে দূৰদূৰণিৰ ভিতৰুৱা অঞ্চলত থকা লোকসকলক আৰু দীঘলীয়া সমুদ্ৰ যাত্ৰা কৰা লোকসকলক স্বাস্থ্যজনিত সমস্যাৰ সমাধান দিবলৈ টেলিমেডিচিনৰ সহায় লৈছিল৷ তাতোকৈ আগতে নেডাৰলেণ্ডৰ এজন চিকিৎসকে (Willem Einthoven) ১৯০৫চনত এজন ৰোগীৰ ইচিজি টেলিপ্ৰিন্টাৰৰ সহায়ত প্ৰেৰণ কৰি চিকিৎসা জগতত চাঞ্চল্যৰ সৃষ্টি কৰিছিল৷ ১৯২৪চনৰ এপ্ৰিল মাহৰ ২৫চেন্ট মূল্যৰ ‘ৰেডিঅ’ নিউজ’ নামৰ পত্ৰিকাত এখন চিত্ৰত ৰোগী আৰু ডাক্তৰৰ মাজৰ যোগাযোগৰ মাধ্যম হিচাবে চিহ্নিত কৰা হৈছিল এটি টেলিভিজন চেটক৷ তেতিয়াৰ সেই সপোন আজি বাস্তৱায়িত হ’ল টেলিমেডিচিনৰ মাধ্যমেৰে৷ ইয়াৰ পৰৱৰ্তী কাল ১৯৫০চনত সংযুক্ত আমেৰিকা যুক্তৰাষ্ট্ৰ আৰু কানাডাত ৰেডিঅ’গ্ৰাফিক ফটো প্ৰেৰণ কৰি টেলিমেডিচিনক আৰু এঢাপ ওপৰলৈ লৈ যায়৷ ১৯৫৯চনত সংযুক্ত আমেৰিকা যুক্তৰাষ্ট্ৰৰ নেব্ৰাস্কা ইউনিভাৰ্চিটিয়ে ৰোগী আৰু চিকিৎসক মাজত ভিডিঅ’ আলোচনাৰ ব্যৱস্থা কৰে৷ ১৯৮৫চনত মেক্সিকোত অহা ভয়ংকৰ ভূমিকম্পত ৫০হেজাৰজন লোকৰ প্ৰাণহানি হৈছিল আৰু জনস্বাস্থ্যৰ ভীষণ অৱনতি ঘটিছিল৷ যোগাযোগ ব্যৱস্থা হৈ পৰিছিল বিচ্ছিন্ন৷ সেই দূৰ্যোগৰ সময়ত ৰোগাক্ৰান্ত আৰু আঘাতপ্ৰাপ্ত সকলক সহায় কৰিবলৈ চৰকাৰে মহাকাশ গৱেষণা কেন্দ্ৰ নাচাৰ সহায়ত প্ৰয়োগ কৰিছিল টেলিমেডিচিন ব্যৱস্থাৰ৷ আমাৰ দেশ ভাৰতবৰ্ষতো ২০০১চনত ভাৰতীয় মহাকাশ গৱেষণা কেন্দ্ৰ ইচৰোই (ISRO = Indian Space Research Organisation) এপলো হস্পিতেলক গ্ৰামীন চিকিৎসালয়ৰ সৈতে যোগাযোগৰ সুব্যৱস্থা কৰি টেলিমেডিচিনৰ দিশত অগ্ৰণী ভূমিকা ল’য়৷\nইয়াৰ পিছৰ কাহিনী বিশেষ নিলিখিলেও হ’ব৷ আমাৰ দেশৰ উন্নত আৰু সুপ্ৰতিষ্ঠিত চিকিৎসালয়সমূহ যেনে গংগাৰাম হস্পিতাল,নাৰায়ণ হৃদয়ালয়, ত্ৰিৱান্দ্ৰম অংকোলজি চেন্টাৰ, কেইবাখনো স্নাতকোত্তৰ চিকিৎসা প্ৰতিষ্ঠান, কেইবাখনো ৰাজ্যিক চৰকাৰ,আৰোগ্যশ্ৰী,নেশ্বনেল ডিজিটেল হেল্থ অথৰিটি আদিয়ে টেলিমেডিচিনক বেচ গুৰুত্ব প্ৰদান কৰি ইয়াক জনজীৱনৰ এক অপৰিহাৰ্য অংগৰ মাত্ৰা প্ৰদান কৰিছে৷\nএতিয়া পাঠকসকলৰ আগত মই মোৰ ব্যক্তিগত অভিজ্ঞতাৰ পৰা কেইটিমান উদাহৰণ দাঙি ধৰিম৷\n– মোৰ কৰঙণৰ এফালে কেইমাহমানৰ পৰা গাঙঠিৰ দৰে ফুলি উঠিছে৷ মোৰ বয়স ৩২৷ বিষ নহয়৷ টেলিফোনিক বাৰ্তাত মোৰ প্ৰশ্ন হ’ল – বিচনাত শুই দিলে ফুলাখিনি নাইকীয়া হৈ যায় নেকি? উত্তৰ আহিল-হয়,আপুনি ঠিকেই কৈছে৷ মই তেওঁক জনালোঁ-সেয়া তেওঁৰ ইনগুইনেল হাৰ্ণিয়া৷ এজন চাৰ্জনক দেখুৱাই অপাৰেচন কৰিলেই সমস্যাৰ অন্ত পৰিব৷\n– মোৰ ৮বছৰীয়া ল’ৰাৰ প্ৰসাব কৰোতে আগটো বেলুনৰ দৰে ফুলি উঠে৷ মূত্ৰনলীৰ আগটো ভালদৰে খোল নাখায়৷ প্ৰশ্নকৰ্তাই এখন ফটো মেচঞ্জাৰ বাৰ্তাৰ লগত সংলগ্ন কৰি দিছে৷ মোৰ পৰামৰ্শ হ’ল-এয়া পেৰাফাইমোচিচ৷ তাৰ চাৰকামচিজন অপাৰেচন কৰিব লাগিব৷\n– মোৰ প্ৰসাব কৰোতে এনেকুৱা তেজ যায়৷ লগত ৱাটচএপত ভিডিঅ’ ফটো৷ মোৰ উত্তৰ হ’ল- কিডনিৰ পাথৰ হোৱাৰ পূৰ্ণ সম্ভাৱনা আছে৷ প্ৰসাব প্ৰণালীৰ আলট্ৰাচাউণ্ডৰ প্ৰয়োজন৷ দুদিন পিছত মোলৈ পঠোৱা আলট্ৰাচাউণ্ডৰ ৰিপৰ্টত ৪মিলিমিটাৰ চাইজৰ ৩টাপাথৰ এটা কিডনিত দেখা পালোঁ৷ মই চিকিৎসা জনালোঁ৷ ৩৷৪মাহ দৰব খোৱাৰ পিছত কেউটা পাথৰ মূত্ৰনলীয়েদি বাহিৰ হ’ল৷ মোলৈ পাথৰৰ ফটো পঠালে৷\n– মোৰ শৌচদ্বাৰেদি মলত্যাগ কৰোতে কেঁচা তেজ পৰে৷ (লগত তেজৰ নমুনাৰ এখন ফটো)৷ আকৌ শৌচদ্বাৰত এনেকুৱা গোটা গোটা হৈছে৷ (লগত এখন স্পষ্ট ফটো)৷ মোৰ উত্তৰ হ’ল- এয়া পাইলচ ৰোগ৷ খোৱা আৰু লগোৱা দৰব জনাই দিছোঁ৷ শৌচকচা হবলৈ নিদিব৷ কেনেবাকৈ দৰবত আৰোগ্য নহ’লে অপাৰেচন লাগিব পাৰে৷\n– মোৰ ছালৰ বিভিন্ন ঠাইত এনে ৰঙচুৱা খজুৱতি বহুত বছৰৰ পৰা হৈছে৷ মাজে মাজে ছাল এৰায়৷ ফটো চাই গম পালোঁ সেয়া এক জটিল চৰ্মৰোগ চ’ৰিয়াচিচ৷\n– মোৰ তেজৰ চুগাৰ ইনচুলিন লৈ আৰু দৰব খায়ো নিয়ন্ত্ৰণ অহা নাই৷ এইখিনি ৰিপৰ্ট আৰু চিকিৎসাৰ নথি-পত্ৰ৷ মই আৰু কিডনি প্ৰফাইল পৰীক্ষা কৰি ৰিপৰ্ট পঠাব ক’লোঁ৷ মই নতুন ৰিপৰ্ট চাই ইনচুলিন বন্ধ কৰি উপযুক্ত দৰব দিয়াত চুগাৰ নিয়ন্ত্ৰণত আহিল৷\n-মুখত আৰু জিভাত সঘনাই ঘা হৈ থাকে৷ ফটো চাই দেখা পালোঁ দুটা দাঁতৰ ধাৰ আছে, যাৰ ফলত ঘঁহনি খাই জিভাত ঘা হয়৷ তেজৰ ভিটামিন-বি১২ পৰীক্ষা কৰাই জনাব ক’লোঁ৷ দাঁতৰ চিকিৎসা কৰা হ’ল আৰু ভিটামিন-বি১২ৰ অভাৱো আতৰ কৰাত ৰোগ নিৰ্মূল হ’ল৷\n– বহু ৰোগীৰ এচিডিটি আৰু গেষ্ট্ৰাইটিচৰ দৰব দীৰ্ঘকাল খায়ো ৰোগৰ উপশম নঘটে৷ তেনেলোকক মই ৱাটচএপত বা ফোনত পৰামৰ্শ দিওঁ- তেজ পৰীক্ষাৰ যোগেদি পাকস্থলীত হেলিক’বেক্টৰ পাইল’ৰি নামৰ বেক্টেৰিয়া আছে নেকি জানি লওক৷ সেই মতে চিকিৎসালৈ আজি বহুজন আৰোগ্য হৈছে৷\n– আকৌ মোৰ ওচৰলৈ নহাকৈয়ো শ্বাসজনিত আৰু এলাৰ্জিজনিত অসুখ ‘হিষ্টাগ্লব’ নামৰ ভেকচিনলৈ বহু ৰোগী আৰোগ্য হোৱাটো টেলিমেডিচিনৰ সফল প্ৰয়োগৰ নমুনা৷\n— এনে অভিজ্ঞতা যোৱা দেঢ় দশক কালত মোৰ অজস্ৰ হ’ল৷ আগতে বিদেশত প্ৰবাসীহৈ থাকোতে স্বদেশৰ লোকক আৰু এতিয়া স্বগৃহলৈ আহি মোৰ বিদেশী বন্ধুসকলক টেলিমেডিচিনযোগে সেৱা আগবঢ়োৱাৰ সুখানুভূতিৰে ধন্য হৈ আছোঁ৷ পাঠকসকলক মোৰ বিনম্ৰ অনুৰোধ নিজৰ যিকোনো স্বাস্থ্যজনিত অসুবিধাৰ বাবে মোৰ সৈতে সম্পৰ্ক কৰে যেন৷ সময় ওলিয়াই সকলোৰে সমস্যাৰ ৰোগী নোচোৱাকৈয়ে বিনামূলীয়া নিদান দিবৰ যৎপৰোনাস্তি প্ৰয়াস কৰোঁ আৰু আগলৈকো কৰি থাকিম৷\n২০১৭চনৰ জনগণনামতে আমাৰ দেশৰ ১৩৩কোটি জনসংখ্যাৰ বিপৰীতে ১৮লাখ ৰেজিষ্টাৰ্ড মেডিকেল স্নাতক আছে , অৰ্থাৎ প্ৰতি এহেজাৰজন লোকৰ বিপৰীতে ১.৩৪ জন চিকিৎসক৷ বিশ্ব স্বাস্থ্য সংস্থাৰমতে প্ৰতি এহেজাৰজন লোকৰ বিপৰীতে এজন চিকিৎসক হ’লেই হয়৷ তৎস্বতেও ভাৰতবৰ্ষৰ বিভিন্ন অঞ্চলত বিশেষকৈ গ্ৰামীন এলেকাত অৰ্হতা থকা চিকিৎসকৰ (বিশেষকৈ বিভিন্ন বিভাগৰ বিশেষজ্ঞৰ) অভাৱ আতৰ হোৱা নাই৷ তেনে পৰিপ্ৰেক্ষিতত টেলিমেডিচিনৰ প্ৰয়োজনীয়তা নুই কৰিব নোৱাৰি৷\nবৰ্তমান সময়ত ইয়াৰ প্ৰাসংগিকতা বহলাই কোৱাৰ প্ৰয়োজন নাই৷ বৰ্তমান বিশ্বজুৰি কভিড-১৯মহামাৰীয়ে সন্ত্ৰাস সৃষ্টি কৰাৰ সময়ত মানুহৰ চলাচল সীমিত কৰাৰ প্ৰয়োজনে দেখা দিছে৷ কোৱা হৈছে-‘ঘৰতে থাকক, নিৰাপদে থাকক’৷ কিন্তু অসুখ হ’লে কি কৰিব? বয়োজেষ্ঠ সকলে কিদৰে নিজৰ নিয়মীয়া স্বাস্থ্য পৰীক্ষা কৰি পৰামৰ্শ ল’ব? এই সকলোৰে উত্তৰ হ’ল টেলিমেডিনৰ সহায় লওক৷\n(* এই লেখাটো ৪জুন ২০২০তাৰিখৰ “অসমীয়া খবৰ” কাকতৰ ‘সু-স্বাস্থ্য’ শিতানত প্ৰকাশিত হৈছে৷)\nচীনে প্ৰতিসপ্তাহত কাৰখানাত লক্ষ লক্ষ মহ উৎপাদন কৰে !\nBelarus: ‘Full-scale assault’


एक साल में बाइबल - ইণ্ডিয়ান ৰিভাইচ ভাৰচন - अप्रैल 5\nদ্বিতীয় বিবরণ 33:1-29\n1. তাৰ পাছত ঈশ্বৰৰ লোক মোচিয়ে তেওঁৰ মৃত্যুৰ আগেয়ে ইস্ৰায়েলীয়া সন্তান সকলক আশীৰ্ব্বাদ কৰিলে।\n2. তেওঁ ক’লে, যিহোৱা চীনয় পৰ্ব্বতৰ পৰা আহিল, তেওঁ চেয়ীৰৰ পৰা তেওঁলোকৰ ওপৰত উদয় হ’ল; তেওঁৰ জ্যোতি পাৰণ পৰ্ব্বতৰ পৰা জিলিকি উঠিল তেওঁ অযুত অযুত পবিত্ৰসকলৰ মাজৰ পৰা আহিল। তেওঁৰ সোঁ হাতত আছিল তেওঁলোকৰ কাৰণে বিজুলীৰ চমক ভৰা ব্যৱস্থা।\n3. সঁচাই তেওঁ নিজৰ লোকসকলক প্ৰেম কৰে; তেওঁৰ সকলো পবিত্ৰ লোক তেওঁৰ হাতত আছিল; তেওঁলোক সকলো তেওঁৰ ভৰিত নত হ’ল; প্ৰতিজনে তেওঁৰ বাক্য গ্ৰহণ কৰিলে।\n4. মই, মোচিয়ে আপোনালোকক এক ব্যৱস্থাৰ আজ্ঞা দিলোঁ, এই ব্যৱস্থা যাকোবৰ বংশধৰসকলৰ বাবে এক উত্তৰাধিকাৰ।\n5. যেতিয়া ইস্রায়েলৰ মুখ্য লোকসকল গোট খালে, আৰু ইস্ৰায়েলৰ সকলো ফৈদ একত্রিত হ’ল, তেতিয়া যিহোৱাই আছিল যিচুৰূণৰ ৰজা।\n6. ৰূবেণ জীয়াই থাকক, নমৰক; কিন্তু তেওঁৰ গোষ্ঠীৰ লোক লেখত অলপ হওক।\n7. যিহূদাক দিয়া আশীৰ্ব্বাদ এই: মোচিয়ে ক’লে, “হে যিহোৱা, তুমি যিহূদাৰ মাত শুনা, তেওঁৰ লোকসকলৰ মাজলৈ তেওঁক পুনৰ ঘূৰাই আনা, তোমাৰ হাতেৰে তেওঁৰ বাবে যুদ্ধ কৰা; তেওঁৰ শত্ৰুবোৰৰ বিৰুদ্ধে এক সহায় হোৱা।”\n8. লেবীৰ বিষয়ে মোচিয়ে ক’লে, “লেবী, তোমাৰ ভক্তৰ লগত তোমাৰ তুম্মীম আৰু উৰীম আছে; মচ্ছাত তুমি যাৰ পৰীক্ষা কৰিছিলা, মিৰীবাৰ পানীৰ ওচৰত যাৰ সৈতে বিবাদ কৰিছিলা,\n9. যিজনে নিজ পিতৃ আৰু মাতৃৰ বিষয়ে ক’লে, ‘মই তেওঁলোকক দেখা নাই।’ নিজৰ ভাই-ককাইক স্বীকাৰ নকৰিলে, এনেকি নিজৰ সন্তানবোৰকে নিচিনিলে; তেওঁ তোমাৰ বাক্যক পহৰা দিছে আৰু তোমাৰ ব্যৱস্থা ৰক্ষা কৰিছে।\n10. লেবীসকলে তোমাৰ আজ্ঞাবোৰ যাকোবক শিকায়, ব্যৱস্থাবোৰ ইস্ৰায়েলক শিকায়; তোমাৰ আগত ধূপ জ্বলায়, যজ্ঞ-বেদিৰ ওপৰত হোমবলি উৎসৰ্গ কৰে।\n11. হে যিহোৱা, তুমি তেওঁৰ তাৰ সম্পত্তিত আশীৰ্ব্বাদ কৰা, তেওঁৰ সকলো হাতৰ কাৰ্য গ্ৰহণ কৰা; তেওঁৰ বিৰুদ্ধে উঠা শত্রুবোৰৰ কঁকাল ভাঙি দিয়া;। তেওঁক ঘিণাওঁতাসকলৰ কঁকাল ভাঙি দিয়া, যাতে পুনৰ উঠিব নোৱাৰে।”\n12. বিন্যামীনৰ বিষয়ে মোচিয়ে ক’লে, “যিহোৱাই যাক প্রেম কৰে, বিন্যামীন তেওঁৰ ওচৰত নিৰ্ভয়ে থাকে; যিহোৱাই ওৰে দিনটো তেওঁক আৱৰি ৰাখে, আৰু তেওঁ যিহোৱাৰ দুই বাহুৰ মাজত বাস কৰে।”\n13. যোচেফৰ বিষয়ে মোচিয়ে ক’লে, “আকাশৰ উত্তম দান আৰু নিয়ৰেৰে সৈতে, তলত ব্যাপি থকা সাগৰেৰে, যিহোৱাই যোচেফৰ দেশক আশীৰ্ব্বাদ কৰক।\n14. সূৰ্যৰ তাপৰ উৎকৃষ্ট ফলেৰে, মাহবোৰৰ উত্তম শস্যৰে,\n15. পুৰণি পৰ্ব্বতবোৰৰ অতি উত্তম সম্পদেৰে, চিৰকালৰ পাহাৰবোৰৰ বহুমূলীয়া বস্তুৰে,\n16. পৃথিবীৰ উত্তম উত্তম দ্ৰব্যৰ প্রচুৰতাৰে, আৰু জ্বলন্ত জোপোহাৰ মাজত যি জনা আছিল, তেওঁৰ আনুগ্রহেৰে সৈতে - যোচেফৰ মূৰত, যিজন ভাই-ককাইসকলৰ মাজত ৰাজপুত্র আছিল, তেওঁৰ কপালত এই সকলো আশীর্বাদ পৰক।\n17. যোচেফৰ মহিমা প্ৰথমে ওপজা এটা ষাঁড়, তেওঁৰ শিং দুটা বনৰীয়া ষাঁড়ৰ শিঙৰ দৰে; তাৰ দ্বাৰাই তেওঁ সকলো জাতিকে বিদ্ধ কৰিব, এনেকি পৃথিবীৰ অন্তলৈকে জাতিবোৰক ঠেলি নিব; এইদৰেই ইফ্ৰয়িমৰ অযুত অযুত আৰু মনচিৰ হাজাৰ হাজাৰ লোক হ’ব।\n18. জবূলূনৰ বিষয়ে মোচিয়ে ক’লে, হে জবুলুন, তুমি বাহিৰলৈ যোৱা কালত আনন্দিত হোৱা, আৰু হে ইচাখৰ, তুমি নিজ তম্বুত আনন্দ কৰা।\n19. লোকসকলক তেওঁলোকে পৰ্ব্বতলৈ মাতি পঠাব; সেই ঠাইত তেওঁলোকে যোগ্য মনোভাৱেৰে বলি উৎসৰ্গ কৰিব; তেওঁলোকে সমুদ্ৰৰ প্রচুৰ সমৃদ্ধি আৰু বালিৰ পৰা গুপুত ধন চুহিব।”\n20. গাদৰ বিষয়ে মোচিয়ে ক’লে, “যিজনাই গাদৰ ৰাজ্যৰ সীমা বঢ়াব, সেই জনা ধন্য; গাদে সিংহৰ দৰে বাস কৰে, তেওঁ বাহু, এনেকি মূৰৰ তালুকো বিদাৰে।\n21. তেওঁ নিজৰ কাৰণে উৎকৃষ্ট ভাগ মনোনীত কৰিলে, কিয়নো সেই ঠাইত নেতাৰ যোগ্য লোকৰ কাৰণে ভাগ ৰাখি থোৱা আছে; তেওঁ লোক সকলৰ মুখ্যৰ লগত আহিল। তেওঁ যিহোৱাৰ ন্যায় কাৰ্য সিদ্ধ কৰিলে, আৰু ইস্ৰায়েলৰ সৈতে যিহোৱাৰ নিয়ম পালন কৰিলে।\n22. দানৰ বিষয়ে মোচিয়ে ক’লে, “দান বাচানৰ পৰা জাপ মাৰি অহা যুৱা সিংহ।”\n23. নপ্তালীৰ বিষয়ে মোচিয়ে কলে, “হে নপ্তালী, তুমি যিহোৱাৰ অনুগ্ৰহেৰে তৃপ্ত, আৰু যিহোৱাৰ আশীৰ্ব্বাদেৰে পৰিপূৰ্ণ; পশ্চিম আৰু দক্ষিণ অঞ্চল অধিকাৰ কৰা।”\n24. আচেৰৰ বিষয়ে মোচিয়ে কলে, “আন সন্তান সকলতকৈ আচেৰে অধিক আশীৰ্ব্বাদ পাওক; তেওঁ যেন নিজৰ ভাই-ককাইসকলৰ প্রিয় হয়, তেওঁৰ ভৰি দুখন যেন জলফাইৰ তেলত ডুবি থাকে।\n25. তোমাৰ নগৰৰ ডাংবোৰ লোহা বা পিতলৰ হ’ব; যিমানদিন তোমাৰ আয়ুস থাকিব, সিমানদিন তোমাৰ শক্তি থাকিব।”\n26. মোচিয়ে ক’লে, “হে যিচুৰূণ, ঈশ্বৰৰ তুল্য কোনো নাই; তোমালোকৰ সহায়ৰ কাৰণে তেওঁ নিজ গৌৰৱেৰে মেঘৰথত উঠি আকাশ পথত অহা যোৱা কৰে।\n27. যিজন অনাদিকালৰ ঈশ্বৰ তেৱেঁই নিজৰ লোকসকলৰ আশ্রয়, অধোদেশত তেওঁ চিৰস্থায়ী বাহুৰে ধৰি ৰাখে; তেওঁ তোমালোকৰ সন্মুখৰ পৰা শত্ৰুবোৰক দূৰ কৰিব, তেওঁ ক’ব, ‘এওঁলোকক ধ্বংস কৰা!’\n28. ইস্ৰায়েল জাতিয়ে নিৰ্ভয়েৰে বাস কৰিব; যাকোবৰ ভুমুক শস্য আৰু নতুন দ্রাক্ষাৰসৰ দেশত নিৰাপদ হ’ব; তেওঁৰ ওপৰত আকাশৰ নিয়ৰ টোপা টোপে পৰক।\n29. হে ইস্ৰায়েল, তুমি ধন্য; যিহোৱাৰ দ্বাৰাই নিস্তাৰ পোৱা জাতি যি তোমালোক, তোমালোকৰ সদৃশ কোন আছে? তেওঁ তোমালোকৰ সাহার্যকাৰী ঢাল, তোমালোকৰ গৌৰৱৰ তৰোৱাল; শত্ৰুবোৰ তোমালোকৰ ওচৰলৈ কম্পমান হৈ আহিব; তোমালোকে ওখ ঠাইবোৰত ভৰি দিবা।”\nদ্বিতীয় বিবরণ 34:1-12\n1. পাছত মোচিয়ে মোৱাবৰ সমথলৰ পৰা যিৰীহোৰ বিপৰীতে থকা নবো পৰ্ব্বতলৈ পিচগাৰ চূড়ালৈ উঠি গ’ল। তাৰ পৰা যিহোৱাই তেওঁক গোটেই দেশ দেখুৱালে। তেওঁ তেওঁক গিলিয়দৰ পৰা দান পর্যন্ত গোটেই দেশ,\n2. গোটেই নপ্তালী, ইফ্ৰয়িম আৰু মনচিৰ দেশ, আৰু পশ্চিম ফালে সমুদ্ৰলৈকে যিহূদাৰ সমস্ত দেশ দেখুৱালে।\n3. তাৰ উপৰি তেওঁ তেওঁক নেগেভ আৰু খেজুৰৰ নগৰ যিৰীহোৰ উপত্যকাৰ সমথল ভূমি অৰ্থাৎ চোৱৰলৈকে দেখুৱালে।\n4. তাৰ পাছত যিহোৱাই তেওঁক ক’লে, “এইখনেই সেই দেশ যাৰ বিষয়ে মই অব্ৰাহাম, ইচহাক আৰু যাকোবৰ ওচৰত শপত খাই কৈছিলোঁ, ‘এই দেশ মই তোমাৰ বংশক দিম।’ দেশখন নিজৰ চকুৰে চাবলৈ মই তোমাক সুযোগ দিলোঁ, কিন্তু নদী পাৰ হৈ তুমি সেই ঠাইলৈ যাব নোৱাৰিবা।”\n5. সেয়ে, যিহোৱাই কোৱা বাক্য অনুসাৰে যিহোৱাৰ দাস মোচিৰ সেই মোৱাব দেশত মৃত্যু হ’ল।\n6. মোৱাব দেশত বৈৎ-পিয়োৰৰ সন্মুখত যি উপত্যকা আছিল, যিহোৱাই তেওঁক সেই ঠাইত মৈদাম দিলে; কিন্তু তেওঁৰ মৈদামৰ ঠাই ক’ত আছে, আজিলৈকে কোনেও নাজানে।\n7. মৃত্যুৰ সময়ত মোচিৰ বয়স আছিল এশ বিশ বছৰ; তেতিয়াও তেওঁৰ চকু দুৰ্ব্বল হোৱা নাছিল, আৰু গাৰ শক্তিও কমি যোৱা নাছিল।\n8. ইস্ৰায়েলৰ সন্তান সকলে মোৱাব সমথলত ত্ৰিশ দিন পর্যন্ত মোচিৰ কাৰণে ক্ৰন্দন কৰিলে; তাৰ পাছত মোচিৰ কাৰণে তেওঁলোকৰ শোক প্রকাশৰ দিন শেষ হ’ল।\n9. নুনৰ পুত্ৰ যিহোচূৱাৰ ওপৰত মোচিয়ে হাত ৰাখিছিল বাবে তেওঁ জ্ঞানদায়ক আত্মাৰে পৰিপূৰ্ণ আছিল; সেয়ে, ইস্ৰায়েলৰ সন্তান সকলে তেওঁৰ কথা অনুসাৰে চলিব ধৰিলে আৰু যিহোৱাই মোচিৰ যোগেদি যি আজ্ঞা দিছিল, সেই অনুসাৰে কাৰ্য কৰিবলৈ ধৰিলে।\n10. আজি পর্যন্ত ইস্ৰায়েলীয়াসকলৰ মাজত মোচিৰ দৰে কোনো ভাববাদীৰ উত্থান হোৱা নাই, যিজনৰ লগত যিহোৱাই মুখামুখিকৈ কথা পাতিছিল।\n11. যিহোৱাই মোচিক মিচৰ দেশত ফৰৌণ, তেওঁৰ সকলো দাস আৰু সমগ্র দেশৰ ওপৰত যি সকলো চিহ্ন আৰু অদ্ভুত লক্ষণ দেখুৱাবলৈ পঠাইছিল, সেই ধৰণৰ কার্য কৰা আন কোনো ভাৱবাদী নাই।\n12. গোটেই ইস্ৰায়েলীয়াসকলৰ চকুৰ সন্মুখত মোচিয়ে যি মহাশক্তি দেখুৱাইছিল বা যি সকলো ভয়ঙ্কৰ কার্য কৰিছিল, সেইদৰে আন কোনো ভাৱবাদীয়ে কৰা নাই।\n13. হে যিহোৱা, মোক উদ্ধাৰ কৰিবলৈ ইচ্ছুক হোৱা; হে যিহোৱা, মোক সহায় কৰিবলৈ খৰ কৰা।\n14. যিসকলে মোৰ প্ৰাণ বিনাশ কৰিবলৈ বিচাৰে, তেওঁলোক লজ্জিত আৰু অপমানিত হওঁক; যিসকলে মোৰ সর্বনাশ কামনা কৰে, তেওঁলোকে অপমান পাই ঘূৰি যাওঁক।\n15. যিসকলে মোক দেখি কয়, “ভাল হৈছে, ভাল হৈছে,” তেওঁলোকে নিজে লাজ পাই হতভম্ব হওঁক।\n16. কিন্তু তোমাক বিচৰাসকলে তোমাতেই আনন্দিত আৰু উল্লাসিত হওঁক; তোমাৰ পৰিত্ৰাণ ভালপোৱাসকলে সকলো সময়তে কওঁক, “যিহোৱা মহান।”\n17. কিন্তু মই হলে দুখী আৰু দৰিদ্ৰ; তথাপি মোৰ বাবে যিহোৱাই চিন্তা কৰে, হে মোৰ ঈশ্বৰ, তুমি পলম নকৰিবা; তুমিয়েইতো মোৰ সহায়, আৰু উদ্ধাৰকর্তা।\n13. যি জনে নিৰ্দেশ অবজ্ঞা কৰে, তেওঁ তাৰ আলোচনাৰ বিষয় হ’ব; কিন্তু যি জনে আজ্ঞা সন্মান কৰে, তেওঁ পুৰস্কাৰ পায়।\n14. জ্ঞানী লোকৰ শিক্ষা জীৱনৰ ভুমুকস্বৰূপ হয়। মৃত্যু ফান্দৰ পৰা তোমাক আঁতৰাই ৰাখিব।\n1. তাৰ অলপ সময়ৰ পাছত, তেওঁ নগৰে নগৰে আৰু গাৱেঁ গাৱেঁ যাত্ৰা কৰি ঈশ্বৰৰ ৰাজ্যৰ শুভবাৰ্তা ঘোষণা আৰু প্ৰচাৰ কৰিব ধৰিলে; তেওঁৰ সৈতে সেই বাৰ জন পাঁচনিও আছিল৷\n2. ইয়াৰ উপৰি ভূতৰ আত্মা আৰু নৰিয়াৰ পৰা মুক্ত হোৱা কেইজনীমান তিৰোতা, লগতে সাতটা ভূতৰ কবলৰ পৰা উদ্ধাৰ হোৱা মগ্দলীনী বুলি মতা সেই মৰিয়ম;\n3. আৰু হেৰোদ ৰজাৰ ঘৰগিৰী কূচৰ ভার্যা, যোহানা, আৰু চোচন্না, আৰু আন আন অনেক মহিলা তেওঁৰ লগত আছিল৷ এই তিৰোতা সকলে নিজ নিজ সম্পত্তিৰ পৰা তেওঁলোকৰ সেৱা শুশ্ৰূষা কৰিছিল ।\n4. সেই সময়ত বিভিন্ন চহৰৰ পৰা দলে দলে মানুহবোৰ আহি যীচুৰ ওচৰত একগোট হৈছিল৷ তেতিয়া তেওঁ উপদেশ দিব ধৰোতে, এই দৃষ্টান্ত দি ক’লে, “এজন খেতিয়কে বীজ সিচিঁবলৈ গ’ল;\n5. তাতে বীজ সিচাঁৰ সময়ত, কিছুমান বীজ বাটৰ কাষত পৰিল; তেতিয়া ভৰিৰে গচকা হ’ল আৰু আকাশৰ চৰাইবোৰে সেইবোৰ খুঁটি খালে।\n6. কিছুমান শিলনিত পৰিল; তাতে গজালি মেলি গছৰ পুলি হৈ বাঢ়িল, কিন্তু সেই ঠাই জীপাল নোহোৱা বাবে পুলিবোৰ শুকাই গ’ল।\n7. কিছুমান বীজ কাঁইটৰ মাজত পৰিল; তাতে কাঁইটীয়া বন তাৰ লগত বাঢ়ি, হেচি ধৰি মাৰিলে।\n8. কিন্তু কিছুমান বীজ ভাল মাটিত পৰিল, তাতে সেইবোৰ গজালি মেলি গছ হৈ বাঢ়ি এশ গুণ গুটি ধৰিলে৷” এইবোৰ কথা কোৱাৰ পাছত, তেওঁ বৰ মাতেৰে ক’লে, “যি জনৰ শুনিবলৈ কাণ আছে, তেওঁ শুনক৷”\n9. পাছত তেওঁৰ শিষ্যবোৰে আহি সুধিলে, “এই দৃষ্টান্তৰ অৰ্থ কি হব পাৰে?”\n10. তাতে তেওঁ ক’লে, “ঈশ্বৰৰ ৰাজ্যৰ গোপন ৰহস্যবোৰ জানিবলৈ তোমালোকক অগ্ৰাধিকাৰ দিয়া হৈছে, কিন্তু আন লোক সকলক দৃষ্টান্তৰেহে কেৱল শিক্ষা দিয়া হব, কাৰণ তেওঁলোকে দেখিও নেদেখে আৰু শুনিও তেওঁলোকে নুবুজে৷\n11. দৃষ্টান্তটোৰ অৰ্থ এই; বীজেই ঈশ্বৰৰ বাক্য।\n12. বাটৰ কাষত যি বীজবোৰ পৰিছিল, সেইবোৰ শুনা লোক সকল; তাতে চয়তানে আহি তেওঁলোকৰ মনৰ পৰা বাক্যবোৰ কাঢ়ি লৈ যায়, যাতে তেওঁলোকে বিশ্বাস নকৰে আৰু পৰিত্ৰাণো নাপায়৷।\n13. আৰু শিলনিত যি পৰিল, সেইবোৰ বাক্য শুনি আনন্দেৰে গ্ৰহণ কৰা মানুহ; এওঁলোকৰ শিপা নথকাত, এওঁলোকে অলপ সময় বিশ্বাসত থাকে, পাছত পৰীক্ষাৰ সময় আহিলে খহি পৰে।\n14. আৰু যিবোৰ বীজ কাঁইটনিত পৰিল, সেয়ে হৈছে, যি সকলৰ শুনাৰ পাছত আয়ুসৰ কাল নিয়াঁওতে, জীৱনৰ চিন্তা, ধন, সম্পত্তি আৰু সুখত মগ্ন হোৱাত, এওঁলোকৰ একো ফল সিদ্ধ নহয়।\n15. কিন্তু ভাল মাটিত পৰা বীজবোৰ হ’ল এনেকুৱা মানুহ, তেওঁলোকে বাক্য শুনি সৰল আৰু শুদ্ধৰূপে মনত ৰাখে আৰু সেই বাক্যত স্থিৰ হৈ ধৈৰ্যৰে ফল উৎপন্ন কৰে।\n16. কোনেও চাকি লগাই পাত্ৰেৰে ঢাকি নথয় বা বিচনাৰ তলত নথয়; কিন্তু ভিতৰলৈ অহা সকলে পোহৰ দেখিবলৈ গছাৰ ওপৰতহে থয়।\n17. কিয়নো যি প্ৰকাশিত নহ’ব, এনে কোনো লুকুৱাই থোৱা বস্তু নাই; আৰু যিহক জনা নহ’ব, আৰু যি অপ্ৰকাশিত হৈ থাকিব, এনে কোনো গুপুত বস্তু নাই।\n18. এতেকে আপোনালোকে কিদৰে শুনিছে সেয়া বিবেচনা কৰিব; কিয়নো যিয়ে শুনিছে, তেখেতক পুণৰ দিয়া হ’ব; কিন্তু যিয়ে শুনা নাই, তেখেতে যি আছে বুলি নিজে ভাবে, সেয়াও তেখেতৰ পৰা নিয়া হ’ব।”\n19. সেই সময়ত যীচুৰ মাক আৰু ভায়েক সকল তেওঁৰ ওচৰলৈ আহিছিল; কিন্তু লোক সকলৰ কাৰণে তেওঁৰ সৈতে সাক্ষাৎ কৰিব নোৱাৰিলে।\n20. তেতিয়া তেওঁক এই সম্বাদ দিয়া হ’ল যে, “আপোনাৰ আই আৰু ভাই সকলে আপোনাক দেখা পোৱাৰ ইচ্ছাৰে বাহিৰত থিয় হৈ আছে।”\n21. কিন্তু তেওঁ উত্তৰ দি তেওঁলোকক ক’লে, “যি সকলে ঈশ্বৰৰ বাক্য শুনি পালন কৰে, তেওঁলোকেই মোৰ আই আৰু মোৰ ভাই।”\n22. পাছত এদিন যীচুৱে শিষ্যবোৰৰ সৈতে এখন নাৱত উঠি, তেওঁলোকক ক’লে, “আহা, আমি সৰোবৰৰ সিপাৰলৈ যাওঁ।” তেতিয়া তেওঁলোকে নাও মেলি সিপাৰলৈ গ’ল।\n23. কিন্তু যাওঁতে যাওঁতে, তেওঁৰ টোপনি আহিল; আৰু সেই সময়তে সৰোবৰত ধুমুহা বতাহ বলিবলৈ ধৰিলে, তাতে ঢৌত পানী সোমাই থকাত, তেওঁলোক সঙ্কটত পৰিল।\n24. তেতিয়া তেওঁলোকে যীচুৰ ওচৰলৈ গৈ তেওঁক জগাই ক’লে “হে নাথ, হে নাথ, আমি এতিয়া মৰোঁহে।” তেতিয়া তেওঁ সাৰ পাই, বতাহ আৰু পানীৰ ঢৌক ডবিয়ালে; লগে লগে বতাহ আৰু ঢৌ ক্ষান্ত হ’ল আৰু সকলোবোৰ শান্ত হৈ পৰিল।\n25. তেতিয়া যীচুৱে তেওঁলোকক ক’লে, “তোমালোকৰ বিশ্বাস ক’ত?” তেতিয়া তেওঁলোকে ভয়াতুৰ হৈ, বিস্ময় মানি ইজনে সিজনক ক’লে, “এওঁ নো কোন? বতাহ আৰু পানীকো আজ্ঞা দিয়াত সেইবোৰেও এওঁৰ কথা মানে!”


লুণ্ঠনৰাজ! পঞ্চায়তৰ সদস্যৰ বিৰুদ্ধে ধন আত্মসাতৰ অভিযোগ -\nHomeআঞ্চলিকলুণ্ঠনৰাজ! পঞ্চায়তৰ সদস্যৰ বিৰুদ্ধে ধন আত্মসাতৰ অভিযোগ\nপঞ্চায়তৰ সদস্যৰ বিৰুদ্ধে ধন আত্মসাতৰ অভিযোগ\nPrevious articleইঞ্জিনীয়াৰ হ’বলৈ পঢ়িব লাগিব ৰামায়ণ, স্নাতক পাঠ্যক্ৰমত মহাভাৰত, আৰু কি কি নতুন সংযোজন?\nNext articleদখল কৰিছে ঠিকেই পিছে চলাব কিদৰে… কপিকুল বনাম তালিবান


অসম–মেঘালয় সীমা বিবাদ আৰু অসম চৰকাৰৰ পদক্ষেপ | ChandubiNews\nHomeARTICLEঅসম–মেঘালয় সীমা বিবাদ আৰু অসম চৰকাৰৰ পদক্ষেপ\nঅসম–মেঘালয় সীমা বিবাদ আৰু অসম চৰকাৰৰ পদক্ষেপ\nপ্ৰকাশিত তাৰিখঃ ২৪ জানুৱাৰী, ২০২২\nভাৰতবৰ্ষই স্বাধীনতা লভাৰ পাছত উত্তৰ–পূৰ্বাঞ্চলত অসম, মণিপুৰ আৰু ত্ৰিপুৰা এই তিনিখন ৰাজ্য গঠন হৈছিল। সেই সময়ত, আজিৰ মেঘালয়, নগালেণ্ড, মিজোৰাম আৰু অৰুণাচল প্ৰদেশক অসমৰ একোখন জিলা হিচাপে প্ৰশাসনিক কামকাজ চলাইছিল। ভৌগোলিকভাৱে অসমৰ লগত থকা সময়ত মিজোৰামক– লুচাই পাহাৰ জিলা, নগালেণ্ডক– নগাপাহাৰ জিলা, মেঘালয়ক– সংযুক্ত খাছি–জয়ন্তীয়া আৰু গাৰোপাহাৰ জিলা আৰু অৰুণাচলক নেফা নামেৰে জনা গৈছিল। যদিও– ১৯৬০ চনৰ ১ ডিচেম্বৰত নগাপাহাৰক নগালেণ্ড হিচাপে দেশৰ ১৬সংখ্যক ৰাজ্যৰ স্বীকৃতি প্ৰদান কৰে।\nভাৰত চৰকাৰে উত্তৰ–পূব ৰাজ্য পুনৰ গঠন আইন– ১৯৭১ অনুসৰি সংযুক্ত খাছি–জয়ন্তীয়া আৰু গাৰোপাহাৰ জিলা, লুচাই পাহাৰ জিলা আৰু নেফাক সুকীয়া ৰাজ্যৰ মৰ্যাদা প্ৰদান কৰিছিল। সেই অনুসৰি– সংযুক্ত খাছি–জয়ন্তীয়া আৰু গাৰোপাহাৰ জিলাক সামৰি ১৯৭২ চনৰ ২১ জানুৱাৰীত মেঘালয় ৰাজ্য গঠন কৰে। ১৯৭২ চনৰ ২১ জানুৱাৰীত নেফাক অৰুণাচল নামেৰে কেন্দ্ৰীয় শাসিত অঞ্চল হিচাপে আৰু ১৯৮৭ চনৰ ২০ ফেব্ৰুৱাৰীত সুকীয়া ৰাজ্যৰ মৰ্যাদা প্ৰদান কৰে। লুচাই পাহাৰ জিলাক ১৯৭২ চনৰ ২১ জানুৱাৰীত অসমৰ পৰা পৃথক কৰি কেন্দ্ৰীয় শাসিত অঞ্চল হিচাপে স্বীকৃতি দিয়ে। ইয়াৰ লগে লগে লুচাই পাহাৰ জিলাৰ নাম অন্তপৰি মিজোৰাম নামেৰে নতুনকৈ পৰিচিত হ’ল। যি ১৯৭৮ চনত পূৰ্ণাংগ ৰাজ্যৰ মৰ্যাদা লাভ কৰে।\nভাৰত চৰকাৰৰ স্বীকৃতিৰ পাছত– ৰাজ্য আৰু কেন্দ্ৰীয় শাসিত অঞ্চলসমূহক অসমৰপৰা পৃথক কৰি উভয় ৰাজ্যৰ মাজত সীমা নিৰ্ধাৰণ হৈছিল। সীমাক লৈ চুক্তিও স্বাক্ষৰ হৈছিল। কিন্তু চুক্তিৰ পিছতো সেয়া কাৰ্যকৰী নকৰাত ৰাজ্যকেইখনৰ মাজত থাকি গ’ল সীমা সমস্যা। যি সমস্যাই আজি জ্বলন্ত ৰূপ লৈছে। দেশে স্বাধীনতা লভা আজি ৭৫ বছৰ হ’ল। সেই সময়ছোৱাত কেন্দ্ৰ অথবা সংশ্লিষ্ট ৰাজ্যসমূহত বহুকেইখন চৰকাৰ আহিল আৰু গ’ল, কিন্তু কোনো এখন চৰকাৰে আন্তঃৰাজ্যিক সীমা সমস্যা সমাধানত গুৰুত্ব আৰোপ কৰা দেখা নগ’ল। উত্তৰ–পূবৰ দৰে দেশৰ অন্যান্য ৰাজ্য মহাৰাষ্ট্ৰ–কৰ্ণাটক আৰু হিমাচল–লাডাখৰ মাজতো সীমা বিবাদ আছে। কিন্তু ৰাজ্যকেইখনৰ উভয়ৰ মাজত সীমা বিবাদে কেতিয়াও সংঘাতৰ ৰূপ লোৱা নাই। বিপৰীতে, উত্তৰ–পূৰ্বাঞ্চলত সম্পূৰ্ণ বিপৰীত ছবি এখন সমগ্ৰ দেশে প্ৰত্যক্ষ কৰি আহিছে। বিশেষকৈ অসমৰ লগত মেঘালয়, নগালেণ্ড, মিজোৰাম আৰু অৰুণাচল এই চাৰি ৰাজ্যৰ কোনোবা নহয় কোনোবাখনে বছৰৰ প্ৰতিটো মাহত সীমা বিবাদক লৈ অপ্ৰীতিকৰ ঘটনা ঘটিয়েই থাকে। অসমেই হ’ল সৰ্বাধিক আন্তঃৰাজ্যিক সীমা বিবাদত ভুক্তভোগী দেশৰ ভিতৰত প্ৰথমখন ৰাজ্য– এই তথ্য কেন্দ্ৰীয় চৰকাৰৰ গৃহ মন্ত্ৰ্যালয়ৰ।\nআজিৰ মেঘালয় অসমৰ এখন প্ৰশাসনিক জিলা হিচাপে থকা কালতো সুকীয়া আন্তঃজিলাৰ সীমা নিৰ্ধাৰণ কৰা আছিল আৰু ৰাজ্যৰ মৰ্যাদা লভাৰ পাছতো আন্তঃৰাজ্যিক সীমা নিৰ্ধাৰণ হৈছিল। আমি জানিবপৰা মতে– পশ্চিম গুৱাহাটীৰ এই গাঁও কেইখনত খাছি পাহাৰ জিলা হৈ থকা কালত যি সীমা নিৰ্ধাৰণ কৰা আছিল সুকীয়া ৰাজ্য গঠনৰ পাছতো সেই সীমাকে বাহাল ৰাখিছিল। সেই সীমাক সাৰথি কৰিয়েই সীমান্তবাসী অসমীয়া–খাছিসকলে সমিল মিলেৰে বসবাস কৰিছিল। সীমান্তত মাজে সময়ে খাছিয়াৰ সাধাৰণ চুৰি–ডকাইটি অথবা মাৰপিটৰ ঘটনা ঘটিছিল কিন্তু সীমাক কেন্দ্ৰ কৰি আজিৰ দৰে অশান্তময় পৰিস্থিতিৰ সৃষ্টি হোৱা নাছিল। সীমান্তবাসীয়ে অলেখ অভাৱ–অনাটনৰ মাজত জীৱন নিৰ্বাহ কৰিছিল কিন্তু নিজ ৰাজ্যখনৰ প্ৰশাসনীয় ক্ষেত্ৰত ক্ষতি হ’ব পৰা কাম খাছি অথবা অসমীয়া কোনেও কৰা নাছিল। কিন্তু সীমান্তৰ পুৰণি দিনৰ সেই নিভাঁজ ছবিখন আজি পোৱা নাযায়। সময়ৰ সোঁতত সকলোবোৰ সলনি হ’ল। খাছিসকলে নিজা মতত অটল থাকিল যদিও অসমীয়াসকলৰ কিন্তু খুটি লৰি গ’ল।\nগুৱাহাটী মহানগৰীৰ পাৰ্শ্বৱৰ্তী ৰাণী, গণপতি, মৈৰাপুৰ আৰু পশ্চিম গুৱাহাটীৰ অন্তিম সীমাত অৱস্থিত উমচুৰ, বাটাবাৰী, শালসেৰ, মাটাইখাৰ, বিলপাৰা, পাটগাঁও, জিমিৰিগাঁও, বাখালাপাৰা, কুণ্ডিল নগৰ, লংছাই, ভালাখোৱা, মুদুকী, ৰাণীবাৰীত এই উদাহৰণ পোৱা যায়। মেঘালয়ৰ সৈতে এক বৃহৎ অঞ্চলজুৰি সংযুক্ত হৈ থকা এই গাঁওকেইখনৰ এটা অংশই কিছু সা–সুবিধাৰ আশাত ৰাজ্যখনৰ সমৰ্থনকাৰী হৈ পৰিল। কালক্ৰমত সমৰ্থনকাৰীৰ সংখ্যা বাঢ়ি গৈ আজিৰ দৰে ভয়াৱহ ৰূপ পালে। মেঘালয়ক সমৰ্থন কৰাৰ পুৰস্কাৰ স্বৰূপে তেওঁলোকে ভোটাধিকাৰ, মাটিবাৰীৰ নথিপত্ৰ, ৰেচন কাৰ্ড, পান কাৰ্ড, আধাৰ কাৰ্ড আদি সুবিধাবোৰ লাভ কৰিলে। আজি কেইমাহমান আগতে বাখালাপাৰা গাঁৱৰ এগৰাকী জ্যেষ্ঠলোকে (নাম প্ৰকাশত অনিচ্ছুক) প্ৰকাশ কৰামতে– প্ৰায় ১৯৮৫ চনৰপৰা মেঘালয়ক সমৰ্থন কৰা দুই–এজন লোক তেওঁলোকৰ গাঁওখনত ওলাইছিল তাৰ আগত এজনো নাছিল। আনকি খাছি পাহাৰ জিলা হিচাপে থকা সময়তো এই গাঁওসমূহ মেঘালয়ৰ লগত নাছিল, অসমৰ কামৰূপ জিলাৰহে অন্তৰ্ভূক্ত হৈ আছিল। ’৮৫ৰ পিছৰ দুই–এজন সমৰ্থকাৰীৰপৰা বাঢ়ি গৈ আজি শ শ জনলৈ বৃদ্ধি হৈছিল।\nপাহাৰ মানে মেঘালয় আৰু সমভূমি মানে অসম এইদৰেই চলি আছিল অসম–মেঘালয় আন্তঃৰাজ্যিক সীমান্ত। উদাহৰণ স্বৰূপে পশ্চিম গুৱাহাটীৰ অন্তিম প্ৰান্তৰ মাটাইখাৰ–বিলপাৰ, পাটগাঁও, শালসেৰ–বাটাবাৰী, নগাঁও, উমচুৰ, বাখালাপাৰা, জিমিৰিগাঁও, কুণ্ডিল নগৰ, লংছাই, ভালাখোৱা গাঁওকেইখনৰ কথাই ক’ব পাৰি। অঞ্চলটোৰ গাড়ীলিক নামৰ সৰু ব্যৱসায়িক ঠাইখনৰপৰা পূব দিশে ৬কিলোমিটাৰ অন্তত অৱস্থিত উমচুৰ গাঁওখন। দুয়োফালে পৰ্বত সদৃশ পাহাৰ আৰু তাৰমাজৰ সমভূমি অঞ্চলটোত খেতিপথাৰ লগতে কেইবাখনো গাঁও আছে। ৭শৰ পৰা ৯শ মিটাৰ বহল এই সমভূমি অঞ্চলটোৱেই হ’ল অসম আৰু পাহাৰ বিলাক মেঘালয়। আনহাতে, লংছাই, কুণ্ডিল নগৰ, বাখালাপাৰা, জিমিৰিগাঁও যাবলৈ হ’লেও সৰুকৈ সমভূমি অঞ্চল অতিক্ৰম কৰিব লাগে। এয়াই হ’ল যুগ যুগ ধৰি দুয়ো ৰাজ্যৰ লোকসকলে মানি চলা আন্তঃৰাজ্যিক সীমা।\n২০১২ চনত অসম চৰকাৰে প্ৰধানমন্ত্ৰী গ্ৰাম চড়ক যোজনাৰ অধীনত নিৰ্মাণ কৰিবলৈ লোৱা গাড়ীলিক–পাটগাঁও–বাখালাপাৰা পথটি মেঘালয়ৰ বেচৰকাৰী সংগঠন সমূহে বন্ধ কৰি দিছিল। পথটো নিৰ্মাণ কাৰ্য সম্পূৰ্ণ কৰি তুলিবলৈ মেঘালয়ৰ সেই সংগঠন সমূহৰ সৈতে আলোচনাৰ জৰিয়তেহে মীমাংসা কৰিবলগা হৈছিল। ২০১৮ চনত প্ৰধানমন্ত্ৰী গ্ৰাম চড়ক যোজনাৰ অধীনত মুদুকীৰ পৰা কুণ্ডিল–জিমিৰি গাওঁ নগৰলৈ ৭.৯৫ কিলোমিটাৰ দৈৰ্ঘ্যৰ পথটো নিৰ্মাণৰ বাবে অসমে পদক্ষেপ গ্ৰহণ কৰিছিল। সেই অনুসৰি সমষ্টিটোৰ বিধায়ক ৰমেন্দ্ৰ নাৰায়ণ কলিতাই ২০১৮ চনৰ ১২ এপ্ৰিলত পথটিৰ শুভাৰম্ভ কৰিছিল। এই কাৰ্যত ক্ষুণ্ণ হৈ মেঘালয়ৰ বিধান সভাৰ অধিবেশনৰ কাৰ্যসূচীও উত্তপ্ত হৈ পৰিছিল। অকল বিধান সভাতে নহয় খাছি আৰু অসমীয়া লোকৰ মাজতো মাৰপিটৰ দৰে ঘটনাও ঘটিছিল। এই ঘটনাসমূহৰ পিছত বন্ধ হৈ পৰা পথ দুটাৰ নিৰ্মাণ কাৰ্য বিভিন্ন জটিলতাৰ মাজেৰে সম্পন্ন কৰিব লগা হৈছিল।\nযোৱা ১৮ জানৱাৰীত কইনাধৰাত মুখ্যমন্ত্ৰী হিমন্তবিশ্ব শৰ্মাৰ পৃষ্ঠপোষকতাত এক সৰ্বদলীয় বৈঠক অনুষ্ঠিত হৈছিল। উক্ত বৈঠকত ৰাজ্যখনৰ জাতীয় সংগঠন সমূহৰ বিষয়ববীয়া লগতে মেঘালয়ৰ চৰকাৰৰ মন্ত্ৰী–বিধায়ক, শীৰ্ষ পৰ্যায়ৰ প্ৰশাসনিক বিষয়াসকলে অংশ গ্ৰহণ কৰে। এই বৈঠকতে দুয়োৰাজ্যই এৰা–ধৰাৰ মাজেৰে দীৰ্ঘদিনীয়া সীমা সমস্যা সমাধানৰ এক সূত্ৰত উপনীত হৈছে। সেই অনুসৰি অসমে পশ্চিম গুৱাহাটীৰ বাখালাপাৰা গাঁৱৰ দুটা অংশ মেঘালয়ক এৰি দিব লাগিব। দিছপুৰীয়াৰ আলোচনা আৰু সিদ্ধান্তৰ বিষয়ে গাঁওখনৰ বহুজনক সুধিছিলো, কিন্তু এই বিষয়ে তেওঁলোকে একো নাজানে বুলি ব্যক্ত কৰে। এই গাঁওকেইখনতে যোৱা ২৩ নৱেম্বৰত অসম–মেঘালয়ৰ মন্ত্ৰী–বিধায়ক, ৰাজ্য দুখনৰ শীৰ্ষ বিষয়াসকলৰ উপস্থিতিত সীমান্তবাসীৰ মতদান সভা অনুষ্ঠিত হৈছিল। কোনে কোন ৰাজ্যত থাকিব তাকেই মুক্তভাৱে প্ৰকাশ কৰাৰ অধিকাৰ দিছিল। গাঁওকেইখনৰ অধিক সংখ্যকেই অসমৰ সমৰ্থনত মতদান কৰাৰ বিপৰীতে মেঘালয়ৰ সমৰ্থনতো একাংশই মতদান কৰিছিল। কিন্তু সীমান্তবাসীয়ে সেই সভাত দোধোৰ–মোধোৰত মতদান কৰিবলগা হৈছিল। য’ত পিছৰ পৰ্যায়ত তেওঁলোক চিন্তিত হৈ পৰিবলগীয়া হৈছিল। উক্ত সভাতে দুয়ো ৰাজ্যৰ প্ৰশাসনীয় মুৰব্বীসকলে কৈছিল– মেঘালয়ত থাকিলেও অসমৰ ভূমিত অসমত থাকিলেও মেঘালয়ৰ ভূমিত বিনাদ্বিধাই খেতিবাতি কৰিব পাৰিব। তাৰবাবে মেঘালয় অথবা অসম চৰকাৰে বাধাৰ সৃষ্টি নকৰে। কিন্তু অসমৰ বাসিন্দা হৈ মেঘালয়ৰ ভূমিত খেতিবাতি চলোৱা কাৰ্য সহজ–সাধ্য নহ’ব বুলি সীমান্তবাসীয়ে বিশ্বাস কৰে। কাৰণ আজিৰ বন্ধু কাইলৈ শত্ৰু। সীমান্তবাসী অসমীয়াই খাছিসকলৰ পৰা ইতিমধ্যে সেই তিক্ত অভিজ্ঞতা লাভ কৰি থৈছেই।\nকুণ্ডিল নগৰৰ বাসিন্দা গৌৱাৰিং ৰাভা (৬০), বাখালাপাৰাৰ মালা ৰাভা (৫৫), অৰূপ ৰাভা (৪৫) আৰু পাটগাঁৱৰ কোহেশ্বৰ ৰাভা (৩৫) বছৰ। তেওঁলোকৰ অভিযোগ– সীমান্তৱৰ্তী গাঁওকেইখনৰ মাজত ৰাষ্টাঘাট পকীকৰণ, বিজুলী–বাতিৰ ব্যৱস্থা আজিহে হ’ল। তাৰ আগলৈকে দেখোন আমাৰ গাঁওকেইখন পিছপৰা অঞ্চল হৈয়েই আছিল। নৰকৰ যন্ত্ৰণা সদায় আমাৰ লগৰী হৈ আছিল। আমাৰ অৱস্থাৰ বুজ ল’বলৈ কিন্তু কংগ্ৰেছ, অগপ কোনো এখন চৰকাৰৰে সময় নিমিলিল। পৰিস্থিতিৰ তাগিদাত পৰি আমি মেঘালয়ৰ পৰাও সা–সুবিধা গ্ৰহণ কৰিছো। তেনে সুবিধা ল’বলৈ আমি বাধ্য হৈ পৰিছো। সুবিধা বুজি মেঘালয়ে আমালৈ সা–সুবিধাৰ পৰিমাণ বঢ়াই দিছে সেয়াও গ্ৰহণ কৰিছো। এয়া সঁচা কথা। কিন্তু বিগত কালছোৱাত অসমৰ চৰকাৰ সমূহে আমাক কৰি অহা বঞ্চনাখিনিকহে মেঘালয় চৰকাৰে অস্ত্ৰ হিচাপে গ্ৰহণ কৰিছিল। অসমীয়া গাঁৱৰে একাংশলোকক লৈ বাখালাপাৰাক বকলাপাৰা, কুণ্ডিল নগৰক হাওলা, লংছাইক বীৰ নংছাই, ভালাখোৱাক নিউ বালাখোৱা নামেৰে নতুনকৈ গাঁও গঠন কৰি মেঘালয় গেজেটত অন্তৰ্ভূক্তি কৰিছে। অৱশ্যে অঞ্চলটোত তেনে উদাহৰণ আৰু বহু পোৱা যাব। সেই সমূহ গাঁৱতে আজি মেঘালয় চৰকাৰে অসমীয়া মাধ্যমৰ শিক্ষানুষ্ঠান স্থাপন কৰি অসমীয়া মানুহক শিক্ষক নিযুক্তি দিছে। ৰাষ্টাঘাট পকীকৰণ, প্ৰধানমন্ত্ৰী আৱাস যোজনা, বিজুলী–বাতি, খোৱা পানীৰ সূচল ব্যৱস্থা কৰি দিছে। সীমান্তবাসীয়ে প্ৰকাশ কৰামতে– তেওঁলোকৰ গাঁওকেইখনত অসমতকৈ মেঘালয়েহে অধিক পৰিমাণে সা–সুবিধা আগবঢ়াইছে। তেনেস্থলত প্ৰকৃত দোষটো কাৰ! কাৰ প্ৰতি বেছি আকৃষ্ট হ’ব সীমান্তৰ অসমীয়া! কথাটো সহজেই অনুমেয়। সীমান্তবাসীৰ সুৰক্ষা নিশ্চিত কৰি আন্তঃৰাজ্যিক সীমা সমস্যা সমাধানত চৰকাৰে গ্ৰহণ কৰা নীতি তেওঁলোকে মানিবলৈ সাজু আছে। বিগত সময়ছোৱাত মেঘালয়ৰ পৰা বিভিন্ন সা–সুবিধা গ্ৰহণ কৰিলেও তেওঁলোকৰ লগত চামিল হ’বলৈ সীমান্তবাসী অনিচ্ছুক। তেওঁলোকে আশংকা প্ৰকাশ কৰামতে– কামৰূপৰ পৰা গুছি গ’লেই আমি ৰি–ভয় জিলাৰ বাসিন্দা হম। মেঘালয়ৰ সম্পূৰ্ণ বাসিন্দা হোৱাৰ লগে লগে আমি ভাষিক, প্ৰশাসনিক লগতে বিভিন্ন দিশত সমস্যাত ভূগিব লাগিব। গতিকে সাধাৰণ আয়ৰ প্ৰমাণ পত্ৰ অথবা এফিডেভিড এখন সংগ্ৰহ কৰিবলৈ হ’লেও শ্বিলঙৰ নংপোলৈকে যাব লাগিব। যিটো কাম মিৰ্জা, গুৱাহাটী অথবা আমিনগাঁৱত হৈছিল সেইটো কামৰ কাৰণে আমি নংপোলৈ ঢাপলি মেলিব লাগিব।\nবঞ্চনা ভৰা এক সুদীৰ্ঘকালৰ পিছত শাসকীয় চৰকাৰে গ্ৰহণ কৰা পদক্ষেপ সীমান্তবাসীৰ বাবে নিশ্চয় এক সুখৰেই খবৰ। পশ্চিম গুৱাহাটীত সীমা বিবাদ চলি থকা গাঁওসমূহ কেতিয়াও মেঘালয়ৰ লগত নাছিল, মনেপ্ৰাণে এতিয়াও নাই আৰু ভৱিষ্যতেও থাকিব নোখোজে। সীমান্তবাসীৰ মতে– ৰাইজৰ মতদানতকৈ আমাক সুৰক্ষিত কৰিব পৰা সীমাডালহে প্ৰথমে স্থিৰ কৰিব লাগে। আমি য’ত থাকি সুৰক্ষিত বুলি অনুভৱ কৰিব পাৰো। সীমান্তবাসী অসমীয়াৰ মৌলিক সমস্যাবোৰ সমাধানৰ ব্যৱস্থা গ্ৰহণ কৰিব লাগে। সীমান্তবাসীয়ে ভোগ কৰি থকা ভূমি ব্যৱস্থাৰ প্ৰধান সমস্যা সমাধানৰ ক্ষেত্ৰত চৰকাৰৰ বসুন্ধৰা আঁচনিয়ে কেতিয়াবা ঢুকি পাবনে?\nPrevious articleকাফানদঙা জলপ্ৰপাত\nNext articleএশ–এবুৰি সমস্যাৰে জৰ্জৰিত লাংখাৰ গাঁওখন